﻿တၢ်လီၣ်ဖျါ Revelation 1

1 ယ့ၣ်ၡူးခရံာ် အတၢ်လီၣ်ဖျါ လၢယွၤ ဟ့ၣ်လီၤအီၤ, ဒ်သိး အကဒုးနဲၣ် အခ့အပှၤတဖၣ် လၢတၢ် လၢအဘၣ်မၤအသး ချ့ချ့တဖၣ်န့ၣ်လီၤ. ဒီးမၢလီၤ အကလူး, ဒီး ဒုးနဲၣ်ဝဲ လၢအခ့အပှၤ စီၤယိၤဟၣ်, 2 လၢအအုၣ်အသး လၢယွၤ အကလုၢ်အကထါ, ဒီးယ့ၣ်ၡူးခရံာ် အတၢ်အုၣ်အသး, ဖဲဒၣ် တၢ် လၢအထံၣ်ဝဲတဖၣ် အဂ့ၢ်အကျိၤလီၤ. 3 ပှၤလၢအဖး, ဒီးပှၤ လၢအနၢ်ဟူ ဝံအကလုၢ်အကထါအံၤ, ဒီး တိၢ်န့ၢ်ဖံးဃာ် တၢ်ကွဲးအသး အိၣ်လၢအပူၤန့ၣ်, ဘၣ်ဆိၣ်ဂ့ၤဝဲလီၤ. အဂ့ၢ်ဒ်အံၤ, အဆၢအကတီၢ် ဘၣ်ဘူးတ့ၢ်လီၤ. 4 ယၤ စီၤယိၤဟၣ်အံၤ, ယစံးဘၣ် တၢ်အိၣ်ဖှိၣ် နွံပူၤ အိၣ်လၢအၤစံ အပူၤန့ၣ်, တၢ်ဘျုးတၢ်ဖှိၣ်, ဒီးတၢ်ဃူတၢ်ဖိး လၢပှၤ လၢအအိၣ်, ဒီးအိၣ်တ့ၢ်, ဒီးကဟဲ တဂၤ, ဒီး လၢသး နွံဖျၢၣ် အိၣ်လၢအလီၢ်ပစိာ် အမဲာ်ညါ, 5 ဒီး လၢယ့ၣ်ၡူးခရံာ် လၢအမ့ၢ် ပှၤလၢအအုၣ်အသး လၢအကလုၢ်တီ, လၢအမ့ၢ် ပှၤအိၣ်ဖျဲၣ်ဆိ လၢတၢ်သံန့ၣ်, ဒီးမ့ၢ်ဟီၣ်ခိၣ် စီၤပၤတဖၣ် အခိၣ်တဂၤ အအိၣ်န့ၣ်, မ်အအိၣ်ဒီးသု တက့ၢ်. ပှၤလၢအအဲၣ် ပှၤ ဒီးသ့စီကွံာ် ပတၢ်ဒဲးဘး လၢအသွံၣ်ဒၣ်ဝဲ, 6 ဒီးပာ် ပှၤ လၢဘီမုၢ်, ဒီးပှၤလုၢ်တၢ်အဒိၣ်တဖၣ် လၢယွၤ ဒီးအပၢ် အမဲာ်ညါ တဂၤန့ၣ်, မ်တၢ်လၤတၢ်ကပီၤ, ဒီးတၢ်စိတၢ်ကမီၤ အိၣ်ဒီးအီၤ အစိၤစိၤအဃၣ်ဃၣ် တက့ၢ်. အၤမ့ၣ်. 7 ကွၢ်ကွၢ်, ဟဲလီၤဝဲ အိၣ်ဒီး တၢ်အၢၣ်တဖၣ်, ဒီးပှၤ လၢအဆဲးအီၤ, ဒီး ကယဲၢ် တၢ်အမဲာ်, ကထံၣ်ဘၣ်အီၤ, ဒီးကယဲၢ် ပှၤကလုာ်ကလုာ် လၢဟီၣ်ခိၣ်ချၢ, ကဟီၣ်ဝဲ ယၢၤဝဲ လၢအဃိလီၤ. မ့ၢ်လံ, အၤမ့ၣ်. 8 ပှၤလၢအသ့တၢ်လၢာ် ကစၢ်ယွၤ, လၢအအိၣ်ဝဲ, ဒီးအိၣ်တ့ၢ်, ဒီးကဟဲဝဲ တဂၤ စံးစဲဒၣ်, ယမ့ၢ်က, ဒီးဧလီၤ. 9 ပှၤလၢအဒီတံၤဒီသကိး ဒီးသု လၢတၢ်နးတၢ်ဖှီၣ် အပူၤ, ဒီး လၢယ့ၣ်ၡူး အဘီအမုၢ် အပူၤ, ဒီး လၢတၢ်ဝံသးစူၤ အပူၤ, သုဒီပုၢ်ဝဲၢ် ယၤ စီၤယိၤဟၣ်အံၤ, ယအိၣ်လၢကီးတဖျၢၣ် ကိးဝဲအမံၤ လၢပးမူး, လၢယွၤအကလုၢ်အကထါ အဃိ, ဒီး လၢယ့ၣ်ၡူးခရံာ် အတၢ်အုၣ်အသး အဃိန့ၣ်လီၤ. 10 ယအိၣ်လၢသးအပူၤ လၢကစၢ် အမုၢ်တနံၤ, ဒီးယနၢ်ဟူ တၢ်ကလုၢ်သီၣ်ဖးဒိၣ် လၢယချၢဃံ ဒ်ကွဲၤသီၣ် အသိး, 11 ဒီးစံးဝဲဒၣ်, တၢ် လၢနထံၣ်, ကွဲး လၢလံာ်ပူၤ, ဒီးဟ့ၣ်ယုၢ်ဆူ တၢ်အိၣ်ဖှိၣ် နွံပူၤ, ဆူအ့းဖ့းစူး, ဒီးစမူရနၤ, ဒီးပ့ၢ်ကမူး, ဒီး သူၤအတံရၤ, ဒီးစၢ်ဒံ, ဒီးဖံၤလဒ့းလဖံ, ဒီးလီၤဒံၤကံ တက့ၢ်. 12 ဒီးဒ်သိး ယကထံၣ် တၢ်ကလုၢ်သီၣ် လၢအကတိၤတၢ် ဒီးယၤဒီး, ယဃၣ်ကဒါဃီၤယသးလီၤ. ယဃၣ်ကဒါဃီၤ ယသး ဝံၤဒီး, ယထံၣ်ဘၣ် မ့ၣ်အူဒၢ နွံဖျၢၣ်, 13 ဒီး လၢမ့ၣ်အူဒၢ အကျါ, ပှၤလီၤဂာ် လၢပှၤကညီဖိခွါ ကူသိးတၢ် တုၤလီၤ လၢအခီၣ်ထံး, ဒီးကံၢ်တူာ် အယီၢ်တကိးထူ လၢအသးနါပှၢ်လီၤ. 14 ဒီးအခိၣ်, ဒီးအခိၣ်သူဝါဝဲ ဒ်သိ အဆူၣ် အသိး, ဒီးဝါဝဲ ဒ်မူခီၣ်ဖီ အသိး, ဒီးအမဲာ်သၣ်တိၣ်, ဒ်မ့ၣ်အူလၣ် အသိးန့ၣ်လီၤ. 15 ဒီးအခီၣ်လၣ် လီၤဂာ် လၢတိၢ်ဘီစီ လၢအဘၣ်ပှံၢ် လၢမ့ၣ်အူ အသိး, ဒီးအကလုၢ် သီၣ်, မၤသး ဒ်ထံအါ အသိးန့ၣ်လီၤ. 16 ဒီးဆၣ် နွံဖျၢၣ် အိၣ်လၢအစုထွဲပူၤ, ဒီးနးအကနၣ် အ့ၣ်ဂ့ၤ လၢအကနၣ် အိၣ် ခံခီလိာ်, ဟဲထီၣ် လၢအထးခိၣ် ဒီးအမဲာ်အနါ မၤသး ဒ်မုၢ် ကပီၤထီၣ် လၢအစိကမီၤ အပူၤ အသိးန့ၣ်လီၤ. 17 ဒီးတုၤ ယထံၣ်ဘၣ်အီၤ ဒီးယလီၤဃံၤ လၢအခီၣ်ထံး, ဒ်ပှၤသံ အသိးလီၤ. ဒီးပာ် အစုထွဲ လၢယလိၤ, ဒီးစံးဘၣ် ယၤ, ပျံၤတၢ် တဂ့ၤ, ယမ့ၢ် တၢ်အခီၣ်ထံး ဒီးတၢ်အကတၢၢ် လီၤ. 18 ဒီးယမ့ၢ် ပှၤလၢအမူ, ဒီးပှၤ လၢအသံတ့ၢ်, ဒီးကွၢ်ကွၢ်, ယမူ လီၤထူလီၤယိာ်, ဒီးယအိၣ်ဒီး တၢ်သံ ဒီးပျုၤပူၤ အနီၣ်ဝံာ်လီၤ. 19 မၤသးဒ်န့ၣ်ဒီး, တၢ် လၢနထံၣ်ဘၣ်လံ အီၤတဖၣ်, ဒီးတၢ် လၢအအိၣ်ဝဲတဖၣ်, ဒီးတၢ် လၢအကမၤအသး လၢတၢ်န့ၣ် အလီၢ်ခံတဖၣ်, ကွဲး တက့ၢ်. 20 တၢ်ခူသူၣ် ဘၣ်ဃးဒီး ဆၣ် နွံဖျၢၣ် လၢနထံၣ် လၢယစုထွဲ အပူၤ, ဒီးမ့ၣ်အူဒၢထူ နွံဖျၢၣ်န့ၣ်မ့ၢ် အအံၤ, ဆၣ် နွံဖျၢၣ်မ့ၢ် တၢ်အိၣ်ဖှိၣ် နွံပူၤ အကလူးတဖၣ်, ဒီးမ့ၣ်အူဒၢ နွံဖျၢၣ်မ့ၢ် တၢ်အိၣ်ဖှိၣ် နွံပူၤန့ၣ်လီၤ.

1 ကွဲးန့ၢ် အ့းဖ့းစူး အတၢ်အိၣ်ဖှိၣ် အကလူး, ပှၤလၢအဟံးဃာ် ဆၣ် နွံဖျၢၣ် လၢအစုထွဲပူၤ, ဒီးဟး လၢမ့ၣ်အူဒၢထူ နွံဖျၢၣ် အကျါ တဂၤန့ၣ်, စံးတၢ် ဒ်အံၤ, 2 ယသ့ၣ်ညါ နတၢ်ဖံးတၢ်မၤ, ဒီးနမၤတၢ် တုၤတၢ်ဘှံးနသး, ဒီးနတၢ်ဝံသးစူၤ, ဒီး လၢနအိၣ်ဘၣ်လိာ် ဒီးပှၤအအၢအသီ တကဲဘၣ်, ဒီးပှၤ လၢအစံးလီၤအသး လၢပှၤတၢ်မၢဖိ ဒီးတမ့ၢ်ဘၣ်ဝဲတဖၣ်န့ၣ်, နမၤကွၢ်အီၤ, ဒီးနထံၣ်န့ၢ်အီၤ လၢအမ့ၢ် ပှၤကတိၤ ကဘျံးကဘျၣ်, 3 ဒီး လၢနအိၣ်ဒီး နတၢ်ဝံသးစူၤ, ဒီးနဒိးတၢ် လၢယမံၤ အဃိ, ဒီးတၢ်တဘှံးဘၣ် နသးဘၣ်လီၤ. 4 ဘၣ်ဆၣ်ဒီး, ယပာ် တၢ်ကမၣ် လၢနလိၤလီၤ. အဂ့ၢ်ဒ်အံၤ, နလဲၤသဒၣ် နတၢ်အဲၣ် လၢအခီၣ်ထံး တမံၤန့ၣ်လီၤ. 5 မၤသးဒ်န့ၣ်ဒီး, မ့ၢ်နလီၤတဲာ်ကွံာ် လၢလဲၣ် လၢလဲၣ်န့ၣ် သ့ၣ်နီၣ်ထီၣ်က့ၤ, ပီၢ်ယၢ်လီၤက့ၤ နသး, ဒီးမၤက့ၤတၢ် လၢနမၤ လၢသီန့ၣ် တက့ၢ်. မ့တမ့ၢ်ဘၣ် ဒ်န့ၣ်ဒီး ယကဟဲ ဆူနအိၣ်, ဒီးနမ့ၢ် တပီၢ်ယၢ်လီၤက့ၤနသး ဘၣ်ဒီး, ယကစိာ်ကွံာ် နမ့ၣ်အူဒၢ လၢအလီၢ်န့ၣ်လီၤ. 6 မ့မ့ၢ် နအိၣ်ဒီး နတၢ်အံၤတမံၤ, လၢနသးဟ့ ပှၤနံၤကလါဖိ အတၢ်မၤတဖၣ် လၢယသးဟ့ စ့ၢ်ကီး လီၤ. 7 ပှၤအိၣ်ဒီး အနၢ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်. ပှၤလၢအမၤနၢၤတၢ်န့ၣ်, ယကဟ့ၣ်အီၣ်အီၤ လၢသ့ၣ်မူ အိၣ်ဝဲ လၢယွၤ အပၤရဒံစူး အသးကံၢ်ပူၤလီၤ. 8 ဒီးကွဲးန့ၢ် စမူရနၤ အတၢ်အိၣ်ဖှိၣ် အကလူး, ပှၤလၢအမ့ၢ် တၢ်အခီၣ်ထံး ဒီးတၢ်အကတၢၢ်, ပှၤလၢအသံတ့ၢ်, ဒီး မူထီၣ်က့ၤ တဂၤန့ၣ်, စံးတၢ် ဒ်အံၤ, 9 ယသ့ၣ်ညါ နတၢ်နးတၢ်ဖှီၣ်, ဒီးနတၢ်ဖှီၣ်တၢ်ယာ်, ဘၣ်ဆၣ်ဒီး နထူးနတီၤ, ဒီး ယသ့ၣ်ညါ ပှၤအတၢ်ဒုၣ်ဒွဲၣ် လၢအစံးလီၤအသး လၢပှၤယူဒၤဖိ, ဒီးတမ့ၢ်ဘၣ်, မ့ၢ် လၢမုၣ်ကီၤလံၢ် အတၢ်အိၣ်ဖှိၣ် လီၤ. 10 တၢ်နးတၢ်ဖှီၣ် လၢအကဘၣ်နၤန့ၣ် သုတပျံၤအီၤ နီတမံၤ တဂ့ၤ. ကွၢ်ကွၢ်, ဒ်သိး ကလ့ပစီသု ဒီး, မုၣ်ကီၤလံၢ် ကဒၢနုာ်သု လၢဃိာ်ပူၤ တနီၤ, ဒီးသုကဘၣ် တၢ်နးတၢ်ဖှီၣ် ဆံဆဲၣ်သီလီၤ. အိၣ်နဲဆိးနဲ လၢနကလုၢ်တီ တုၤနသံ တက့ၢ်. ဒီးယကဟ့ၣ်နၤ လၢတၢ်မူ အခိၣ်သလုးန့ၣ်လီၤ. 11 ပှၤအိၣ်ဒီး အနၢ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်. ပှၤလၢအမၤနၢၤတၢ်န့ၣ်, တၢ်သံပှဲၤထီၣ် ခံစုတစု တမၤအၢဘၣ် အီၤဘၣ်. 12 ဒီးကွဲးန့ၢ် တၢ်အိၣ်ဖှိၣ် လၢပ့ၢ်ကမူး အကလူး, ပှၤအိၣ်ဒီး အနးအ့ၣ်ဂ့ၤ လၢအကနၣ် အိၣ် ခံခီလိာ် တဂၤန့ၣ်, စံးတၢ် ဒ်အံၤ, 13 ယသ့ၣ်ညါ နအိၣ်နဆိး ဖဲမုၣ်ကီၤလံၢ် အလီၢ်ပစိာ် အိၣ်ဝဲအလီၢ်, ဒီးနဟံးဃာ် ယမံၤ, ဒီး လၢယပှၤအုၣ်သး အကလုၢ်တီ စီၤအၣ်တံပၤ, ဒိးသံအသး လၢယဃိ လၢသုကျါ, ဖဲမုၣ်ကီၤလံၢ် အိၣ်ဝဲအလီၢ်, အမုၢ်နံၤတဖၣ် ဒၣ်လဲာ်န့ၣ်, နတသမၢဘၣ် ယတၢ်နာ်ဘၣ်လီၤ. 14 ဘၣ်ဆၣ်ဒီး ယပာ် တၢ်ကမၣ် အဆံးအစှၤ လၢနလိၤ, အဂ့ၢ်ဒ်အံၤ, နအိၣ်ဒီး ပှၤ ဖဲန့ၣ်, လၢအဟံးဃာ် စီၤဘံးလၣ် အတၢ်သိၣ်တၢ်သီ, လၢအသိၣ်က့ၤသီက့ၤ စီၤဘၤလး, ဒ်သိး အကပာ် တၢ်လီၤဃံၤအလီၢ် လၢပှၤအံၣ်စရ့လးဖိ အမဲာ်ညါ, ဒ်သိး ပှၤကအီၣ်တၢ် လၢပှၤလုၢ် လၢတၢ်ဂီၤ, ဒီးမၤကမၣ်မုၣ်ကမၣ်ခွါလီၤ. 15 ဒ်န့ၣ်အသိး, နအိၣ်ဒီး ပှၤ လၢအဟံးဃာ် စီၤနံၤကလါ အတၢ်သိၣ်တၢ်သီ ဒ်န့ၣ်အသိး စ့ၢ်ကီး လီၤ. 16 ပီၢ်ယၢ်လီၤက့ၤ နသး တက့ၢ်. မ့တမ့ၢ်ဘၣ် ဒီး, ယကဟဲဆူ နအိၣ် ချ့ချ့, ဒီးယဒုးတၢ် ဒီးပှၤတဖၣ်န့ၣ် လၢယထးခိၣ် အနးလီၤ. 17 ပှၤအိၣ်ဒီးအနၢ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်. ပှၤလၢအမၤနၢၤတၢ်န့ၣ်, ယကဟ့ၣ်အီၤ လၢမၤနၤခူသူၣ်, ဒီးယကဟ့ၣ်အီၤ လၢလၢၢ်ဝါ တဖျၢၣ်, ဒီးအမံၤသီ ကွဲးအသး လၢလၢၢ်အလိၤ လၢပှၤ တသ့ၣ်ညါဘၣ် နီတဂၤဘၣ်. သ့ၣ်ညါထဲ ပှၤ လၢအဒိးန့ၢ် အီၤ တဂၤဧိၤလီၤ. 18 ဒီးကွဲးန့ၢ် တၢ်အိၣ်ဖှိၣ် လၢသူၤအတံရၤ အကလူး, ပှၤအိၣ်ဒီး အမဲာ်သၣ်တိၣ် ဒ်မ့ၣ်အူလၣ်, ဒီးအခီၣ် ဒ်တိၢ်ဘီစီ အသိးန့ၣ်, ယွၤ အဖိခွါတဂၤ, စံးတၢ် ဒ်အံၤ, 19 ယသ့ၣ်ညါ နတၢ်ဖံးတၢ်မၤ, ဒီးနတၢ်အဲၣ်တၢ်ကွံ, ဒီးနမၤ တၢ်အခ့အပှၤ အတၢ်မၤ, နတၢ်စူၢ်တၢ်နာ်, ဒီးနတၢ်ဝံသးစူၤ, ဒီးနတၢ်မၤ လၢခံကတၢၢ်န့ၣ် အါန့ၢ် လၢသီတက့ၢ်လီၤ. 20 ဘၣ်ဆၣ်ဒီး ယပာ် တၢ်ကမၣ် လၢနလိၤ, အဂ့ၢ်ဒ်အံၤ, နတူၢ်လိာ် ပိာ်မုၣ်, နီၢ်အံၤစ့ဘ့ၤလး, လၢအစံးလီၤအသး လၢဝံမုၣ်တဂၤ, ဒီးအဝဲဒၣ် သိၣ်က့ၤသီက့ၤတၢ် လၢအတၢ်ကမၣ်မုၣ်ကမၣ်ခွါ, ဒီးလီန့ၢ် ယခ့ယပှၤ, ဒ်သိး အကမၤကမၣ်မုၣ်ကမၣ်ခွါ, ဒီးအီၣ်တၢ် လၢပှၤလုၢ် လၢတၢ်ဂီၤလီၤ. 21 ဒီးယဟ့ၣ် အဝဲဒၣ် အဆၢကတီၢ် ဒ်သိး အကပီၢ်ယၢ်လီၤက့ၤအသးလီၤ. ဒီးပီၢ်ယၢ်လီၤက့ၤအသး လၢအတၢ်မၤကမၣ်မုၣ်ကမၣ်ခွါန့ၣ် အသး တအိၣ်ဘၣ်. 22 ကွၢ်ကွၢ်, ယတ့ၢ်လီၤအီၤ ဆူလီၢ်မံပူၤ ဒီးပှၤ လၢအမၤကမၣ်မါ ဒီးအီၤတဖၣ်န့ၣ်, မ့ၢ်တပီၢ်ယၢ်လီၤက့ၤအသး လၢအတၢ်မၤတဖၣ်ဘၣ်ဒီး, (ယကတ့ၢ်လီၤအီၤ) ဆူတၢ်နးတၢ်ဖှီၣ် ဖးဒိၣ် အပူၤလီၤ. 23 ဒီးယကမၤသံ အဖိတဖၣ် လၢတၢ်သံ, ဒီးတၢ်အိၣ်ဖှိၣ် ခဲလၢာ် ကသ့ၣ်ညါ လၢယမ့ၢ် ပှၤလၢအဃုကွၢ် ပှၤကလ့ၢ် ဒီးအသူၣ်အသးလီၤ. ဒီးယကဟ့ၣ်သု ဒ်သုမၤတၢ် အသိးန့ၣ် ကိးဂၤဒဲးလီၤ. 24 ဘၣ်ဆၣ်ဒီး ယစံးဘၣ်သု, ပှၤလၢသူၤအတံရၤ လၢအအိၣ်လီၤတဲာ်, လၢအတဟံးန့ၢ် တၢ်သိၣ်တၢ်သီ အဝဲန့ၣ် ဘၣ်, ဒီးတသ့ၣ်ညါဘၣ် မုၣ်ကီၤလံၢ် အတၢ်ယိာ် ဒ်အဝဲသ့ၣ် စံး အသိးန့ၣ်, တၢ်ဝံတၢ်စိာ် အဂုၤအဂၤ ယတပာ်ဘၣ် လၢသုလိၤဘၣ်. 25 ဘၣ်ဆၣ်ဒီး တၢ် လၢသုန့ၢ်ဘၣ်န့ၣ်, ဟံးဃာ် တုၤ ယဟဲန့ၣ် တက့ၢ်. 26 ပှၤလၢအမၤနၢၤ တၢ်, ဒီးဟံးဃာ် ယတၢ်မၤ တုၤ အကတၢၢ်န့ၣ်, ယကဟ့ၣ် အီၤ လၢအစိအကမီၤ လၢပှၤကလုာ်တဖၣ် အဖီခိၣ်, 27 ဒီး ကပၢဘၣ်အီၤ ဒီးနီၣ်တီၢ်ထး, ဒီးကမၤသဘှံးအီၤ ဒ်ပှၤမၤသဘှံးသပၢၤ အသိး, ဒ်ယဒိးန့ၢ်တၢ် လၢယပၢ် အသိးန့ၣ်လီၤ. 28 ဒီးယကဟ့ၣ်လီၤအီၤ လၢဆၣ်တူၢ်ဂီၤလီၤ. 29 ပှၤအိၣ်ဒီးအနၢ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်.


တၢ်လီၣ်ဖျါ Revelation 3

1 ဒီးကွဲးန့ၢ် တၢ်အိၣ်ဖှိၣ် လၢစၢ်ဒံ အကလူး, ပှၤအိၣ်ဒီး ယွၤအသး နွံဖျၢၣ်, ဒီးဆၣ် နွံဖျၢၣ် တဂၤန့ၣ်, စံးတၢ် ဒ်အံၤ, ယသ့ၣ်ညါ နတၢ်ဖံးတၢ်မၤ, ဒီးနမံၤ အိၣ်လၢနမူ, ဒီးနသံ လီၤ. 2 ဆိးသီတက့ၢ်. တၢ် လၢအအိၣ်လီၤတဲာ် လၢအကသံတ့ၢ်တဖၣ်န့ၣ်, ဒုးဆူၣ်ထီၣ် အဂံၢ်အဘါ တက့ၢ်. အဂ့ၢ်ဒ်အံၤ, ယတထံၣ်န့ၢ်ဘၣ် နတၢ်ဖံးတၢ်မၤ လၢထီၣ်ပှဲၤထီၣ် လၢယွၤ အမဲာ်ညါဘၣ်. 3 မၤသးဒ်န့ၣ်ဒီး, နဒိးန့ၢ်တၢ် ဒီးနနၢ်ဟူတၢ် ဒ်လဲၣ်ဒ်လဲၣ်န့ၣ် သ့ၣ်နီၣ်ထီၣ် တက့ၢ်. ဒီး တိၢ်န့ၢ် တၢ်, ဒီးပီၢ်ယၢ်လီၤက့ၤ နသး တက့ၢ်. နမ့ၢ်တဆိးသီဘၣ်ဒီး, ယကဟဲ ဆူနအိၣ်, ဒ်တၢ်ဟုၣ်တၢ်ဘျၣ် အသိး ဒီးယကဟဲဆူ နအိၣ် နၣ်ရံၣ် ဖဲလဲၣ်ဖဲလဲၣ်န့ၣ်, နတသ့ၣ်ညါဘၣ်. 4 ဘၣ်ဆၣ်ဒီး နအိၣ် ဒီးပှၤအမံၤ လၢစၢ်ဒံ အပူၤ စှၤဂၤ, လၢအတမၤဘၣ်အၢဘၣ် အကူအသိးန့ၣ်, ဒီးကဟးဝဲ ဒီး ယၤ လၢအကူအသိးဝါလီၤ. အဂ့ၢ်ဒ်အံၤ, မ့ၢ်အဂ့ၤအဘၣ် လီၤ. 5 ပှၤလၢအမၤနၢၤတၢ်န့ၣ်, ကကူကသိးဝဲ ဒီးတၢ်ဝါ, ဒီး ယ တတြူာ်ကွံာ်ဘၣ် အမံၤ လၢလံာ်မူ အပူၤ လ့ၤတက့ၤဘၣ်, ဒီးယကအၢၣ်လီၤအီလီၤ အမံၤ လၢယပၢ် အမဲာ်ညါ, ဒီးအကလူးတဖၣ် အမဲာ်ညါလီၤ. 6 ပှၤအိၣ်ဒီးအနၢ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်. 7 ဒီးကွဲးန့ၢ် တၢ်အိၣ်ဖှိၣ် လၢဖံၤလဒ့းလဖံ အကလူး တၢ်စီဆှံ, တၢ်မ့ၢ်တၢ်တီ, ပှၤအိၣ်ဒီး စီၤဒၤဝံး အနီၣ်ဝံာ်, ဒီး အိးထီၣ်တၢ် ဒီးပှၤတကးတံာ်ဃာ်ဘၣ် နီတဂၤဘၣ်, ဒီး ကးတံာ်ဃာ်တၢ် ဒီးပှၤ တအိးထီၣ်ဘၣ် နီတဂၤဘၣ် တဂၤန့ၣ်, စံးတၢ် ဒ်အံၤ, 8 နတၢ်ဖံးတၢ်မၤ ယသ့ၣ်ညါလီၤ. ကွၢ်ကွၢ်, ယဟ့ၣ်လံ တြဲၤ အိၣ်အိးထီၣ်အသး လၢပှၤကးတံာ်ဃာ်အီၤ တသ့ဘၣ် နီတဂၤဘၣ် လၢနမဲာ်ညါလီၤ. အဂ့ၢ်ဒ်အံၤ, နအိၣ်ဒီး နဂံၢ်နဘါ တဆံး တက့ၢ်, ဒီးနတိၢ်န့ၢ် ယကလုၢ်ယကထါ, ဒီးနတသမၢဘၣ် ယမံၤဘၣ်. 9 ကွၢ်ကွၢ်, ပှၤဘၣ်ဃးဒီး မုၣ်ကီၤလံၢ် အတၢ်အိၣ်ဖှိၣ် လၢအစံးလီၤအသး လၢပှၤယူဒၤဖိ ဒီးတမ့ၢ်ဘၣ်, မ့ၢ် ပှၤလၢအကတိၤ ကဘျံးကဘျၣ်တဖၣ်န့ၣ်, ယဟ့ၣ်လီၤ လၢနစုပူၤ, ကွၢ်ကွၢ်, ယကဒုးဟဲအီၤ ဆူနအိၣ် ဒ်သိး အကဘါတၢ် လၢနခီၣ်ထံး, ဒီးကသ့ၣ်ညါဝဲ လၢယအဲၣ်နၤလီၤ. 10 အဂ့ၢ်ဒ်အံၤ, မ့ၢ်နဟံးဃာ် ယတၢ်ဝံသးစူၤ အကလုၢ်အကထါဒီး, ယကဟံးဃာ်နၤ လၢတၢ်လ့ပစီ အနၣ်ရံၣ် လၢအကဟဲဘၣ်တ့ၢ်ဝဲ, ဒီးလ့ပစီ ပှၤအိၣ်သကုၤဆးဒး လၢဟီၣ်ခိၣ်ချၢန့ၣ်လီၤ. 11 ယဟဲ ချ့ချ့လီၤ. ဒ်သိး ပှၤသု တဟံးန့ၢ် နခိၣ်သလုး တဂ့ၤ ဒီး, ဟံးဃာ် တၢ်အိၣ် ဒီးနၤ တက့ၢ်. 12 ပှၤလၢအမၤနၢၤ တၢ်န့ၣ်, ယကမၤအီၤ လၢဟံၣ်ထူၣ် လၢယကစၢ် အတၢ်လုၢ်ဟံၣ်ပူၤ, ဒီးတဟးထီၣ်လၢၤဘၣ် ဆူခိဘၣ်. ဒီးယကကွဲး ယကစၢ် အမံၤ, ဒီးယကစၢ် အဝ့ၢ် ယရူၤၡလ့ၣ် အသီ လၢအဟဲလီၤ လၢမူခိၣ် လၢယကစၢ် အအိၣ် အမံၤ, ဒီးယမံၤသီဒၣ်ယဲ, လၢအလိၤန့ၣ်လီၤ. 13 ပှၤအိၣ်ဒီးအနၢ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်. 14 ဒီးကွဲးန့ၢ် တၢ်အိၣ်ဖှိၣ် လၢလီၤဒံၤကံ အကလူး, တၢ် အၤမ့ၣ်, ပှၤအုၣ်အသး အကလုၢ်တီ အတီအလိၤ, တၢ်အခီၣ်ထံး လၢယွၤ တ့လီၤတၢ် တဂၤန့ၣ်, စံးတၢ် ဒ်အံၤ, 15 ယ သ့ၣ်ညါ နတၢ်ဖံးတၢ်မၤ လၢခုၣ်ဧီၢ် တခုၣ်, ကိၢ်ဧီၢ် တကိၢ်ဘၣ်လီၤ. နခုၣ်မ့ၢ်ဂ့ၤ, နကိၢ်မ့ၢ်ဂ့ၤ, ယသးအိၣ်လၢနကမ့ၢ် တမံၤမံၤလီၤ. 16 မၤသးဒ်န့ၣ်ဒီး, နတခုၣ်ဘၣ်, နတကိၢ်ဘၣ်, မ့ၢ်နလၢၤ ဒီး, ယကဘှိးထီၣ်ကွံာ်နၤ လၢယကိာ်ပူၤ လီၤ. 17 မ့ၢ်နစံးလီၤနသး, ယမ့ၢ် ပှၤအထူးအတီၤ, ဒီးယစုလီၢ်ယခီၣ်ခိၣ် အါထီၣ်လံ, ဒီးယကန့ၢ်ဘၣ်ဒံး တၢ်တမံၤမံၤ အလီၢ် တအိၣ်ဘၣ်, ဒီးနတသ့ၣ်ညါဘၣ် လၢနဘၣ် တၢ်နးတၢ်ဖှီၣ်, ဒီးတၢ်သးကညီၤနၤ အလီၢ်အိၣ်, ဒီးနဘၣ် တၢ်ဖှီၣ်တၢ်ယာ်, ဒီးနမဲာ်ဘျီၣ်, ဒီးနအိၣ်ဘ့ၣ်ဆ့ သတးဒီး, 18 ယဒုးကူၣ်ဘၣ်ကူၣ်သ့နၤ, လၢနကပှ့ၤထူ လၢအဘၣ်ပှံၢ်စီဝဲ လၢမ့ၣ်အူ လၢယၤ, ဒ်သိး နကထူးထီၣ်တီၤထီၣ်, ဒီးဒ်သိး နကကူတၢ်သိးတၢ်, ဒီးနအိၣ်ဘ့ၣ်ဆ့ အတၢ်မဲာ်ဆှး သုတအိၣ်တဂ့ၤ ဒီး, ပှ့ၤ နကူနသိး တၢ်ဝါ လၢယၤ တက့ၢ်. ဒီးဒ်သိး နကထံၣ်ဘၣ်က့ၤတၢ် ဒီး, ဖှူ နမဲာ် ဒီး ကသံၣ်မဲာ်ဆါ တက့ၢ်. 19 ဖဲဒၣ် ပှၤလၢယအဲၣ်အီၤတဖၣ်န့ၣ်, ယသိၣ်ဃီၣ်အီၤ, ဒီးယသိၣ်က့ၤသီက့ၤအီၤလီၤ. မၤသးဒ်န့ၣ်ဒီး, ဂဲၤလိာ် ဒီးပီၢ်ယၢ်လီၤက့ၤနသး တက့ၢ်. 20 ကွၢ်ကွၢ်, ယဆၢထၢၣ် လၢတြဲၤအခီၣ်ထံး ဒီးဒိတကျိာ် တၢ်လီၤ. ပှၤမ့ၢ် နၢ်ဟူ ယကလုၢ် ဒီးအိးထီၣ် တြဲၤ တဂၤဂၤ ဒီး, ယကလဲၤနုာ်ဆူ အအိၣ်, ဒီးအီၣ်ဃုာ်အီဃုာ်တၢ် ဒီးအီၤ လၢဟါအီၣ်, ဒီးကအီၣ်ဃုာ်အီဃုာ် ဒီးယၤလီၤ. 21 ပှၤလၢအမၤနၢၤတၢ်န့ၣ်, ယကဒုးဆ့ၣ်နီၤအီၤ ဒီးယၤ လၢယလီၢ်ပစိၣ် အဖီခိၣ်, ဒ်ယမၤနၢၤတၢ် ဒီးယဆ့ၣ်နီၤ ဒီးယပၢ် လၢအလီၢ်ပစိာ် အဖီခိၣ် အသိးန့ၣ်လီၤ. 22 ပှၤအိၣ်ဒီးအနၢ်န့ၣ်, မ်အနၢ်ဟူတၢ် လၢသးန့ၣ် စံးဘၣ် တၢ်အိၣ်ဖှိၣ်တဖၣ် တက့ၢ်.

1 တၢ်န့ၣ်တဖၣ် အလီၢ်ခံဒီး, ယထံၣ်တၢ်, ဒီးကွၢ်ကွၢ်, တြဲၤ အိၣ်အိးထီၣ်အသး လၢမူခိၣ်, ဒီးတၢ်ကလုၢ်သီၣ် အခီၣ်ထံး လၢယနၢ်ဟူ ကတိၤတ့ၢ် ဒီးယၤ ဒ်ကွဲၤသီၣ် အသိးန့ၣ်, စံးဝဲဒၣ်, ဟဲက့ၤထီၣ် ဖဲအံၤ, ဒီးယကဒုးနဲၣ်နၤ လၢတၢ် လၢအဘၣ်မၤအသး လၢတၢ်န့ၣ်တဖၣ် အလီၢ်ခံလီၤ. 2 ဒီးယအိၣ်လၢသးန့ၣ် အပူၤ တကီၢ်ခါ, ဒီးကွၢ်ကွၢ်, လီၢ်ပစိာ် အိၣ်ပာ်လီၤအသး လၢမူခိၣ်, ဒီးပှၤတဂၤ ဆ့ၣ်နီၤ လၢအဖီခိၣ်လီၤ. 3 ဒီးပှၤ လၢအဆ့ၣ်နီၤ လၢအဖီခိၣ်န့ၣ်, ဖျါဝဲ လီၤဂာ် လၢတၢ်မျၢ်နကၤသွဲး ဒီးတၢ်မျၢ်ဆီသွံၣ် အသိး, ဒီးတၢၢ်ကွဲၤ အိၣ်ဝးတရံး လီၢ်ပစိာ်န့ၣ်, ဖျါဝဲ လီၤဂာ် လၢတၢ်မျၢ်ဟ့မၠးလီၤ. 4 ဒီးဝးတရံး လီၢ်ပစိာ်န့ၣ်, လီၢ်ပစိာ် ခံဆံ လွံၢ်ဖျၢၣ် အိၣ်ဝဲ, ဒီးပှၤသူၣ်က့သးပှၢ် ကူသိး ဒီး တၢ်ကူတၢ်သိးဝါ, ဒီးကုာ် ခိၣ်သလုးထူ ခံဆံ လွံၢ်ဂၤ, ဆ့ၣ်နီၤဝဲ လၢလီၢ်ပစိာ်တဖၣ်န့ၣ်လီၤ. 5 ဒီးလီဝၢ် အဒံး, ဒီးလီသီၣ်, ဒီးတၢ်အကလုၢ်သီၣ်တဖၣ်, ဟဲထီၣ် လၢလီၢ်ပစိာ် အပူၤ, ဒီးမ့ၣ်အူဒၢ နွံဖျၢၣ် လၢအမ့ၢ် ယွၤသး နွံဖျၢၣ်, ကဲၤကပီၤ လၢလီၢ်ပစိာ် အမဲာ်ညါလီၤ. 6 ဒီးပီၣ်လဲၣ်ယွၤခၣ်စိး လီၤဂာ် လၢလၢၢ်ဖျါကလၤ, အိၣ်ဝဲ လၢလီၢ်ပစိာ် အမဲာ်ညါလီၤ. ဒီးတၢ်အသး လွံၢ်ဒု လၢပှဲၤဝဲ ဒီးအမဲာ်သၣ်တိၣ် လၢညါ ဒီး လၢအချၢဃံန့ၣ်, အိၣ်ဝဲ ဖဲလီၢ်ပစိာ် အဖးဖီ ဒီး အိၣ်ဝးတရံး လီၢ်ပစိာ်လီၤ. 7 ဒီးတၢ်အသး အခီၣ်ထံး တဒုန့ၣ်, လီၤဂာ် လၢခ့ယုၢ်, ဒီးတၢ်အသးပှဲၤထီၣ် ခံဒုတဒုန့ၣ်, လီၤဂာ် လၢဂီၤဖံးဖိ, ဒီးတၢ်အသးပှဲၤထီၣ် သၢဒုတဒုန့ၣ် အမဲာ် လီၤဂာ် လၢပှၤကညီ, ဒီးတၢ်အသးပှဲၤထီၣ် လွံၢ်ဒုတဒုန့ၣ် လီၤဂာ် လၢလံာ်ဖးဒိၣ် လၢအယူၤဝဲလီၤ. 8 ဒီး တၢ်အသး လွံၢ်ဒုန့ၣ် အိၣ်ဒီး အဒံးဆ့ တဒု ဃုဘ့ၣ်, တဒု ဃုဘ့ၣ်, ဒီး လၢခိဝးတရံး, ဒီး လၢအပူၤ လၢပှဲၤဝဲ ဒီးအမဲာ်သၣ်တိၣ်လီၤ. ဒီး လၢမုၢ်ဆါမ့ၢ်ဂ့ၤ, လၢမုၢ်နၤမ့ၢ်ဂ့ၤ, တဆိတ့ၢ်ဘၣ်, ဒီးစံးဝဲဒၣ်, ယွၤ လၢအသ့တၢ် လၢာ်, လၢအအိၣ်တ့ၢ်လံ, ဒီး လၢအအိၣ်ဝဲ, ဒီး လၢအကဟဲ တဂၤန့ၣ်, စီဆှံဝဲ, စီဆှံဝဲ, စီဆှံဝဲလီၤ. 9 ဒီးတုၤ တၢ်အသး လွံၢ်ဒု ဟ့ၣ် တၢ်လၤကပီၤ, ဒီးတၢ်ယူးယီၣ်, ဒီးတၢ်စံးထီၣ်ပတြၢၤ လၢပှၤ လၢအဆ့ၣ်နီၤ လၢလီၢ်ပစိာ် အဖီခိၣ် လၢအမူဝဲ လီၤထူလီၤယိာ်ဒီး, 10 ပှၤသူၣ်က့သးပှၢ် ခံဆံလွံၢ်ဂၤ တီၤလီၤကဒွံကျိာ် လၢပှၤဆ့ၣ်နီၤ လၢအလီၢ်ပစိာ် အဖီခိၣ် တဂၤ အမဲာ်ညါ, ဒီးဘူၣ်ထီၣ်ဘါထီၣ် ပှၤ လၢအမူဝဲ လီၤထူလီၤယိာ်, ဒီးကွံာ်လီၤ အခိၣ်သလုး လၢလီၢ်ပစိာ် အမဲာ်ညါ, ဒီးစံးဝဲဒၣ်. 11 ယွၤ ပကစၢ်ဧၢ, နဂ့ၤ ဒိးန့ၢ် တၢ်လၤကပီၤ, ဒီးတၢ်ယူးတၢ်ယီၣ်, ဒီးတၢ်စိတၢ်ကမီၤလီၤ. အဂ့ၢ်ဒ်အံၤ, နတ့လီၤ တၢ်ခဲလၢာ်, ဒီးမ့ၢ်နသး အိၣ်ဒီး, ကဲထီၣ်ဝဲ, ဒီးဘၣ်တၢ်တ့ လီၤအီၤလီၤ.

1 ဒီးယထံၣ်ဘၣ် လံာ် အိၣ်ကွဲးအသး လၢအပူၤ ဒီး လၢအချၢ, ဒီးစဲဃာ်ဝဲ ဒီးတၢ်စဲပနီၣ်ဃာ် နွံဖျၢၣ်, အိၣ်လၢပှၤဆ့ၣ်နီၤ လၢလီၢ်ပစိာ် အဖီခိၣ် အစုထွဲပူၤလီၤ. 2 ဒီးယထံၣ်ဘၣ် ကလူး အိၣ်ဒီး အဂံၢ်ဆူၣ်အဘါဆူၣ် တဂၤ, လၢအကိးထီၣ် လၢအကလုၢ်ဖးဒိၣ်, ဒီးစံးဝဲဒၣ်, မ့ၢ်မတၤ ကြၢးအိးထီၣ် လံာ်, ဒီးမၤသ့ၣ်ဖး အတၢ်စဲပနီၣ်ဃာ် တဂၤလဲၣ်. 3 ဒီးပှၤအိၣ်လၢမူခိၣ် မ့ၢ်ဂ့ၤ, လၢဟီၣ်ခိၣ်ချၢ မ့ၢ်ဂ့ၤ, လၢဟီၣ်ခိၣ်ဖီလာ် မ့ၢ်ဂ့ၤ, လၢအအိးထီၣ် လံာ်သ့ မ့ၢ်ဂ့ၤ, ကွၢ် အီၤသ့မ့ၢ်ဂ့ၤ တအိၣ်ဘၣ် နီတဂၤဘၣ်. 4 ဒီးယဟီၣ် နးမး လီၤ. အဂ့ၢ်ဒ်အံၤ, ပှၤလၢအကြၢးအိးထီၣ် လံာ်, ဒီးကွၢ်အီၤန့ၣ်, တအိၣ်ဘၣ်လီၤ. 5 ဒီးပှၤသူၣ်က့သးပှၢ် တဂၤ စံးဘၣ်ယၤ, ဟီၣ် တဂ့ၤ. ကွၢ်ကွၢ်, ခ့ယုၢ် ဘၣ်ဃးဒီး ယူဒၤ အဒူၣ်, ဒီးစီၤဒၤဝံး အဂံၢ် တဂၤ, မၤနၢၤတၢ် ဒ်သိး အကအိးထီၣ် လံာ်, ဒီးအတၢ်စဲပနီၣ်ဃာ် နွံဖျၢၣ်န့ၣ်လီၤ. 6 ဒီးယထံၣ် သိဖိ, ဒ်အဘၣ် တၢ်မၤသံအီၤ အသိး, ဆၢထၢၣ်ဝဲ လၢလီၢ်ပစိာ် အသးကံၢ်ပူၤ လၢတၢ်အသး လွံၢ်ဒု အကျါ, ဒီး လၢပှၤသူၣ်က့သးပှၢ် အကျါန့ၣ်, အိၣ်ဝဲ ဒီးအနၢၢ် နွံဘိ, ဒီးအမဲာ် နွံတိၣ် လၢအမ့ၢ် ယွၤအသး နွံဖျၢၣ် လၢတၢ်မၢလီၤအီၤ ဆူ ဟီၣ်ခိၣ်ချၢ သကုၤဆးဒးန့ၣ်လီၤ. 7 ဒီးအဝဲဒၣ်န့ၣ် ဟဲဝဲ, ဒီးဟံးန့ၢ် လံာ် လၢပှၤဆ့ၣ်နီၤ လၢလီၢ်ပစိာ် အဖီခိၣ် အစုထွဲပူၤန့ၣ်လီၤ. 8 ဒီးဖဲအဟံးန့ၢ် လံာ်န့ၣ်, တၢ်အသး လွံၢ်ဒု, ဒီးပှၤသူၣ်က့သးပှၢ် ခံဆံ လွံၢ်ဂၤ, တဂၤ ဒီးတဂၤ, အိၣ်ဒီး တနၢ်, ဒီးလီခီထူတဖၣ် ပှဲၤဒီး တၢ်ဆိၣ်ကဲၤနၢမူ လၢအမ့ၢ် ပှၤစီဆှံ အတၢ်ထုကဖၣ်, ဒီးတီၤလီၤကဒွံကျိာ်ဝဲ လၢသိဖိ အမဲာ်ညါ လီၤ. 9 ဒီးအဝဲသ့ၣ်တဖၣ်န့ၣ် အုၣ်တၢ် လၢထါအသီ, ဒီးစံးဝဲဒၣ်, နဂ့ၤ ဟံးန့ၢ် လံာ်န့ၣ်, ဒီးအိးထီၣ် အတၢ်စဲပနီၣ်ဃာ် လီၤ. အဂ့ၢ်ဒ်အံၤ, နဒိးသံ နသး, ဒီးနပှ့ၤက့ၤ ပှၤ လၢနသွံၣ်, လၢယွၤအဂီၢ် လၢကယဲၢ် ပှၤအဒူၣ်, ဒီးပှၤကတိၤတၢ်အကျိာ် အကလုာ်ကလုာ်, ဒီး ကယဲၢ် ပှၤဂီၢ်မုၢ်, ဒီး ကယဲၢ် ပှၤ အကလုာ်တဖၣ် အကျါလီၤ. 10 ဒီးနပာ်အီၤ လၢဘီမုၢ်, ဒီးပှၤလုၢ်တၢ်အဒိၣ် လၢယွၤအမဲာ်ညါ, ဒီးအဝဲသ့ၣ် ကပၢတၢ် လၢဟီၣ်ခိၣ်ချၢလီၤ. 11 ဒီးယထံၣ်တၢ်, ဒီးယနၢ်ဟူ ကလူး အါဂၤ အိၣ်ဝးတရံး လီၢ်ပစိာ်, ဒီးတၢ်အသးတဖၣ်န့ၣ်, အကလုၢ်လီၤ. အတၢ်ဂံၢ် အိၣ်ဝဲ ကလးတဖၣ် အကလး, ဒီးကထိတဖၣ် အကထိလီၤ. 12 ဒီးစံးဝဲဒၣ် လၢအကလုၢ်သီၣ်ဖးဒိၣ်, သိဖိ လၢအဒိးသံအသးန့ၣ်, ဂ့ၤဒိးန့ၢ် တၢ်စိတၢ်ကမီၤ, ဒီးတၢ်ထူးတၢ်တီၤ, ဒီးတၢ်ကူၣ်ဘၣ်ကူၣ်သ့, ဒီးတၢ်အဂံၢ်အဘါ, ဒီး တၢ်ယူးတၢ်ယီၣ်, ဒီးတၢ်လၤကပီၤ, ဒီးတၢ်စံးထီၣ်ပတြၢၤ အီၤလီၤ. 13 ဒီး ကယဲၢ် တၢ်ဘၣ်တ့အသး လၢမူခိၣ်, ဒီး လၢဟီၣ်ခိၣ်ချၢ, ဒီး လၢဟီၣ်ခိၣ် အဖီလာ်, ဒီး လၢပီၣ်လဲၣ် အဖီခိၣ်, ဒီး ကယဲၢ် တၢ်အိၣ်လၢတၢ်န့ၣ်တဖၣ် အပူၤ ခဲလၢာ်န့ၣ်, ယနၢ်ဟူ လၢအစံး, တၢ်စံးထီၣ်ပတြၢၤ, ဒီးတၢ်ယူးတၢ်ယီၣ်, ဒီးတၢ်လၤကပီၤ, ဒီးတၢ်ဂံၢ်တၢ်ဘါတဖၣ်န့ၣ်, မ်အအိၣ်ဒီး ပှၤ လၢအဆ့ၣ်နီၤ လၢလီၢ်ပစိာ် အဖီခိၣ်, ဒီးသိဖိန့ၣ် အစိၤစိၤအဃၣ်ဃၣ် တက့ၢ်. 14 ဒီးတၢ်အသး လွံၢ်ဒု စံးဝဲဒၣ်, အၤမ့ၣ်, ဒီးပှၤသူၣ်က့သးပှၢ် တီၤလီၤ ဘါတၢ် လီၤ.


တၢ်လီၣ်ဖျါ Revelation 6

1 ဒီးယထံၣ်တၢ်, ဖဲသိဖိ အိးထီၣ် တၢ်စဲပနီၣ်ဃာ် တဖျၢၣ် လၢတၢ်စဲပနီၣ်ဃာ် နွံဖျၢၣ် အကျါန့ၣ်, ဒီးယနၢ်ဟူ လၢတၢ်အသး လွံၢ်ဒု အကျါ တဒု, စံးဝဲ ဒ် လၢလီ အကလုၢ်သီၣ် အသိး, ဟဲ တက့ၢ်. 2 ဒီးယထံၣ်တၢ်, ဒီးကွၢ်ကွၢ်, ကသ့ၣ်ဝါ, ဒီးပှၤ လၢအဆ့ၣ်နီၤ လၢအလိၤ တဂၤ အိၣ်ဒီး အချံၣ်လီၤ. ဒီးတၢ်ဟ့ၣ်လီၤအီၤ လၢခိၣ်သလုး, ဒီးဒ်သိး အကမၤနၢၤတၢ် ဒီး, ဟးထီၣ် မၤနၢၤတၢ်လီၤ. 3 ဒီးဖဲအအိးထီၣ် တၢ်စဲပနီၣ်ဃာ် လၢအပှဲၤထီၣ် ခံဖျၢၣ် တဖျၢၣ်န့ၣ်, ယနၢ်ဟူ တၢ်အသး လၢအပှဲၤထီၣ် ခံဒုတဒု စံးဝဲဒၣ်, ဟဲ တက့ၢ်. 4 ဒီးကသ့ၣ် အဂၤ လၢအဂီၤတဒု ဟးထီၣ်, ဒီးတၢ်ဟ့ၣ်လီၤ အစိအကမီၤ လၢပှၤ လၢအဆ့ၣ်နီၤ လၢအလိၤ တဂၤ, ဒ်သိး အကထုးကွံာ် တၢ်ဃူတၢ်ဖိး လၢဟီၣ်ခိၣ်ချၢ, ဒီး လၢပှၤကမၤသံလိာ်အသးလီၤ. ဒီးတၢ်ဟ့ၣ်လီၤအီၤ လၢနးဖးဒိၣ် တဘ့ၣ်လီၤ. 5 ဒီးဖဲအအိးထီၣ် တၢ်စဲပနီၣ်ဃာ် လၢအပှဲၤထီၣ် သၢဖျၢၣ် တဖျၢၣ်န့ၣ်, ယနၢ်ဟူ တၢ်အသး လၢအပှဲၤထီၣ် သၢဒု တဒုန့ၣ် စံးဝဲဒၣ်, ဟဲ တက့ၢ်. ဒီးယထံၣ်တၢ်, ဒီးကွၢ်ကွၢ်, ကသ့ၣ်သူ တဒု, ဒီးပှၤ လၢအဆ့ၣ်နီၤ လၢအလိၤ တဂၤ အိၣ်ဒီး စီၤပီၢ် လၢအစုပူၤလီၤ. 6 ဒီးယနၢ်ဟူ တၢ်အကလုၢ် လၢတၢ်အသး လွံၢ်ဒု အကျါ စံးဝဲဒၣ်, ဘုကၠူၣ် တသလိး လၢဒန့ၤရံ တဘ့ၣ် အဂီၢ်, ဒီးဘုမုယီၤ သၢသလိး လၢဒန့ၤရံ တဘ့ၣ် အဂီၢ်လီၤ. ဒီးမၤဟးဂီၤ သိဧိၤချါဧိၤ ဒီးစပံးထံ တဂ့ၤ. 7 ဒီးဖဲအအိးထီၣ် တၢ်စဲပနီၣ်ဃာ် လၢအပှဲၤထီၣ် လွံၢ်ဖျၢၣ် တဖျၢၣ်န့ၣ်, ယနၢ်ဟူ တၢ်အသး လၢအပှဲၤထီၣ် လွံၢ်ဒုတဒု အကလုၢ်န့ၣ် စံးဝဲဒၣ်, ဟဲ တက့ၢ်. 8 ဒီးယထံၣ်တၢ်, ဒီးကွၢ်ကွၢ်, ကသ့ၣ်လါဝါ တဒု, ဒီးပှၤ လၢအဆ့ၣ်နီၤ လၢအလိၤ တဂၤ အမံၤ မ့ၢ်တၢ်သံ, ဒီးပျုၤပူၤ ပိာ်ထီၣ်အခံလီၤ. ဒီးတၢ်ဟ့ၣ်လီၤ အဝဲသ့ၣ် အစိအကမီၤ, လၢဟီၣ်ခိၣ် လွံၢ်ပူတပူ အဖီခိၣ်, ဒ်သိး အကမၤသံတၢ် လၢနး, ဒီး လၢတၢ်သၣ်ဝံၤ, ဒီး လၢတၢ်သံ, ဒီး လၢဟီၣ်ခိၣ် တၢ်ဒူတၢ်ဃိၤလီၤ. 9 ဒီးဖဲအအိးထီၣ် တၢ်စဲပနီၣ်ဃာ် လၢအပှဲၤထီၣ် ယဲၢ်ဖျၢၣ်တဖျၢၣ်န့ၣ်, ယထံၣ် ပှၤ လၢအဒိးသံအသး လၢယွၤ အကလုၢ်အကထါ အဃိ, ဒီး လၢအတၢ်အုၣ်အသး လၢအဟံးဃာ်ဝဲ အဃိ, အသးတဖၣ် အိၣ်လၢတၢ်လုၢ်လီၢ် အဖီလာ်. 10 ဒီးကိးထီၣ် လၢအကလုၢ်ဖးဒိၣ်, ဒီးစံးဝဲဒၣ်, တၢ်စီဆှံ, တၢ်အမ့ၢ်အတီ ကစၢ်ဧၢ, နတစံၣ်ညီၣ်ဘၣ် ပှၤအိၣ်လၢဟီၣ်ခိၣ်ချၢတဖၣ်, ဒီးနတဟ့ၣ်ကၣ် အတၢ်ဒဲးဘး လၢပသွံၣ် အဃိန့ၣ် ဒီး, နကအိၣ် ဆံးယံာ်လဲၣ်. 11 ဒီးတၢ်ဟ့ၣ်လီၤအီၤ လၢဆ့ဝါ, ဒီးတၢ်စံးဘၣ်အီၤ လၢအကအိၣ်ဘှံးဒံး အဆၢအကတီၢ် တစဲး တုၤ အခ့အပှၤသကိး ဒီးအီၤ ဒီးအဒီပုၢ်ဝဲၢ်, လၢအကဒိးသံအသး ဒ်သိးသိး ဒီးအီၤန့ၣ်, ကလၢထီၣ်ပှဲၤထီၣ်လီၤ. 12 ဒီးယထံၣ်တၢ်, ဖဲအအိးထီၣ် တၢ်စဲပနီၣ်ဃာ် လၢအပှဲၤထီၣ် ဃုဖျၢၣ်တဖျၢၣ်န့ၣ် ဒီး, ဟီၣ်ခိၣ် ဟူးဝး ဒိၣ်မး, ဒီးမုၢ်သူထီၣ် ဒ်ထၢၣ် အတၢ်ကံးညာ် တၢ်ဆူၣ် အသိး, ဒီးလါ ကဲထီၣ် ဒ်တၢ်သွံၣ် အသိး ခဲလၢာ်, 13 ဒီးဆၣ်ဧိၤဖီဧိၤ လၢမူကပိာ်လိၤ, လီၤဆှု ဆူဟီၣ်ခိၣ်ချၢ ဒ်ချၢၣ်ဒၢသၣ် လၢအတမံဒံးဘၣ် လၢအဘၣ် တၢ်ဟူးဝး လၢကလံၤ ဒိၣ်ဒိၣ်ကလဲာ် အသိးန့ၣ်လီၤ. 14 ဒီးမူခိၣ် ဒံကွံာ်, ဒ်လံာ် လၢတၢ်ထူထီၣ် အီၤ အသိး, ဒီး ကယဲၢ် ကစၢၢ်ကလိ, ဒီး ကယဲၢ် ကီးတဖၣ်, သုးကွံာ် အလီၢ်, 15 ဒီးဟီၣ်ခိၣ် အစီၤပၤ, ပဒိၣ်ပပှၢ်, ဒီးပှၤသုးဖိ တကထိ အခိၣ်, ဒီးပှၤအထူးအတီၤ, ဒီးပှၤအိၣ်ဒီး အစိအကမီၤသ့ၣ်တဖၣ်, ဒီး ကယဲၢ် တၢ်အကုၢ်အပှၤ, ဒီးပှၤသဘျ့ တဂၤလၢ်လၢ်န့ၣ်, ပာ်ခူသူၣ်အသး လၢတၢ်အိပူၤ, ဒီး လၢကစၢၢ်တဖၣ် အလၢၢ်အိပူၤ, 16 ဒီးစံးဘၣ် ကစၢၢ်ကလိ, ဒီး လၢၢ်ဧိၤလ့ဧိၤသ့ၣ်တဖၣ်န့ၣ်, လီၤတဲာ် လၢပလိၤ, ဒီးမၤဘၢကွံာ် ပှၤ လၢပှၤ လၢအဆ့ၣ်နီၤ လၢလီၢ်ပစိာ် တဂၤန့ၣ် အမဲာ်ညါ, ဒီး လၢသိဖိ အသးဒိၣ်ထီၣ်န့ၣ် တက့ၢ်. 17 အဂ့ၢ်ဒ်အံၤ, တၢ်ဒိၣ် အမုၢ်တနံၤ ဘၣ်ဃးဒီး အဝဲဒၣ် အတၢ်သးဒိၣ်ထီၣ်န့ၣ် ဘၣ်လံ, ဒီးမ့ၢ်မတၤ ဆၢထၢၣ်သ့ တဂၤလဲၣ်.

1 ဒီး လၢတၢ်အံၤ အလီၢ်ခံ, ယထံၣ် ကလူး လွံၢ်ဂၤ ဆၢထၢၣ် လၢဟီၣ်ခိၣ် အနၢၣ် လွံၢ်နၢၣ်, ဒီးဟံးဃာ် ဟီၣ်ခိၣ် ကလံၤ လွံၢ်ကျိၤ, ဒ်သိး ကလံၤ သု တအူဘၣ် ဟီၣ်ခိၣ် မ့ၢ်ဂ့ၤ, ပီၣ်လဲၣ် မ့ၢ်ဂ့ၤ, ထီရီၤသ့ၣ် မ့ၢ်ဂ့ၤန့ၣ် တဂ့ၤ. 2 ဒီးယထံၣ် ကလူး အဂၤတဂၤ, အိၣ်ဒီး ယွၤ လၢအမူဝဲ, အတၢ်စဲပနီၣ်ဃာ်, ဟဲထီၣ် လၢမုၢ်ထီၣ်တခီ, ဒီးကိးပသူထီၣ် လၢအကလုၢ်ဖးဒိၣ် ဒီးစံးဘၣ် အကလူး လွံၢ်ဂၤ လၢတၢ်ဟ့ၣ် အမၤအၢ ဟီၣ်ခိၣ် ဒီးပီၣ်လဲၣ်, 3 ဒီးစံးဝဲဒၣ်, တချုး ပစဲပနီၣ်ဃာ် ယွၤအခ့အပှၤ လၢအမဲာ်တူၢ်ခိၣ် အလိၤ ဒံးဘၣ်ဒီး, ဟီၣ်ခိၣ် မ့ၢ်ဂ့ၤ, ပီၣ်လဲၣ် မ့ၢ်ဂ့ၤ, သ့ၣ် မ့ၢ်ဂ့ၤ, သုတမၤအၢအီၤ တဂ့ၤ. 4 ဒီးယနၢ်ဟူ ပှၤလၢအဘၣ် တၢ်စဲပနီၣ်ဃာ်တဖၣ် အတၢ်ဂံၢ်န့ၣ်, ဒီးမ့ၢ်အအိၣ် တကလီၤ လွံၢ်ကလး လွံၢ်ကထိ, လၢကယဲၢ် အံၣ်စရ့လး ဖိခွါ အဒူၣ်ကျါလီၤ. 5 ပှၤတကလး ခံကထိ လၢယူဒၤ အဒူၣ်ကျါန့ၣ်, ဘၣ် တၢ်စဲပနီၣ်ဃာ်အီၤလီၤ. ပှၤတကလး ခံကထိ လၢရူၤဘ့ၣ် အဒူၣ်ကျါန့ၣ်, ပှၤတကလး ခံကထိ လၢကး အဒူၣ်ကျါန့ၣ်, 6 ပှၤတကလး ခံကထိ လၢအၤၡ့ၢ် အဒူၣ်ကျါန့ၣ်, ပှၤတကလး ခံကထိ လၢနးသၤလံ အဒူၣ်ကျါန့ၣ်, ပှၤတကလး ခံကထိ လၢမနၤၡ့ၤ အဒူၣ်ကျါန့ၣ်, 7 ပှၤတကလး ခံကထိ လၢစူၤမ့းအိၣ် အဒူၣ်ကျါန့ၣ်, ပှၤတကလး ခံကထိ လၢလ့ၤဝံ အဒူၣ်ကျါန့ၣ်, ပှၤတကလး ခံကထိ လၢယံးစၣ်ကၢ် အဒူၣ်ကျါန့ၣ်, 8 ပှၤတကလး ခံကထိ လၢစဘူလိၣ် အဒူၣ်ကျါန့ၣ်, ပှၤတကလး ခံကထိ လၢယိၤသး အဒူၣ်ကျါန့ၣ်, ပှၤတကလး ခံကထိ လၢဘံၣ်ယၤမံၣ် အဒူၣ်ကျါန့ၣ်, ဘၣ်တၢ်စဲပနီၣ်ဃာ်အီၤလီၤ. 9 တၢ်န့ၣ်တဖၣ် အလီၢ်ခံဒီး, ယထံၣ်တၢ်, ဒီးကွၢ်ကွၢ်, ပှၤဂီၢ်မုၢ်ဖးဒိၣ် လၢပှၤဂံၢ်ထီၣ် တသ့ဘၣ် နီတဂၤဘၣ်န့ၣ်, ဟဲ လၢကယဲၢ် ပှၤကလုာ်, ဒီး ကယဲၢ် ပှၤအဒူၣ်, ဒီး ကယဲၢ် ပှၤဂီၢ်မုၢ်, ဒီး ကယဲၢ် ပှၤကတိၤတၢ်အကျိာ် အကလုာ်ကလုာ် အကျါသ့ၣ်တဖၣ်န့ၣ် ဆၢထၢၣ် လၢလီၢ်ပစိာ် အမဲာ်ညါ ဒီးသိဖိ အမဲာ်ညါ, ကူသိးထီၣ် အဆ့ဝါ, ဒီးအိၣ်ဒီး စူၣ်ပလိၣ် အလၣ် လၢအစုပူၤ, 10 ဒီးကိးပသူထီၣ် လၢအကလုၢ်သီၣ်ဖးဒိၣ်, ဒီးစံးဝဲဒၣ်, မ်တၢ်အုၣ်က့ၤခီၣ်က့ၤ အိၣ်ဒီး ပကစၢ် လၢအဆ့ၣ်နီၤ လၢလီၢ်ပစိာ် အဖီခိၣ်, ဒီးသိဖိန့ၣ် တက့ၢ်. 11 ဒီးကလူးတဖၣ် ခဲလၢာ်, ဆၢထၢၣ် ဝးတရံး လီၢ်ပစိာ်, ဒီးပှၤသူၣ်က့သးပှၢ်, ဒီးတၢ်အသး လွံၢ်ဒုန့ၣ်, ထိၣ်လီၤပှီၤအသး လၢလီၢ်ပစိာ် အမဲာ်ညါ, ဒီးဘူၣ်ထီၣ်ဘါထီၣ် ယွၤ, 12 ဒီးစံးဝဲဒၣ်, အၤမ့ၣ်, တၢ်စံးထီၣ်ပတြၢၤ, ဒီးတၢ်လၤကပီၤ, ဒီးတၢ်ကူၣ်ဘၣ်ကူၣ်သ့, ဒီးတၢ်စံးထီၣ်ပတြၢၤ အဘျုးအဖှိၣ်, ဒီးတၢ်ယူးတၢ်ယီၣ်, ဒီးတၢ်စိတၢ်ကမီၤ, ဒီးတၢ်ဂံၢ်တၢ်ဘါန့ၣ်, မ်အအိၣ်ဒီး ပကစၢ် လီၤထူလီၤယိာ် တက့ၢ်, အၤမ့ၣ်. 13 ဒီးပှၤသူၣ်က့သးပှၢ် တဂၤ ကတိၤဆၢတၢ်, ဒီးစံးဘၣ် ယၤ, ပှၤကူသိးထီၣ် အဆ့ဝါန့ၣ်, မ့ၢ်မတၤတဖၣ်လဲၣ်. ဒီး မ့ၢ်အဟဲ လၢလဲၣ်ခီလဲၣ်. 14 ဒီးယစံးဘၣ်အီၤ, ယကစၢ်ဧၢ, နသ့ၣ်ညါနဲလီၤ. ဒီးအဝဲဒၣ် စံးဘၣ်ယၤ, ပှၤတဖၣ်အံၤ မ့ၢ် ပှၤလၢအဟဲ လၢတၢ်နးတၢ်ဖှီၣ်ဖးဒိၣ် အပူၤ, ဒီးဆှုၣ် အဆ့ ဒီးမၤဝါထီၣ်အီၤ လၢသိဖိ အသွံၣ်လီၤ. 15 မၤသးဒ်န့ၣ်ဒီး, အိၣ်ဝဲ လၢယွၤ အလီၢ်ပစိာ် အမဲာ်ညါ, ဒီးမၤ အတၢ် လၢအတၢ်လုၢ် အဟံၣ်ပူၤ, လၢမုၢ်ဆါဆဲး လၢမုၢ်နၤလီၤ. ဒီးပှၤ လၢအဆ့ၣ်နီၤ လၢလီၢ်ပစိာ် အဖီခိၣ် တဂၤန့ၣ်, ကစၢၢ်ထီၣ် အဒဲ လၢအဖီခိၣ်လီၤ. 16 ဒီးတၢ်တသၣ်ဝံၤလၢၤဘၣ် အသးဘၣ်, ဒီးတၢ်တသူလၢၤဘၣ် အသး လၢထံဘၣ်, ဒီးမုၢ်တဆဲးဆါလၢၤဘၣ် အီၤဘၣ်, ဒီးတၢ်တကိၢ်ဘၣ်လၢၤဘၣ်အီၤ နီတမံၤဘၣ်. 17 အဂ့ၢ်ဒ်အံၤ, သိဖိ လၢလီၢ်ပစိာ် အသးကံၢ်ပူၤ ကအံးက့ၤကွၢ်က့ၤအီၤ, ဒီးကဆှၢ အီၤဆူ ထံမူထီၣ်ပၢၢ် အအိၣ်, ဒီးယွၤ ကထွါကွံာ် အမဲာ်ထံ လီၤ လၢအမဲာ်သၣ်တိၣ် အလိၤ ခဲလၢာ်လီၤ.

1 ဒီးဖဲအအိးထီၣ် တၢ်စဲပနီၣ်ဃာ် လၢအပှဲၤထီၣ် နွံဖျၢၣ် တဖျၢၣ်န့ၣ်, တၢ်အိၣ်ဘှီၣ်ကလာ် လၢမူခိၣ် တခီ နၣ်ရံၣ် ဃၣ်ဃၣ်လီၤ. 2 ဒီးယထံၣ်ဘၣ် ကလူး လၢအဆၢထၢၣ် လၢယွၤ အမဲာ်ညါ နွံဂၤ, ဒီးတၢ်ဟ့ၣ်လီၤအီၤ လၢကွဲၤ နွံဖျၢၣ်လီၤ. 3 ဒီးကလူး အဂၤ တဂၤ, အိၣ်ဒီး တၢ်ဆိၣ်ကဲၤနၢမူ အလီခီထူ ဟဲဝဲ, ဒီးဆၢထၢၣ် လၢတၢ်လုၢ်လီၢ် အဖီခိၣ်, ဒီးတၢ်ဟ့ၣ်လီၤ အီၤ လၢတၢ်ဆိၣ်ကဲၤနၢမူ လၢအအါ, ဒ်သိး အကဟ့ၣ်ဃုာ် ဒီးပှၤစီဆှံ ခဲလၢာ် အတၢ်ဘါထုကဖၣ် လၢတၢ်လုၢ်လီၢ်ထူ အဖီခိၣ် လၢလီၢ်ပစိာ် အမဲာ်ညါလီၤ. 4 ဒီးတၢ်ဆိၣ်ကဲၤနၢမူ အခုၣ် အိၣ်ဒီး ပှၤစီဆှံ အတၢ်ဘါထုကဖၣ်, လဲၤထီၣ် လၢကလူး အစုပူၤ လၢယွၤ အမဲာ်ညါလီၤ. 5 ဒီးကလူးန့ၣ် ဟံးန့ၢ် တၢ်ဆိၣ်ကဲၤနၢမူ အလီခီ, ဒီးမၤပှဲၤဝဲ လၢမ့ၣ်အူ အိၣ်လၢတၢ်လုၢ်လီၢ်, ဒီးတ့ၢ်လီၤဝဲဆူ ဟီၣ်ခိၣ်ချၢ, ဒီးတၢ်အကလုၢ်သီၣ်တဖၣ်, ဒီးလီသီၣ်, ဒီးလီဝၢ် အဒံး, ဒီးဟီၣ်ခိၣ် ဟူးဝးတဖၣ်, မၤအသးလီၤ. 6 ဒီးကလူး နွံဂၤ အိၣ်ဒီး ကွဲၤ နွံဖျၢၣ်န့ၣ် ဒ်သိး အကအူထီၣ်ဝဲ ဒီး, ကတဲာ်ကတီၤ အသးလီၤ. 7 ဒီးအခီၣ်ထံး တဂၤန့ၣ် အူထီၣ် ကွဲၤ, ဒီးသူၣ်ကဲထီၣ်ဝဲ, ဒီးမ့ၣ်အူ ဃါဃုာ်အသး ဒီးတၢ်သွံၣ်, ဒီးတၢ်တ့ၢ်လီၤအီၤ ဆူဟီၣ်ခိၣ်ချၢ, ဒီးမ့ၣ်အူ အီၣ်ကွံာ် ဟီၣ်ခိၣ် သၢပူတပူ, ဒီး အီၣ်ကွံာ် သ့ၣ် သၢပူတပူ, ဒီးအီၣ်ကွံာ် နီၣ်အသံကစဲာ် ခဲလၢာ်လီၤ. 8 ဒီးကလူး လၢအပှဲၤထီၣ် ခံဂၤ တဂၤန့ၣ် အူထီၣ် ကွဲၤ ဒီး တၢ်လီၤဂာ် လၢကစၢၢ်ဖးဒိၣ် ကဲၤ ဒီးမ့ၣ်အူန့ၣ်, ဘၣ်တၢ်တ့ၢ်လီၤအီၤ ဆူပီၣ်လဲၣ်ပူၤ, ဒီးပီၣ်လဲၣ် သၢပူတပူ ကဲထီၣ် လၢတၢ်သွံၣ်လီၤ. 9 ဒီးတၢ်အိၣ်လၢပီၣ်လဲၣ်ပူၤ သၢပူတပူ သံ, ဒီးကဘီ သၢပူတပူ ဟးဂီၤလီၤ. 10 ဒီးကလူး လၢအပှဲၤထီၣ် သၢဂၤ တဂၤန့ၣ် အူထီၣ် ကွဲၤ, ဒီးဆၣ်ဖးဒိၣ် တဖျၢၣ် ကဲၤ ကပီၤ ဒ်မ့ၣ်အူဒၢ အသိး, လီၤတဲာ် လၢမူခိၣ်, ဒီးလီၤတဲာ် လၢထံမိၢ်ပှၢ်တဖၣ် သၢပူတပူ အဖီခိၣ်, ဒီးထံထီၣ်ပၢၢ်တဖၣ် အဖီခိၣ်လီၤ. 11 ဒီးဆၣ် တဖျၢၣ် အမံၤ မ့ၢ်အးပစံၣ်သိၣ်လီၤ. ဒီးထံ သၢပူတပူ ကဲထီၣ်ဝဲ လၢအးပစံၣ်သိၣ်လီၤ. မ့ၢ်ထံခၣ်ဒီး, လၢပှၤကညီ အကျါ ပှၤသံ အါဂၤလီၤ. 12 ဒီးကလူး လၢအပှဲၤထီၣ် လွံၢ်ဂၤ တဂၤန့ၣ် အူထီၣ် ကွဲၤ, ဒီးတၢ်ကျီကွံာ် မုၢ် သၢပူတပူ, ဒီးလါ သၢပူတပူ, ဒီးဆၣ်ဧိၤဖီဧိၤ သၢပူတပူ ဒ်သိး အသၢပူတပူ ကခံးဝဲ, ဒီးမုၢ်ဆါခီ တကပီၤဘၣ် သၢပူတပူ, ဒီးမုၢ်နၤ ဒ်န့ၣ်အသိးလီၤ. 13 ဒီးယထံၣ်တၢ်, ဒီးယနၢ်ဟူ လံာ်ဖးဒိၣ် ယူၤဝဲ လၢမူကပိာ်လိၤ, ဒီးစံးဝဲ လၢအကလုၢ်သီၣ်ဖးဒိၣ်, မ့ၢ်ကလူး လၢအအိၣ်လီၤတဲာ်ဒံး သၢဂၤ လၢအကအူထီၣ် ကွဲၤ, အသီၣ်ဝဲ အဃိဒီး, တၢ်အဖှီၣ်, တၢ်အဖှီၣ်, တၢ်အဖှီၣ် အိၣ်ဒီး ပှၤ လၢအအိၣ်ဝဲဆိးဝဲ လၢဟီၣ်ခိၣ်ချၢလီၤ.


တၢ်လီၣ်ဖျါ Revelation 9

1 ဒီးကလူး လၢအပှဲၤထီၣ် ယဲၢ်ဂၤ တဂၤန့ၣ် အူထီၣ် ကွဲၤ, ဒီးယထံၣ် ဆၣ်တဖျၢၣ် လၢအလီၤတဲာ် လၢမူခိၣ် ဆူဟီၣ်ခိၣ်ချၢန့ၣ်, ဒီးတၢ်ဟ့ၣ်လီၤအီၤ လၢတၢ်ပူၤယိာ် အနီၣ်ဝံာ်, 2 ဒီးအိးထီၣ် တၢ်ပူၤယိာ်, ဒီးတၢ်ခုၣ် ဟဲထီၣ် လၢတၢ်ပူၤန့ၣ်, ဒ်ဖၣ်ကပူၤဖးဒိၣ် အခုၣ်ထီၣ် အသိး, ဒီးမုၢ် ဒီးတၢ်ဖးဖီ ခံးလီၤဝဲ လၢတၢ်ပူၤခုၣ်ထီၣ် အဃိန့ၣ်လီၤ. 3 ဒီးဒွဲၣ်ဂဲာ် ဟဲထီၣ် လၢတၢ်ခုၣ် အပူၤ ဆူဟီၣ်ခိၣ်ချၢ အိၣ်ဒီး တၢ်ဟ့ၣ် အီၤ လၢအစိအကမီၤ, ဒ်ပတ့ၤချဲး လၢဟီၣ်ခိၣ်ချၢ အိၣ်ဒီး အစိအကမီၤ အသိးလီၤ. 4 ဒီးတၢ်မၤလိာ်အီၤ ဒ်သိး အသု တမၤအၢမၤသီ နီၣ်ဧိၤမံၤဧိၤ လၢဟီၣ်ခိၣ်ချၢ, ဒီး ကယဲၢ် တၢ်သံကစဲာ်, ဒီး ကယဲၢ်သ့ၣ်န့ၣ် တဂ့ၤ. ကမၤအၢ ထဲပှၤကညီ လၢယွၤ အတၢ်စဲပနီၣ်ဃာ် တအိၣ်ဘၣ် လၢအမဲာ်တူၢ်ခိၣ် အလိၤတဖၣ်ဧိၤန့ၣ်လီၤ. 5 ဒီးဒ်သိး အကမၤသံ အီၤ ဒီး, တဟ့ၣ်ဘၣ်ဝဲဘၣ်, မ့ၢ်ဒ်သိး အကမၤနးမၤဖှီၣ်အီၤ ယဲၢ်လါလီၤ. ဒီးအတၢ်နးတၢ်ဖှီၣ်န့ၣ် မၤအသး ဒ်ပတ့ၤချဲး လံာ် ပှၤကညီ, အတၢ်နးတၢ်ဖှီၣ် အသိးလီၤ. 6 ဒီး လၢအမုၢ်နံၤတဖၣ်န့ၣ်, ပှၤကညီ ကဃု တၢ်သံ ဘၣ်ဆၣ်ဒီး တထံၣ်န့ၢ်ဘၣ်ဝဲဘၣ်. ဒီးကဆၢသံအသး, ဒီးတၢ်သံ ကဃ့ၢ်ကွံာ် လၢအအိၣ်လီၤ. 7 ဒီးဒွဲၣ်ဂဲာ် အက့ၢ်အဂီၤန့ၣ်, လီၤဂာ် လၢကသ့ၣ် အိၣ်ကတဲာ်ကတီၤအသး လၢအကဒုးသုးတၢ် အဂီၢ်, ဒီးတၢ်အိၣ်လၢအခိၣ်, ခိၣ်သလုးထူ, ဒီးအမဲာ် လီၤဂာ် လၢပှၤကညီ အမဲာ်, 8 ဒီးအိၣ်ဝဲ ဒီးအခိၣ်သူ လီၤဂာ် လၢပိာ်မုၣ် အခိၣ်သူ, ဒီးအမဲ လီၤဂာ် လၢခ့ယုၢ် အမဲ, 9 ဒီးအိၣ်ဝဲ ဒီးသဃိး, လီၤဂာ် လၢသဃိးထး, ဒီးအဒံးဆ့ သီၣ်ထီၣ် ဒ်လ့ၣ်ကဟၣ် အိၣ်ဒီး ကသ့ၣ် အါဒု ဃ့ၢ် ဆူတၢ်ဒုးသုး အပူၤသီၣ် အသိးန့ၣ်လီၤ. 10 ဒီးအိၣ်ဒီး အမဲၢ် လီၤဂာ် လၢပတ့ၤချဲး အသိး, ဒီးအမဲၢ် အိၣ်ဒီး အနီၣ်လံာ်, ဒီးအိၣ်ဒီး အစိအကမီၤ ဒ်သိး အကမၤအၢ ပှၤကညီ ယဲၢ်လါလီၤ. 11 ဒီးအိၣ်ဝဲ ဒီးအစီၤပၤ လၢအဖီခိၣ်, တၢ်ယိာ် အကလူး တဂၤလီၤ. အမံၤ လၢဧ့ၤဘြံၤ အကျိာ်န့ၣ်မ့ၢ် အဘးဒိၣ်, ဒီးအမံၤ လၢဟ့းလ့ၣ် အကျိာ်န့ၣ်မ့ၢ် အပီးလူၣ်လီၤ. 12 တၢ်နးတၢ်ဖှီၣ် အခီၣ်ထံးတမံၤ ပူၤကွံာ်လံ, ကွၢ်ကွၢ်, တၢ်အံၤတဖၣ် အလီၢ်ခံ, တၢ်နးတၢ်ဖှီၣ် ကဟဲဒံး ခံမံၤလီၤ. 13 ဒီးကလူး လၢအပှဲၤထီၣ် ဃုဂၤ တဂၤန့ၣ် အူထီၣ် ကွဲၤ, ဒီးယနၢ်ဟူ တၢ်ကလုၢ်သီၣ်တမံၤ ဟဲထီၣ် လၢတၢ်လုၢ်လီၢ်ထူ အနၢၤ လွံၢ်နၢၤ, လၢအအိၣ် လၢယွၤအမဲာ်ညါ, 14 ဒီးစံးဘၣ် ကလူး လၢအပှဲၤထီၣ် ဃုဂၤ တဂၤ လၢအအိၣ်ဒီး ကွဲၤန့ၣ်, ဃ့ၣ်လီၤကွံာ် ကလူး လွံၢ်ဂၤ လၢအဘၣ် တၢ်စၢဃာ် အီၤ လၢထံမိၢ်ပှၢ်ဖးဒိၣ် ဖရၤသး အပူၤ တက့ၢ်. 15 ဒီးကလူး လွံၢ်ဂၤ လၢအအိၣ်ကတဲာ်ကတီၤအသး လၢတနၣ်ရံၣ်, ဒီးတသီ, ဒီးတလါ, ဒီးတနံၣ် အဂီၢ်န့ၣ် ဘၣ်တၢ်ဃ့ၢ်လီၤကွံာ်အီၤ, ဒ်သိး အကမၤသံ ပှၤကညီ သၢပူတပူၤန့ၣ်လီၤ. 16 ဒီးပှၤကသ့ၣ်သုးဖိ, အတၢ်ဂံၢ်န့ၣ်မ့ၢ် တကလး အဘျီ ခံကလး, ဒီးယနၢ်ဟူ အတၢ်ဂံၢ်န့ၣ်လီၤ. 17 ဒီးဒ်န့ၣ်အသိး ယထံၣ် ကသ့ၣ် လၢတၢ်ထံၣ် လၢညါခီ အပူၤ, ဒီးပှၤ လၢအဆ့ၣ်နီၤ လၢအလိၤ, အိၣ်ဒီး သဃိးမ့ၣ်အူ, ဒီးသူဂီၤ, ဒီးဘီ ဒ် လၢၢ်ကး အသိးလီၤ. ဒီးကသ့ၣ်အခိၣ် လီၤဂာ် လၢခ့ယုၢ် အခိၣ်, ဒီးမ့ၣ်အူ ဒီးတၢ်ခုၣ် ဒီးကး, ဟဲထီၣ် လၢအကိာ်ပူၤလီၤ. 18 ဒီးပှၤကညီ သၢပူတပူ သံ လၢတၢ်နးတၢ်ဖှီၣ် သၢမံၤအံၤ, လၢမ့ၣ်အူ, ဒီးတၢ်ခုၣ်, ဒီး ကး လၢအဟဲထီၣ် လၢအကိာ်ပူၤလီၤ. 19 အဂ့ၢ်ဒ်အံၤ, ကသ့ၣ်န့ၣ် အိၣ်ဒီး အစိအကမီၤ လၢအကိာ်ပူၤ, ဒီး လၢအမဲၢ် လီၤ. အဂ့ၢ်ဒ်အံၤ, အမဲၢ် လီၤဂာ် လၢဂုၢ်, ဒီးအိၣ်ဒီး အခိၣ်, ဒီး မၤအၢမၤနးတၢ် လၢအီၤလီၤ. 20 ဒီးပှၤကညီ အိၣ်လီၤတဲာ် လၢအတသံဘၣ် လၢတၢ်နးတၢ်ဖှီၣ်အံၤတဖၣ်န့ၣ်, တပီၢ်ယၢ်လီၤက့ၤဘၣ်အသး လၢအစု အတၢ်မၤ, ဒ်သိး အသု တဘါထီၣ် တၢ်နါ, ဒီးတၢ်ဂီၤထူ, ဒီးတၢ်ဂီၤစ့, ဒီးတၢ်ဂီၤတိၢ်, ဒီးတၢ်ဂီၤလၢၢ်, ဒီးတၢ်ဂီၤသ့ၣ် လၢအထံၣ်တၢ် တသ့, နၢ်ဟူတၢ် တသ့, ဒီးဟးတၢ် တသ့ဘၣ် တဂ့ၤန့ၣ်ဘၣ်လီၤ. 21 ဒီးတပီၢ်ယၢ်လီၤက့ၤဘၣ်အသး လၢအတၢ်မၤသံ ပှၤကညီ ဒီးအတၢ်ဟိၣ်တၢ်ယီ, ဒီးအတၢ်မၤကမၣ်မုၣ်ကမၣ်ခွါ, ဒီးအတၢ်ဟုၣ်တၢ်ဘျၣ်န့ၣ်ဘၣ်လီၤ.


တၢ်လီၣ်ဖျါ Revelation 10

1 ဒီးယထံၣ် ကလူးအဂၤ တဂၤ အိၣ်ဒီး, အဂံၢ်ဆူၣ်အဘါဆူၣ်, ဒီးကူသိး ဒီးတၢ်အၢၣ်, ဟဲလီၤ လၢမူခိၣ်, ဒီးတၢၢ်ကွဲၤ အိၣ်လၢအခိၣ်, ဒီးအမဲာ် လီၤဂာ် လၢမုၢ်, ဒီးအခီၣ် လီၤဂာ် လၢမ့ၣ်အူ အထူၣ် အသိးလီၤ. 2 ဒီးလံာ်ဆံးကိာ်ဖိ တဘ့ၣ် အိၣ်အိးထီၣ်အသး လၢအစုပူၤ, ဒီးပာ် အခီၣ်ထွဲတခီ လၢပီၣ်လဲၣ် အဖီခိၣ်, ဒီးအခီၣ်စ့ၣ် တခီ လၢခိ, 3 ဒီးကိးပသူထီၣ် လၢအကလုၢ်ဖးဒိၣ်, ဒ်ခ့ယုၢ် ကညီၤတၢ် ရုၢ်ရုၢ် အသိးန့ၣ်လီၤ. ဒီးတုၤ အကိးထီၣ်ဒီး, လီသီၣ် နွံဘီ ဒုးသီၣ်ထီၣ် အကလုၢ်လီၤ. 4 ဒီးတုၤ လီသီၣ် နွံဘီ ဒုးသီၣ်ထီၣ် အကလုၢ် ဒီး, ဘူးဒီး ယကကွဲးတၢ်, ဒီးယနၢ်ဟူ တၢ်ကလုၢ်သီၣ် လၢမူခိၣ် စံးဝဲဒၣ်, စဲပနီၣ်ဃာ်တၢ် လၢလီသီၣ် နွံဘီ ကတိၤဝဲန့ၣ်, ဒီးကွဲးအီၤ တဂ့ၤ. 5 ဒီးကလူး လၢယထံၣ် လၢအဆၢထၢၣ် လၢပီၣ်လဲၣ် အဖီခိၣ်, ဒီး လၢခိတဂၤန့ၣ်, ယူာ်ထီၣ် အစုထွဲ ဆူမူခိၣ်, 6 ဒီးဆိၣ်တၢ် လၢပှၤ လၢအမူဝဲ အစိၤစိၤအဃၣ်ဃၣ်, ဒီးတ့လီၤ မူခိၣ် ဒီးတၢ်အိၣ်လၢအပူၤ, ဒီး ဟီၣ်ခိၣ် ဒီးတၢ်အိၣ်လၢအပူၤ, ဒီးပီၣ်လဲၣ် ဒီးတၢ်အိၣ်လၢအပူၤ တဂၤန့ၣ် အမဲာ်ညါ, ဒီးစံးဝဲဒၣ်, အဆၢအကတီၢ် တအိၣ်လၢၤဘၣ်. 7 မ့မ့ၢ်ကလူး လၢအပှဲၤထီၣ် နွံဂၤ တဂၤ အကလုၢ်သီၣ်ထီၣ် အမုၢ်နံၤ, ဖဲအကအူထီၣ် ကွဲၤ ဒီး, ယွၤ အတၢ်ခူသူၣ် ကဝံၤထီၣ်ဝဲ, ဒ်အစံၣ်တဲၤတဲလီၤတ့ၢ်ဝဲ တၢ်အကစီၣ်အဂ့ၤ လၢအခ့အပှၤ ဝံသ့ၣ်တဖၣ် အသိးန့ၣ်လီၤ. 8 ဒီးတၢ်ကလုၢ်သီၣ် လၢယနၢ်ဟူ လၢမူခိၣ်, ကတိၤကဒီးတၢ် ဒီးယၤ, ဒီးစံးဝဲဒၣ်, လဲၤဟံးန့ၢ် လံာ်ဖိ လၢအအိၣ်အိးထီၣ်အသး လၢကလူး လၢအဆၢထၢၣ် လၢပီၣ်လဲၣ် ဒီးလၢခိတဂၤန့ၣ် အစုပူၤ တက့ၢ်. 9 ဒီးယလဲၤဆူ ကလူးန့ၣ် အအိၣ်, ဒီးယစံးဘၣ်အီၤ, ဟ့ၣ်လီၤယၤ လၢလံာ်ဖိန့ၣ် တက့ၢ်. ဒီးအဝဲဒၣ် စံးဘၣ်ယၤ, ဟံးန့ၢ်, ဒီးအီၣ်ကွံာ်အီၤ တက့ၢ်. ဒီးကမၤခၣ် နဟၢဖၢ, မ့မ့ၢ် အိၣ်လၢနကိာ်ပူၤန့ၣ်, ကဆၢ ဒ်ကနဲစီ အသိးန့ၣ်လီၤ. 10 ဒီးယဟံးန့ၢ် လံာ်ဖိ လၢကလူး အစုပူၤန့ၣ်, ဒီးယအီၣ်ကွံာ်အီၤလီၤ. ဒီးအိၣ်ဝဲ လၢယကိာ်ပူၤဆၢ ဒ်ကနဲစီ အသိး, ဒီးတုၤ ယအီၣ်ကွံာ်အီၤ ဒီး, ယဟၢဖၢ ခၣ်ထီၣ်လီၤ. 11 ဒီးအဝဲဒၣ် စံးဘၣ်ယၤ, နဘၣ်ကတိၤကဒီးတၢ် လၢဝံအကျိာ် လၢပှၤဂီၢ်မုၢ်, ဒီးပှၤကလုာ်တဖၣ်, ဒီးပှၤကတိၤတၢ်အကျိာ်, ဒီးစီၤပၤ အါဂၤ အဂ့ၢ်န့ၣ်လီၤ.

1 ဒီးတၢ်ဟ့ၣ်လီၤယၤ လၢတပိၢ်တဘိ လီၤဂာ် လၢနီၣ်ထိးဘိ, ဒီးစံးဝဲဒၣ်, ဂဲၤဆၢထၢၣ်, ဒီးထိၣ် ယွၤ အတၢ်လုၢ်ဟံၣ်, ဒီးတၢ်လုၢ်လီၢ်, ဒီးပှၤဘါတၢ် လၢအပူၤ တက့ၢ်. 2 ဒီးဂၢၤ အိၣ်လၢတၢ်လုၢ်ဟံၣ် လၢခိန့ၣ် ပာ်ကွံာ်, ဒီးထိၣ်အီၤ တဂ့ၤ. အဂ့ၢ်ဒ်အံၤ, တၢ်ဟ့ၣ်လီၤအီၤ လၢပှၤကလုာ်တဖၣ် အစုပူၤ, ဒီးကယီၢ်တံၢ် ဝ့ၢ်စီဆှံန့ၣ် လွံၢ်ဆံ ခံလါလီၤ. 3 ဒီး ယကဟ့ၣ်လီၤ (တၢ်စိတၢ်ကမီၤ) လၢယပှၤအုၣ်အသး ခံဂၤန့ၣ်, ဒီးအဝဲသ့ၣ် ကူ ဒီးထၢၣ် တၢ်ကံးညာ်န့ၣ် ဒီး, ကကတိၤတၢ် လၢဝံအကျိာ် တကထိ ခံကယၤ ဃုဆံသီလီၤ. 4 အဝဲသ့ၣ် မ့ၢ်သ့ၣ်စၤယံး ခံထံး, ဒီးမ့ၣ်အူဒၢ ခံဖျၢၣ်, လၢအဆၢထၢၣ်ဝဲ လၢဟီၣ်ခိၣ် အကစၢ် တဂၤ အမဲာ်ညါလီၤ. 5 ဒီးပှၤမ့ၢ်သါ ကမၤအၢအီၤ တဂၤဂၤ ဒီး, မ့ၣ်အူ ဟဲထီၣ် လၢအဝဲသ့ၣ် အကိာ်ပူၤ, ဒီးအီၣ်ကွံာ် အဒုၣ်အဒါလီၤ. ဒီးပှၤ မ့ၢ်သါ ကမၤအၢအီၤ တဂၤဂၤဒီး, ကဘၣ် တၢ်မၤသံကွံာ် အီၤ ဒ်န့ၣ်အသိးလီၤ. 6 အဝဲသ့ၣ် အိၣ်ဒီး အစီအကမီၤ လၢအကကးတံာ်ဃာ် မူခိၣ် ဒ်သိးတၢ်သု တဟဲစူၤ တဂ့ၤ, ဖဲအမုၢ်နံၤ လၢအကတိၤတၢ် လၢဝံအကျိာ် အဖၢမုၢ်လီၤ. ဒီးအိၣ်ဒီး အစိအကမီၤ လၢထံ အဖီခိၣ်, ဒ်သိး အကမၤ ထံကဲထီၣ် တၢ်သွံၣ်, ဒီး ဒ်သိး အကကျီ ဟီၣ်ခိၣ် လၢတၢ်နးတၢ်ဖှီၣ် ထီရီၤတမံၤ အဘျီအဘျီ ဖဲဒၣ်အသးလီၤ. 7 ဒီးအုၣ်အသး တုၤအလၢာ် ဝံၤဒီး, တၢ်ဒူတၢ်ဃိၤ လၢအဟဲထီၣ် လၢတၢ်ယိာ် အပူၤ တဒုန့ၣ်, ကဒုးတၢ် ဒီးအီၤ, ဒီး ကမၤနၢၤအီၤ, ဒီးကမၤသံအီၤလီၤ. 8 ဒီးအစိၣ် ကအိၣ်လၢဝ့ၢ်ဖးဒိၣ် အကျဲ လၢပှၤကိးဝဲ အမံၤ လၢသး အကျိာ်, လၢစဒိၣ်, ဒီးအဲၤကူပတူးန့ၣ်, ဖဲအဝဲသ့ၣ် အကစၢ် တဂၤ ဒိးသံ အသး လၢထူၣ်စုညါ အလိၤလီၤ. 9 ဒီးပှၤ လၢပှၤဂီၢ်မုၢ် အကျါ, ဒီးပှၤအဒူၣ်, ဒီးပှၤကတိၤတၢ်အကျိာ်, ဒီး လၢပှၤကလုာ်ကလုာ် အကျါန့ၣ်, ကကွၢ် အစိၣ် သၢသီ ဒီးဖးဖီသီ, ဒီးတဒုးခူၣ်လီၤကွံာ်ဘၣ်အီၤ လၢသွၣ်ခိၣ်ပူၤဘၣ်. 10 ဒီးပှၤ လၢအအိၣ်ဝဲဆိးဝဲ လၢဟီၣ်ခိၣ်ချၢ ကသူၣ်ခုသးခု, ဒီးကမုာ်လၤဝဲ, ဒီးကဟ့ၣ်လိာ်အသး လၢခိၣ်ဖး ကဒဲကဒဲလီၤ. အဂ့ၢ်ဒ်အံၤ, ဝံ ခံဂၤန့ၣ်, မၤနးမၤဖှီၣ် ပှၤအိၣ်ဝဲဆိးဝဲ လၢဟီၣ်ခိၣ်ချၢလီၤ. 11 ဒီးသၢသီ ဒီးဖးဖီသီ ပူၤကွံာ်ဒီး, သးသမူ လၢယွၤဟဲနုာ် လၢအပူၤ ဒီး, ဆၢထၢၣ် လၢအခီၣ်, ဒီးပှၤ လၢအထံၣ်အီၤတဖၣ် ဘၣ်ပျံၤဘၣ်ဖုး ဒိၣ်မးလီၤ. 12 ဒီးအဝဲသ့ၣ် နၢ်ဟူ တၢ်အကလုၢ်သီၣ်ဖးဒိၣ် လၢမူခိၣ် ဒီးစံးဘၣ်အီၤ, ဟဲက့ၤထီၣ် ဖဲအံၤ တက့ၢ်. ဒီးအဝဲသ့ၣ် လဲၤထီၣ်ဆူ မူခိၣ် လၢတၢ်အၢၣ် အလိၤ, ဒီးအဒုၣ်အဒါ ထံၣ်အီၤလီၤ. 13 ဒီးတၢ် လၢနၣ်ရံၣ် အဝဲန့ၣ် အပူၤ, ဟီၣ်ခိၣ် ဟူးဝး ဖးဒိၣ် လီၤ. ဒီးဝ့ၢ် ဆံဆဲၣ်ပူတပူ လီၤပှီၢ်ကွံာ်, ဒီးပှၤအမံၤ နွံကထိ, သံ လၢဟီၣ်ခိၣ် ဟူးဝး အပူၤလီၤ. ဒီးပှၤအိၣ်လီၤတဲာ်တဖၣ် ပျံၤတၢ်, ဒီးစံးထီၣ်ပတြၢၤ မူခိၣ် အယွၤလီၤ. 14 တၢ်နးတၢ်ဖှီၣ် လၢအပှဲၤထီၣ် ခံမံၤ တမံၤန့ၣ် ပူၤကွံာ်လံ. ကွၢ်ကွၢ်, တၢ်နးတၢ်ဖှီၣ် လၢအပှဲၤထီၣ် သၢမံၤ တမံၤ, ကဟဲ ချ့ချ့လီၤ. 15 ဒီးကလူး လၢအပှဲၤထီၣ် နွံဂၤ တဂၤန့ၣ် အူထီၣ် ကွဲၤ, ဒီး တၢ်ကလုၢ်သီၣ်ဖးဒိၣ်တဖၣ် အိၣ်ဝဲ လၢမူခိၣ်, ဒီးစံးဝဲဒၣ်, ဟီၣ်ခိၣ် အဘီအမုၢ် ကဲထီၣ် လၢပကစၢ် အတၢ်, ဒီးအခရံာ် အတၢ်, ဒီးကပၢဝဲ လီၤထူလီၤယိာ်လီၤ. 16 ဒီးပှၤသူၣ်က့သးပှၢ် လၢအဆ့ၣ်နီၤ လၢအလီၢ်ပစိာ် လၢယွၤ အမဲာ်ညါ ခံဆံ လွံၢ်ဂၤန့ၣ်, ထိၣ်လီၤပှီၤအသး ဒီးဘူၣ်ထီၣ်ဘါထီၣ် ယွၤ, 17 ဒီးစံးဝဲဒၣ်, သ့တၢ် လၢာ် လၢအအိၣ်, ဒီး လၢအအိၣ်တ့ၢ်, ကစၢ်ယွၤဧၢ, ပစံးထီၣ်ပတြၢၤ နဘျုးနဖှိၣ် လီၤ. အဂ့ၢ်ဒ်အံၤ, နဟံးန့ၢ် နစိဒိၣ်နကမီၤဒိၣ်, ဒီးနပၢတၢ်လီၤ. 18 ဒီးပှၤကလုာ်ကလုာ် အသးဒိၣ်ထီၣ်, ဒီးနတၢ်သးဒိၣ် ဟဲဝဲ, ဒီးပှၤသံတဖၣ် အဆၢအကတီၢ်ဘၣ်, ဒ်သိး အကဘၣ် တၢ်စံၣ်ညီၣ်အီၤ, ဒီးဒ်သိး တၢ်ကဟ့ၣ်လီၤ အဘူးအလဲ လၢနခ့နပှၤ ဝံတဖၣ်, ဒီး လၢပှၤစီဆှံတဖၣ်, ဒီး လၢပှၤ လၢအပျံၤ နမံၤ ဒီးဒိၣ်ဒီးဆံးတဖၣ်, ဒီးဒ်သိး အကမၤဟးဂီၤ ပှၤ လၢအမၤဟးဂီၤ ဟီၣ်ခိၣ်န့ၣ်လီၤ. 19 ဒီးယွၤအတၢ်လုၢ်ဟံၣ် အိးထီၣ်အသး လၢမူခိၣ်, ဒီးတၢ်အၢၣ်လီၤအီလီၤ အတလါ အိၣ်ဖျါထီၣ် လၢတၢ်လုၢ်ဟံၣ်ပူၤ, ဒီးလီဝၢ် အဒံးတဖၣ်, ဒီးတၢ်ကလုၢ်သီၣ်တဖၣ်, ဒီးလီသီၣ်တဖၣ်, ဒီးဟီၣ်ခိၣ် ဟူးဝး, ဒီးတၢ်ဟဲ စူၤလီၤ သူၣ်အဖျၢၣ်ဖးဒိၣ် အိၣ်ဝဲလီၤ.

1 ဒီးတၢ်ပနီၣ်လီၤလးဖးဒိၣ် အိၣ်ဖျါထီၣ် လၢမူခိၣ်လီၤ. ပိာ်မုၣ် တဂၤ ကူသိးဝဲ ဒီးမုၢ်, ဒီးလါ အိၣ်လၢအခီၣ် ဖီလာ်, ဒီးအခိၣ်သလုး လၢအခိၣ် အိၣ်ဒီး ဆၣ်တဆံ ခံဖျၢၣ်လီၤ. 2 ဒီးဒၢထီၣ်ဝဲ, ဒီးကိးပသူထီၣ် လၢအဟုးဆါ, ဒီးဘၣ်နးဘၣ်ဖှီၣ် လၢအကဆံးစၢ် အဖိ အဃိလီၤ. 3 ဒီးတၢ်ပနီၣ်လီၤလး အဂၤ တမံၤ အိၣ်ဖျါထီၣ် လၢမူခိၣ် ဒီး, ကွၢ်ကွၢ်, ပယိၤဂီၤဖးဒိၣ် တဘိ အိၣ်ဒီး အခိၣ် နွံဖျၢၣ် ဒီးအနၢၤ ဆံဆဲၣ်ဘိ, ဒီးခိၣ်သလုးဖိ နွံဖျၢၣ် အိၣ်လၢအခိၣ် လီၤ. 4 ဒီးအမဲၢ် ထုးလီၤကွံာ် ဆၣ်ဧိၤဖီဧိၤ လၢမူခိၣ် သၢပူတပူ ဆူဟီၣ်ခိၣ်ချၢလီၤ. ဒီးပယိၤ ဆၢထၢၣ်ဝဲ လၢပိာ်မုၣ် လၢအကဆံးစၢ် အဖိ တဂၤန့ၣ် အမဲာ်ညါ, ဒ်သိး တုၤအဆံးစၢ် ဒီး, ကအီၣ်ကွံာ် အဖိလီၤ. 5 ဒီးဆံးစၢ် အဖိပိာ်ခွါ, လၢအကစံၣ်ညီၣ် ပှၤကိးကလုာ်ဒဲး လၢအနီၣ်ထိးထးလီၤ. ဒီးတၢ်ဟံးန့ၢ် အဖိ ဆူ ယွၤအအိၣ်, ဒီးဆူအလီၢ်ပစိာ်လီၤ. 6 ဒီးပိာ်မုၣ်န့ၣ် ဃ့ၢ်ကွံာ်ဆူ ပှၢ်မုၢ်ကနၢ, ဖဲ ယွၤကတဲာ်ကတီၤ အလီၢ်, ဒ်သိး တၢ်ကလုၢ်အီၣ်လုၢ်အီအီၤ လၢအသီ တကထိ ခံကယၤ ဃုဆံလီၤ. 7 ဒီးတၢ်ဒုးတၢ်ယၤ အိၣ်ထီၣ် လၢမူခိၣ်လီၤ. မံၤက့လး ဒီး အကလူးတဖၣ် ဒုးတၢ် ဒီးပယိၤ, ဒီးပယိၤ ဒီးအကလူးသ့ၣ်တဖၣ်န့ၣ် ဒုးတၢ်, 8 ဒီးတမၤနၢၤဘၣ် တၢ်ဘၣ်, ဒီးအဝဲသ့ၣ် အလီၢ် တအိၣ်လၢၤဘၣ် လၢမူခိၣ်ဘၣ်. 9 ဒီးပယိၤဖးဒိၣ်, ဂုၢ် လၢအအိၣ် လၢသီ တဘိ, ကိးဝဲအမံၤ လၢမုၣ်ကီၤလံၢ်, ဒီးစၤတၣ် လၢအလီန့ၢ် ပှၤဟီၣ်ခိၣ်ဖိ ခဲလၢာ်, ဘၣ်တၢ်တ့ၢ်လီၤအီၤ ဆူဟီၣ်ခိၣ်ချၢ, ဒီးအကလူးတဖၣ် ဘၣ်တၢ်ဟီထီၣ်ကွံာ် ဒီးအီၤလီၤ. 10 ဒီးယနၢ်ဟူ တၢ်ကလုၢ်သီၣ်ဖးဒိၣ် လၢမူခိၣ် စံးဝဲဒၣ်, ခဲကနံၣ်အံၤ တၢ်အုၣ်က့ၤခီၣ်က့ၤ, ဒီးတၢ်အစိအကမီၤ, ဒီး ပကစၢ် အဘီအမုၢ်, ဒီးခရံာ် အတၢ်ပၢတၢ်ပြး ကဲထီၣ်လံ လီၤ. အဂ့ၢ်ဒ်အံၤ, ပှၤလၢအပာ် တၢ်ကမၣ် လၢပဒီပုၢ်ဝဲၢ် အလိၤ, လၢအပာ် တၢ်ကမၣ် လၢအလိၤ လၢယွၤအမဲာ်ညါ လၢမုၢ်ဆါဆဲး လၢမုၢ်နၤ တဂၤန့ၣ်, ဘၣ်တၢ်တ့ၢ်လီၤကွံာ် အီၤလီၤ. 11 ဒီးအဝဲသ့ၣ် မၤနၢၤအီၤ လၢသိဖိ အသွံၣ်, ဒီး လၢအကလုၢ် လၢအအုၣ်အသးလီၤ. ဒီးတအဲၣ်ဘၣ်အသး ပၢၢ်လၢတၢ်သံန့ၣ်လီၤ. 12 မၤသးဒ်န့ၣ်ဒီး, မူခိၣ်, ဒီးပှၤအိၣ်လၢအပူၤသ့ၣ်ဧၢ, သးခု တက့ၢ်. ပှၤအိၣ်လၢဟီၣ်ခိၣ်ချၢ, ဒီး လၢပီၣ်လဲၣ်ပူၤန့ၣ်, ဘၣ်အဖှီၣ်လီၤ. အဂ့ၢ်ဒ်အံၤ, မုၣ်ကီၤလံၢ် သ့ၣ်ညါ လၢအဆၢအကတီၢ် အိၣ်ထဲ တစိၢ်ဖိ သတးဒီး, ဟဲလီၤဝဲဆူ သုအိၣ်, အိၣ်ဒီး အသးဒိၣ်ထီၣ် ဒိၣ်မး လီၤ. 13 ဒီးတုၤ ပယိၤ ထံၣ် လၢအဘၣ် တၢ်တ့ၢ်လီၤကွံာ်အီၤဆူ ဟီၣ်ခိၣ်ချၢန့ၣ် ဒီး, မၤအၢမၤသီ ပိာ်မုၣ် လၢအဆံးစၢ် အဖိပိာ်ခွါလီၤ. 14 ဒီးတၢ်ဟ့ၣ်ပိာ်မုၣ် လၢလံာ်ဖးဒိၣ် အဒံးဆ့ ခံဘ့ၣ် ဒ်သိး အကယူၤဝဲဆူ ပှၢ်မုၢ်ကနၢ, ဆူအလီၢ်ဒၣ်ဝဲ ဖဲတၢ်ကလုၢ်အီၣ်လုၢ်အီအီၤ လၢဆၢအလီၢ် တဆၢ, ဒီးအဆၢတဖၣ်, ဒီးတခီဆၢ, ဒီးပူၤဖျဲးဝဲ လၢဂုၢ်န့ၣ်လီၤ. 15 ဒီးဂုၢ်န့ၣ် ပှဲာ်ထွဲ ပိာ်မုၣ်အခံ လၢထံ လၢအကိာ်ပူၤ, ဒ်ထံမိၢ်ပှၢ် အသိး, ဒ်သိး ထံကဆူဘၣ်အီၤလီၤ. 16 ဒီးဟီၣ်ခိၣ် မၤစၢၤ ပိာ်မုၣ်, ဒီးဟီၣ်ခိၣ် အိးထီၣ် အကိာ်ပူၤ, ဒီးယူၢ်လီၤကွံာ် ထံမိၢ်ပှၢ် လၢပယိၤ ပှဲာ်ထီၣ် လၢအကိာ်ပူၤန့ၣ်လီၤ. 17 ဒီးပယိၤ အသးဒိၣ်ထီၣ် ပိာ်မုၣ်, ဒီးလဲၤဒုးတၢ် ဒီးအချံအသၣ် လၢအအိၣ်လီၤတဲာ်, လၢအတိၢ်န့ၢ် ယွၤအတၢ်မၤလိာ်, ဒီးအိၣ်ဒီး တၢ်အုၣ်အသး ဘၣ်ဃးဒီး ယ့ၣ်ၡူးတဖၣ်န့ၣ်လီၤ. ဒီးဆၢထၢၣ် လၢမဲးခိၣ် လၢပီၣ်လဲၣ်နံၤလီၤ.


တၢ်လီၣ်ဖျါ Revelation 13

1 ဒီးယထံၣ် တၢ်ဒူတၢ်ဃိၤ အိၣ်ဒီး အခိၣ် နွံဖျၢၣ်, ဒီးအနၢၤ ဆံဆဲၣ်ဘိ တဒု ဟဲထီၣ် လၢပီၣ်လဲၣ်ပူၤ, ဒီးအခိၣ်သလုးဖိ ဆံဆဲၣ်ဖျၢၣ် အိၣ်လၢအနၢၤတဖၣ်, ဒီး လၢအခိၣ် အလိၤ, တၢ်အမံၤတဖၣ် ဘၣ်ဃးဒီး တၢ်ဒုၣ်ဒွဲၣ်ယွၤလီၤ. 2 ဒီး တၢ်ဒူတၢ်ဃိၤ လၢယထံၣ် တဒုန့ၣ်, လီၤဂာ် လၢခ့စံၣ်ပိၣ်, ဒီးအခီၣ် လီၤဂာ် လၢတၤသူ အခီၣ်, ဒီးအထးခိၣ် လီၤဂာ် လၢခ့ယုၢ် အထးခိၣ်လီၤ. ဒီးပယိၤန့ၣ် ဟ့ၣ်အီၤ လၢအစိအကမီၤ, ဒီးအလီၢ်ပစိာ်, ဒီးတၢ်ပၢတၢ်ပြး အဒိၣ်အမုၢ်လီၤ. 3 ဒီးအခိၣ်အကျါ တဖျၢၣ် ဘၣ်တၢ်ကျီအီၤ တုၤအကသံတ့ၢ်လီၤ. ဒီးအပူၤလီၢ် လၢအကသံတ့ၢ်, ဘျါက့ၤဝဲလီၤ. ဒီးပှၤဟီၣ်ခိၣ်ဖိ ပာ်အသး ကမၢကမၣ် လၢတၢ်ဒူတၢ်ဃိၤ တဒုန့ၣ် အဃိ ခဲလၢာ်လီၤ. 4 ဒီးဘူၣ်ထီၣ်ဘါထီၣ် ပယိၤ လၢအဟ့ၣ် အစိအကမီၤ လၢတၢ်ဒူတၢ်ဃိၤ, ဒီးဘူၣ်ထီၣ်ဘါထီၣ် တၢ်ဒူတၢ်ဃိၤ, ဒီးစံးဝဲဒၣ်, မ့ၢ်မတၤ လီၤဂာ် တၢ်ဒူတၢ်ဃိၤန့ၣ် တဂၤလဲၣ်. မ့ၢ်မတၤ ဒုးတၢ် ဒီးအီၤသ့ တဂၤလဲၣ်. 5 ဒီးတၢ်ဟ့ၣ်လီၤ အထးခိၣ် လၢအကတိၤကဖိ တၢ်ဖးဒိၣ် ဒီးဒုၣ်ဒွဲၣ်တၢ်လီၤ. ဒီးတၢ်ဟ့ၣ်လီၤ အစိအကမီၤ, ဒ်သိး အကမၤတၢ် အလါ လွံၢ်ဆံ ခံလါလီၤ. 6 ဒီးအဲးထီၣ် အထးခိၣ် လၢတၢ်ဒုၣ်ဒွဲၣ်ယွၤ, ဒ်သိး အကဒုၣ်ဒွဲၣ် အမံၤ, ဒီး အဒဲ, ဒီးပှၤအိၣ်ဝဲ လၢမူခိၣ်တဖၣ်န့ၣ်လီၤ. 7 ဒီးတၢ်ဟ့ၣ် အဒုးတၢ် ဒီးပှၤစီဆှံ ဒီးမၤနၢၤအီၤလီၤ. ဒီးတၢ်ဟ့ၣ်လီၤ အစိအကမီၤ လၢကယဲၢ် ပှၤအဒူၣ်, ဒီး ကယဲၢ် ပှၤဂီၢ်မုၢ်, ဒီးပှၤကတိၤတၢ်အကျိာ်တဖၣ်, ဒီးပှၤကလုာ်ကလုာ် အဖီခိၣ် လီၤ. 8 ဒီး ကယဲၢ် ပှၤလၢအအိၣ်ဝဲ လၢဟီၣ်ခိၣ်ချၢ, လၢအမံၤ တအိၣ်ကွဲးဘၣ်အသး လၢသိဖိ, လၢအဒိးသံအသး လၢဟီၣ်ခိၣ် အခီၣ်ထံးလံၤလံၤန့ၣ်, အလံာ်မူပူၤတဖၣ်န့ၣ်, ဘူၣ်ထီၣ်ဘါထီၣ်အီၤ ခဲလၢာ်လီၤ. 9 ပှၤတဂၤဂၤ မ့ၢ်အိၣ်ဒီး အနၢ် ဒီး, မ်အနၢ်ဟူတၢ် တက့ၢ်. 10 ပှၤတဂၤဂၤ မ့ၢ်အိၣ်လၢတၢ်ကဲကုၢ် အဂီၢ်ဒီး, ကကဲကုၢ်ဝဲလီၤ. ပှၤတဂၤဂၤ မ့ၢ်မၤသံတၢ် လၢနးဒီး, ကဘၣ် တၢ်မၤသံအီၤ လၢနးလီၤ. ဖဲအံၤမ့ၢ် ပှၤစီဆှံတဖၣ် အတၢ်ဝံသးစူၤ, ဒီးအတၢ်နာ်လီၤ. 11 ဒီးယထံၣ် တၢ်ဒူတၢ်ဃိၤ အဂၤ တဒု, ဟဲထီၣ် လၢဟီၣ်ခိၣ်လာ်, ဒီးအိၣ်ဝဲ ဒီးအနၢၤ ခံဘိ, ဒ်သိဖိ အသိး, ဒီးကတိၤတၢ် ဒ်ပယိၤ အသိးန့ၣ်လီၤ. 12 ဒီးမၤတၢ် လၢတၢ်ဒူတၢ်ဃိၤ အခီၣ်ထံး တဒု အစိအကမီၤ ခဲလၢာ် လၢအမဲာ်ညါ, ဒီးမၢ ပှၤအိၣ်ဝဲ လၢဟီၣ်ခိၣ်ချၢတဖၣ် ဘူၣ်ထီၣ်ဘါထီၣ် တၢ်ဒူတၢ်ဃိၤ အခီၣ်ထံး တဒု, လၢအဘၣ် တၢ်ကျီအီၤ တုၤအကသံတ့ၢ်, ဒီးဘျါက့ၤန့ၣ်လီၤ. 13 ဒီးမၤ တၢ်ပနီၣ်လီၤလးဖးဒိၣ်, တုၤ ဒၣ်လဲာ် အဒုး ဟဲလီၤ မ့ၣ်အူ လၢမူခိၣ် ဆူဟီၣ်ခိၣ်ချၢ လၢပှၤကညီ အမဲာ်ညါလီၤ. 14 ဒီးမ့ၢ် အတၢ်ပနီၣ်လီၤလး လၢတၢ်ဟ့ၣ် အမၤဝဲ လၢတၢ်ဒူတၢ်ဃိၤ အမဲာ်ညါ အဃိဒီး, လီန့ၢ် ပှၤအိၣ်ဝဲ လၢဟီၣ်ခိၣ်ချၢ, ဒီးမၤလိာ် ပှၤအိၣ်ဝဲ လၢဟီၣ်ခိၣ်ချၢ, ဒ်သိး အကတ့ တၢ်ဒူတၢ်ဃိၤ လၢအဘၣ် တၢ်ကျီအီၤ လၢနး ဒီးမူဝဲ တဒုန့ၣ် အဂီၤလီၤ. 15 ဒီးတၢ်ဟ့ၣ်လီၤအီၤ ဒ်သိး အကဟ့ၣ်လီၤ တၢ်ဒူတၢ်ဃိၤ အဂီၤန့ၣ် လၢအသးသမူ, ဒ်သိး တၢ်ဒူတၢ်ဃိၤ အဂီၤန့ၣ်, ကကတိၤတၢ် စ့ၢ်ကီး, ဒီးမၤ ဒ်သိး တၢ်ကမၤသံ ပှၤ လၢအတဘူၣ်ထီၣ်ဘါထီၣ် တၢ်ဒူတၢ်ဃိၤ အဂီၤဘၣ် ခဲလၢာ်လီၤ. 16 ဒီးမၢန့ၢ် ပှၤခဲလၢာ်, ဒီးဒိၣ်ဒီးဆံး, ဒီးပှၤအထူးအတီၤ, ဒီးပှၤအဖှီၣ်အယာ်, ဒီးပှၤသဘျ့ ဒီးပှၤကဲကုၢ်သ့ၣ်တဖၣ်, လၢအစုထွဲလိၤ မ့ၢ်ဂ့ၤ, လၢအမဲာ်တူၢ်ခိၣ် မ့ၢ်ဂ့ၤ, ကဒိး တၢ်ပနီၣ်တမံၤ, 17 ဒီးဒ်သိး ပှၤ လၢတၢ်ဒူတၢ်ဃိၤ အတၢ်ပနီၣ် မ့ၢ်ဂ့ၤ, အမံၤ မ့ၢ်ဂ့ၤ, အမံၤ အတၢ်ဂံၢ် မ့ၢ်ဂ့ၤ, တအိၣ်ဘၣ်ဒီး, အပှ့ၤတၢ်ဆါတၢ် သုတသ့ တဂ့ၤလီၤ. 18 ဖဲအံၤ မ့ၢ်တၢ်ကူၣ်သ့ကူၣ်ဘၣ်လီၤ. ပှၤအိၣ်ဒီး တၢ်နၢ်ပၢၢ်န့ၣ်, မ်အဂံၢ် တၢ်ဒူတၢ်ဃိၤ အတၢ်ဂံၢ် တက့ၢ်. အဂ့ၢ်ဒ်အံၤ, မ့ၢ် ပှၤကညီ အတၢ်ဂံၢ်, ဒီးအတၢ်ဂံၢ်န့ၣ်မ့ၢ် ဃုကယၤ ဃုဆံဃုလီၤ.

1 ဒီးယထံၣ်တၢ်, ဒီးကွၢ်ကွၢ်, သိဖိ ဆၢထၢၣ် လၢကစၢၢ် စံယိၣ် အလိၤ, ဒီးပှၤ လၢအအိၣ် ဒီးအဝဲဒၣ် အမံၤ ဒီးအပၢ် အမံၤ ကွဲးအသး လၢအမဲာ်တူၢ်ခိၣ်န့ၣ်, တကလီၤ လွံၢ်ကလး လွံၢ်ကထိ အိၣ်ဒီးအီၤလီၤ. 2 ဒီးယနၢ်ဟူ တၢ်အကလုၢ်သီၣ် လၢမူခိၣ်, ဒ်ထံ အါထီၣ် အသိး, ဒီးဒ်လီသီၣ်ဖးဒိၣ် အသိးန့ၣ်လီၤ. ဒီးတၢ်ကလုၢ်သီၣ် လၢယနၢ်ဟူ, မၤသး ဒ်ပှၤဒ့တနၢ်တဖၣ် ဒ့ အတနၢ် အသိးလီၤ. 3 ဒီးအုၣ်ထီၣ်ဝဲ မၤအသး ဒ်ထါသီ အသိး လၢလီၢ်ပစိာ် အမဲာ်ညါ, ဒီးတၢ်အသး လွံၢ်ဒု, ဒီးပှၤသူၣ်က့သးပှၢ်န့ၣ် အမဲာ်ညါလီၤ. ဒီးပှၤမၤလိထါန့ၣ် တသ့ဘၣ် နီတဂၤဘၣ်. သ့ထဲ ပှၤ လၢတၢ်ပှ့ၤက့ၤအီၤ လၢဟီၣ်ခိၣ်ချၢ, တကလီၤ လွံၢ်ကလး လွံၢ်ကထိတဖၣ်ဧိၤလီၤ. 4 ပှၤတဖၣ်န့ၣ်, မ့ၢ် ပှၤလၢအတဘၣ်အၢဘၣ် ဒီးပိာ်မုၣ်ပိာ်မၢၤဘၣ်, အဂ့ၢ်ဒ်အံၤ, မ့ၢ်မုၣ်ကနီၤလီၤ. ပှၤတဖၣ်န့ၣ်မ့ၢ် ပှၤလၢအပိာ် သိဖိ အခံ, ဖဲအဆှၢအီၤ တပူၤလၢ်လၢ်လီၤ. ပှၤတဖၣ်န့ၣ်, မ့ၢ် ပှၤ လၢတၢ်ပှ့ၤက့ၤအီၤ လၢပှၤကညီ အကျါ, ဒီးမ့ၢ် တၤသၣ်အဆိ လၢယွၤ ဒီးသိဖိ အဂီၢ်လီၤ. 5 ဒီးတၢ်တထံၣ်န့ၢ်ဘၣ် တၢ်ကဘျံးကဘျၣ် လၢအထးခိၣ်ဘၣ်. အဂ့ၢ်ဒ်အံၤ, အတၢ်ကမၣ် တအိၣ်ဘၣ်. 6 ဒီးယထံၣ် ကလူး အဂၤ တဂၤ, ယူၤ လၢတၢ်ဖးဖီ အိၣ်ဒီး တၢ်သးခုအကစီၣ် အထူအယိာ် ဒ်သိး အကစံၣ်တဲၤတဲလီၤ လၢပှၤအိၣ်လၢဟီၣ်ခိၣ်ချၢ, ဒီး ကယဲၢ် ပှၤကလုာ်, ဒီးပှၤအဒူၣ်, ဒီးပှၤကတိၤတၢ်အကျိာ်, ဒီးပှၤဂီၢ်မုၢ် ခဲလၢာ်, 7 ဒီးစံးဝဲ လၢအကလုၢ်သီၣ်ဖးဒိၣ်, ပျံၤ ယွၤ ဒီးစံးထီၣ်ပတြၢၤ အီၤ တက့ၢ်. အဂ့ၢ်ဒ်အံၤ, စံၣ်ညီၣ်တၢ် အနၣ်ရံၣ် ဘၣ်လံ. ဒီးဘူၣ်ထီၣ်ဘါထီၣ် ပှၤ လၢအတ့ မူခိၣ်, ဒီးဟီၣ်ခိၣ်, ဒီးပီၣ်လဲၣ်, ဒီးထံထီၣ်ပၢၢ်တဖၣ်န့ၣ် တက့ၢ်. 8 ဒီးကလူး အဂၤ တဂၤ ပိာ်အခံ ဒီးစံးဝဲဒၣ်, ဘၤဘူၤလိၣ်ဖးဒိၣ်, လီၤပှီၢ်လံ, လီၤပှီၢ်လံ. အဂ့ၢ်ဒ်အံၤ, မၢန့ၢ်လံ ပှၤကိးအကလုာ်ဒဲး အီ တၢ်သးဒိၣ်ထီၣ် အစပံးထံ ဘၣ်ဃးဒီး အမၤကမၣ်မုၣ်ကမၣ်ခွါလီၤ. 9 ဒီးကလူး အဂၤ လၢအပှဲၤထီၣ် သၢဂၤတဂၤ, ပိာ်ထီၣ် အဝဲသ့ၣ် အခံ, ဒီးကိးထီၣ် လၢအကလုၢ်ဖးဒိၣ်, ပှၤတဂၤဂၤ မ့ၢ်ဘါထီၣ် တၢ်ဒူတၢ်ဃိၤ ဒီးအဂီၤ, ဒီးဒိး အတၢ်ပနီၣ် လၢအမဲာ်တူၢ်ခိၣ် မ့ၢ်ဂ့ၤ, လၢအစု မ့ၢ်ဂ့ၤဒီး, 10 အဝဲဒၣ် ကဘၣ်အီ ယွၤအတၢ်သးဒိၣ်ထီၣ် အစပံးထံ လၢအတဃါဃုာ်ဘၣ်ဝဲ ဒီးဘၣ် တၢ်ဂၢ်လီၤအီၤ လၢအတၢ်သးဒိၣ်ထီၣ် အလီခီပူၤ, ဒီးကဘၣ် တၢ်နးတၢ်ဖှီၣ် လၢမ့ၣ်အူ ဒီးကး အပူၤ, လၢကလူးစီဆှံတဖၣ် အမဲာ်ညါ, ဒီးသိဖိ အမဲာ်ညါလီၤ. 11 ဒီးပှၤ လၢအဘါထီၣ် တၢ်ဒူတၢ်ဃိၤ ဒီးအဂီၤ, ဒီးပှၤ လၢအဒိး အမံၤ အပနီၣ်တဖၣ်န့ၣ်, တအိၣ်ဘှံးဘၣ် လၢမုၢ်ဆါဆဲး လၢမုၢ်နၤ, ဒီးအတၢ်နးတၢ်ဖှီၣ် ကခုၣ်ထီၣ်ဝဲ, အစိၤစိၤ အဃၣ်ဃၣ်လီၤ. 12 ဖဲအံၤမ့ၢ် ပှၤစီဆှံ အတၢ်ဝံသးစူၤ, ပှၤလၢအတိၢ်န့ၢ် ယွၤ အကလုၢ်အကထါ, ဒီးတၢ်နာ် ဘၣ်ဃးဒီး ယ့ၣ်ၡူးန့ၣ်လီၤ. 13 ဒီးယနၢ်ဟူ တၢ်ကလုၢ်သီၣ် လီၤ လၢမူခိၣ် ဒီးစံးဝဲဒၣ်, ကွဲး, တုၤအံၤဆူညါ ပှၤသံ လၢအသံဝဲ လၢကစၢ် အပူၤတဖၣ်န့ၣ် ဘၣ်ဆိၣ်ဂ့ၤဝဲလီၤ. မ့ၢ်လံ, သးန့ၣ် စံးဝဲဒၣ်, ဒ်သိး အကအိၣ်ဘှံးဝဲ လၢအတၢ်မၤ, ဒီးအတၢ်မၤ ပိာ်ထီၣ်အခံ လီၤ. 14 ဒီးယထံၣ်တၢ်, ဒီးကွၢ်ကွၢ်, တၢ်အၢၣ်ဝါ, ဒီးပှၤဆ့ၣ်နီၤ လၢတၢ်အၢၣ်န့ၣ် အလိၤ လီၤဂာ် လၢပှၤကညီဖိခွါ အိၣ်ဒီး ခိၣ်သလုးထူ လၢအခိၣ်, ဒီးထါဂဲာ် လၢအကနၣ်အ့ၣ်တၢ် တဘ့ၣ် လၢအစုပူၤလီၤ. 15 ဒီးကလူး အဂၤ တဂၤ, ဟဲထီၣ် လၢတၢ်လုၢ်ဟံၣ်ပူၤ, ဒီးကိးပသူထီၣ် လၢအကလုၢ်ဖးဒိၣ် ဆူပှၤ လၢအဆ့ၣ်အနီၤ လၢတၢ်အၢၣ် အလိၤ တဂၤန့ၣ်, မၢလီၤ နထါဂဲာ်, ဒီးကူးတၢ် တက့ၢ်. အဂ့ၢ်ဒ်အံၤ, ကူးတၢ် အနၣ်ရံၣ် ဘၣ်လံ. အဂ့ၢ်ဒ်အံၤ, ဟီၣ်ခိၣ် အဘု ဃ့ထီၣ်လံ. 16 ဒီးပှၤ လၢအဆ့ၣ်နီၤ လၢတၢ်အၢၣ် အလိၤ တဂၤ, တ့ၢ်လီၤ အထါဂဲာ် လၢဟီၣ်ခိၣ် အဖီခိၣ်, ဒီးဟီၣ်ခိၣ် ဘၣ်တၢ်ကူး အီၤလီၤ. 17 ဒီးကလူး အဂၤ တဂၤ, ဟဲထီၣ် လၢတၢ်လုၢ်ဟံၣ် လၢအအိၣ် လၢမူခိၣ်, ဒီးအဝဲဒၣ် စ့ၢ်ကီး အိၣ်ဒီး အထါဂဲာ် လၢအကနၣ်အ့ၣ် တဘ့ၣ်လီၤ. 18 ဒီးကလူး လၢအဂၤ, အိၣ်ဒီး အစိအကမီၤ လၢမ့ၣ်အူ အဖီခိၣ် တဂၤ, ဟဲထီၣ် လၢတၢ်လုၢ်လီၢ်, ဒီးကိးပသူထီၣ် လၢအကလုၢ်ဖးဒိၣ် ဆူပှၤ လၢအအိၣ်ဒီး အထါဂဲာ် လၢအကနၣ်အ့ၣ်, ဒီးစံးဝဲဒၣ်, မၢလီၤ နထါဂဲာ် လၢအကနၣ်အ့ၣ်ဒီး ပာ်ဖှိၣ် ဟီၣ်ခိၣ် အစပံးမုၢ် အကူၤတဖၣ် တက့ၢ်. အဂ့ၢ်ဒ်အံၤ, အစပံးသၣ် မံထီၣ်လံ. 19 ဒီးကလူးန့ၣ် တ့ၢ်လီၤ အထါဂဲာ် လၢဟီၣ်ခိၣ်ချၢ, ဒီးပာ်ဖှိၣ် ဟီၣ်ခိၣ် အစပံးမုၢ်, ဒီးဖၢလီၤဝဲ လၢယွၤ အတၢ်သးဒိၣ်ထီၣ် အနီၣ်စံၢ်စပံးသၣ် အကျိးဖးဒိၣ် အပူၤလီၤ. 20 ဒီးတၢ်ယီၢ်ကျိး လၢဝ့ၢ်အချၢ, ဒီးသွံၣ် ဟဲလီၤ လၢကျိးပူၤ, ဒီးထီၣ်ဘး လၢကသ့ၣ် အထးအ့ၣ်, ယံၤဝဲ စတၤဒံအူၢ် တကထိ ဃုကယၤလီၤ.

1 ဒီးတၢ်ဒိၣ်, တၢ်ကမၢကမၣ်အလီၢ်, တၢ်ပနီၣ်လီၤလး အဂၤ တမံၤ ယထံၣ် လၢမူခိၣ်, ကလူး နွံဂၤ အိၣ်ဒီး တၢ်နးတၢ်ဖှီၣ် နွံမံၤ လၢအမ့ၢ် တၢ်ကတၢၢ်လီၤ. အဂ့ၢ်ဒ်အံၤ, ယွၤ အတၢ်သးဒိၣ်ထီၣ်န့ၣ် ဝံၤထီၣ်ဝဲ လၢအပူၤလီၤ. 2 ဒီးယထံၣ် တၢ်လီၤဂာ် လၢပီၣ်လဲၣ်ယွၤခၣ်စိး ဃါဃုာ် အသး ဒီးမ့ၣ်အူ, ဒီးပှၤ လၢအမၤနၢၤ တၢ်ဒူတၢ်ဃိၤ, ဒီးအဂီၤ ဒီးအမံၤ အတၢ်ဂံၢ်န့ၣ်, ဆၢထၢၣ် လၢပီၣ်လဲၣ်ယွၤခၣ်စိး အဖံးခိၣ်, အိၣ်ဒီး ယွၤ အတနၢ်လီၤ. 3 ဒီးအုၣ် ယွၤ အခ့ပှၤ စီၤမိၤၡ့ အထါ, ဒီးသိဖိ အထါ, ဒီးစံးဝဲဒၣ်, သ့တၢ်လၢာ် ကစၢ်ယွၤဧၢ, နတၢ်မၤန့ၣ်မ့ၢ် တၢ်အဒိၣ် ဒီးတၢ်ဒုးကမၢကမၣ်ပသးလီၤ. တၢ်အစိၤအဃၣ် အစီၤပၤဧၢ, နကျဲတဖၣ်န့ၣ်မ့ၢ် အတီအလိၤ, ဒီးအမ့ၢ်အတီလီၤ. 4 ကစၢ်ဧၢ, မ့ၢ် မတၤ တပျံၤဘၣ်, ဒီးတစံးထီၣ်ပတြၢၤဘၣ် နမံၤ တဂၤလဲၣ်. အဂ့ၢ်ဒ်အံၤ, နဲဒၣ်အံၤ နမ့ၢ် ပှၤစီဆှံ တဂၤဃီဧိၤလီၤ. အဂ့ၢ်ဒ်အံၤ, ကယဲၢ် ပှၤကလုာ်ကလုာ် ကဟဲဘါတၢ် လၢနမဲာ်ညါလီၤ. အဂ့ၢ်ဒ်အံၤ, နတၢ်စံၣ်ညီၣ် အိၣ်ဖျါထီၣ်လီၤ 5 ဒီးတၢ်တဖၣ်န့ၣ် အလီၢ်ခံ ဒီး, ယထံၣ်တၢ် ဒီး, တၢ်လုၢ်ဟံၣ် ဘၣ်ဃးဒီး တၢ်အုၣ်အသး အဒဲ လၢမူခိၣ် အိးထီၣ်အသးလီၤ. 6 ဒီးကလူး နွံဂၤ အိၣ်ဒီး တၢ်နးတၢ်ဖှီၣ် နွံမံၤ ဟဲထီၣ် လၢတၢ်လုၢ်ဟံၣ်ပူၤန့ၣ်, ကူသိးထီၣ် ဖှီဝါကဆှၣ် ကတြ့ၣ်ကတြိၣ်, ဒီးကံၢ်တူာ် အယီၢ်တကိးထူ လၢအသးနါပှၢ်လီၤ. 7 ဒီး လၢတၢ်အသး လွံၢ်ဒု အကျါ တဒု, ဟ့ၣ်လီၤ ကလူး နွံဂၤန့ၣ်, လၢလီခီထူ နွံဖျၢၣ် လၢပှဲၤဒီး ယွၤ လၢအမူဝဲ လီၤထူလီၤယိာ်, အတၢ်သးဒိၣ်ထီၣ်လီၤ. 8 ဒီးတၢ်လုၢ်ဟံၣ်ပူၤန့ၣ် လၢပှဲၤဝဲ ဒီးတၢ်ခုၣ် ဘၣ်ဃးဒီး ယွၤအလၤအကပီၤ, ဒီးအစိအကမီၤလီၤ. ဒီးကလူး နွံဂၤ အတၢ်နးတၢ်ဖှီၣ် နွံမံၤန့ၣ်, တချုး ဝံၤထီၣ်ဒံးဘၣ်ဒီး, ပှၤလဲၤနုာ်ဆူ တၢ်လုၢ်ဟံၣ်ပူၤ တသ့ဘၣ် နီတဂၤဘၣ်.

1 ဒီးယနၢ်ဟူ တၢ်ကလုၢ်သီၣ်ဖးဒိၣ် လၢတၢ်လုၢ်ဟံၣ်ပူၤ, ဒီးစံးဘၣ် ကလူး နွံဂၤ, လဲၤတၢ်, ဒီးဂၢ်လီၤ ယွၤ အတၢ်သးဒိၣ်ထီၣ် အလီခီ နွံဖျၢၣ် လၢဟီၣ်ခိၣ်ချၢ တက့ၢ်. 2 ဒီးအခီၣ်ထံး တဂၤန့ၣ်, ဟးထီၣ်, ဒီးဂၢ်လီၤ အလီခီ လၢဟီၣ်ခိၣ်ချၢ, ဒီးတၢ်မၤအသး လၢတၢ်ဆါ အုၣ်လီၤသလဲး အအၢအသီ လီၤဘၣ် လၢပှၤကညီ အိၣ်ဒီး တၢ်ဒူတၢ်ဃိၤ အတၢ်ပနီၣ် လၢအလိၤ, ဒီး လၢပှၤ လၢအဘါထီၣ် အဂီၤတဖၣ် အလိၤန့ၣ်လီၤ. 3 ဒီးခံဂၤ တဂၤန့ၣ် ဂၢ်လီၤ အလီခီ လၢပီၣ်လဲၣ်ပူၤဒီး, တၢ်ကဲထီၣ် ဒ်ပှၤသံအသွံၣ် အသိး, ဒီးတၢ်အိၣ်ဒီး အသးသမူ လၢပီၣ်လဲၣ်ပူၤန့ၣ်, သံခဲလၢာ်လီၤ. 4 ဒီးသၢဂၤ တဂၤန့ၣ် ဂၢ်လီၤ လီခီ လၢထံကျိ, ဒီးထံထီၣ်ပၢၢ်တဖၣ် အဖီခိၣ်, ဒီးတၢ်ကဲထီၣ်ဝဲ လၢတၢ်သွံၣ်လီၤ. 5 ဒီးယနၢ်ဟူ ထံအကလူး စံးဝဲဒၣ်, ပှၤလၢအအိၣ်, ဒီးလၢအအိၣ်တ့ၢ်, စီဆှံဧၢ, နစံၣ်ညီၣ် တၢ်အံၤတဖၣ်ဒီး, နမ့ၢ်တၢ်အတီအလိၤလီၤ. 6 အဂ့ၢ်ဒ်အံၤ, အဝဲသ့ၣ်တဖၣ်န့ၣ်, ဂၢ်လီၤ ပှၤစီဆှံ ဒီးဝံသ့ၣ်တဖၣ် အသွံၣ်, ဒီးနဟ့ၣ်အီအီၤ လၢတၢ်သွံၣ်လီၤ. အဂ့ၢ်ဒ်အံၤ, မ့ၢ်အကြၢးဘၣ်တၢ် ဒ်န့ၣ်လီၤ. 7 ဒီးယနၢ်ဟူ တၢ်လုၢ်လီၢ် စံးဝဲဒၣ်, မ့ၢ်လံ, သ့တၢ်လၢာ် ကစၢ်ယွၤဧၢ, နစံၣ်ညီၣ်တၢ်န့ၣ်, မ့ၢ်တၢ်အမ့ၢ်အတီ, ဒီးအတီအလိၤလီၤ. 8 ဒီးလွံၢ်ဂၤ တဂၤန့ၣ် ဂၢ်လီၤ အလီခီ လၢမုၢ် အလိၤ, ဒီး တၢ်ဒုးကိၢ်ဃိာ် ပှၤကညီ လၢမ့ၣ်အူလီၤ. 9 ဒီးပှၤကညီ ဘၣ်တၢ်ကိၢ်ဃိာ် လၢတၢ်ကိၢ်ဖးဒိၣ်လီၤ. ဒီးပှၤကညီ ဒုၣ်ဒွဲၣ် ယွၤအမံၤ, လၢအအိၣ်ဒီး အစိအကမီၤ လၢတၢ်နးတၢ်ဖှီၣ်တဖၣ်အံၤ အဖီခိၣ်, ဒီးတပီၢ်ယၢ်လီၤက့ၤအသး ဒ်သိး အကဟ့ၣ် တၢ်လၤကပီၤ လၢအီၤန့ၣ်ဘၣ်. 10 ဒီးယဲၢ်ဂၤ တဂၤန့ၣ်, ဂၢ်လီၤ အလီခီ လၢတၢ်ဒူတၢ်ဃိၤ အလီၢ်ပစိာ် အဖီခိၣ်, ဒီးအဘီအမုၢ် ခံးလီၤဝဲ, ဒီးမ့ၢ်အဘၣ် တၢ်နးတၢ်ဖှီၣ် ဒီး, အ့ၣ်တံၢ် အပျ့ၤ, 11 ဒီးမ့ၢ်အဘၣ် တၢ်နးတၢ်ဖှီၣ် ဒီးတၢ်ဆါအုၣ်လီၤသလဲး သတးဒီး, ဒုၣ်ဒွဲၣ် မူခိၣ် အကစၢ်, ဒီးတပီၢ်ယၢ်လီၤက့ၤအသး လၢအတၢ်မၤတဖၣ်န့ၣ်ဘၣ်. 12 ဒီးဃုဂၤ တဂၤန့ၣ်, ဂၢ်လီၤ အလီခီ လၢထံကျိဖးဒိၣ် ဖရၤသး အဖီခိၣ်, ဒီးထံလီၤသံး ဒ်သိး စီၤပၤ ဟဲ လၢမုၢ်ထီၣ်တဖၣ် အကျဲ ကအိၣ် ကတဲာ်ကတီၤအသးလီၤ. 13 ဒီးယထံၣ် သးတကဆှီဘၣ် သၢဒု လီၤဂာ် လၢဒ့ၣ်, ဟဲထီၣ် လၢပယိၤ အကိာ်ပူၤ, ဒီးတၢ်ဒူတၢ်ဃိၤ အကိာ်ပူၤ, ဒီးဝံအဘျၣ် တဂၤန့ၣ် အကိာ်ပူၤလီၤ. 14 အဂ့ၢ်ဒ်အံၤ, အဝဲသ့ၣ် မ့ၢ်တၢ်နါ အသး လၢအမၤ တၢ်လီၤလး, ဒီးလဲၤထီၣ်ဝဲဆူ စီၤပၤ လၢဟီၣ်ခိၣ်ချၢ ခဲလၢာ် အအိၣ်, ဒ်သိး အကဒုးအိၣ်ဖှိၣ်ရိဖှိၣ် အီၤဆူ တၢ်ဒုးတၢ်ယၤ ဘၣ်ဃးဒီး ယွၤ လၢအသ့တၢ်လၢာ် အနံၤဖးဒိၣ်လီၤ. 15 ကွၢ်ကွၢ်, ယဟဲ ဒ်တၢ်ဘျၣ် အသိးန့ၣ်လီၤ. ပှၤလၢအဆိးသီ, ဒီးဟံးဃာ် အကူအသိး ဒ်သိး အသု တလဲၤအိၣ်ဘ့ၣ်ဆ့ တဂ့ၤ, ဒီးပှၤသု တထံၣ် အတၢ်မဲာ်ဆှး တဂ့ၤတဖၣ်န့ၣ်, ဘၣ်ဆိၣ်ဂ့ၤဝဲလီၤ. 16 ဒီးဒုးအိၣ်ဖှိၣ်အီၤဆူ အလီၢ်ကိးဝဲ လၢဧ့ၤဘြံၤ အကလုၢ် လၢအၢ်မက့းဒိၣ်လီၤ. 17 ဒီးနွံဂၤ တဂၤန့ၣ်, ဂၢ်လီၤ အလီခီ လၢတၢ်ဖးဖီ, ဒီးတၢ်ကလုၢ်သီၣ်ဖးဒိၣ် ဟဲ လၢတၢ်လုၢ်ဟံၣ်, လၢလီၢ်ပစိာ်, ဒီးစံးဝဲဒၣ်, တၢ်မၤလံ အသးလံ. 18 ဒီးတၢ်အကလုၢ်သီၣ်တဖၣ် အိၣ်ဝဲ, ဒီးလီသီၣ်တဖၣ်, ဒီးလီဝၢ်အဒံးတဖၣ်, ဒီးဟီၣ်ခိၣ် ဟူးဝး ဖးဒိၣ်လီၤ. လၢပှၤကညီ အိၣ်လၢဟီၣ်ခိၣ်ချၢ လံၤလံၤန့ၣ်, ဟီၣ်ခိၣ် တဟူးဝးဒိၣ်ထဲန့ၣ် နီတဘျီဘၣ်. 19 ဒီးဝ့ၢ်ဖးဒိၣ်တဖျၢၣ်န့ၣ် လီၤဖးကွံာ် သၢပူတပူၤ, ဒီးပှၤကညီ အကလုာ်ကလုာ် အဝ့ၢ်တဖၣ် လီၤပှီၢ်ဝဲ, ဒီးတၢ်သ့ၣ်နီၣ်ထီၣ်က့ၤ ဘၤဘူၤလိၣ်ဖးဒိၣ် လၢယွၤအမဲာ်ညါ, ဒ်သိး ကဟ့ၣ်အီၤ လီခီ ဘၣ်ဃးဒီး အသးထီၣ်ကဲၤ အစပံးထံ လီၤ. 20 ဒီး ကယဲၢ် ကီး တဖျၢၣ်လၢ်လၢ်န့ၣ်, ဃ့ၢ်ကွံာ်, ဒီးတၢ်တထံၣ်န့ၢ်လၢၤဘၣ် ကစၢၢ်ကလိဘၣ်. 21 ဒီးတၢ်စူၤလီၤ သူၣ်ဖးဒိၣ် လၢမူခိၣ် အဃၢ ဒ်တတၤလၣ် အဃၢ အသိး, ဒီးဘၣ် ပှၤကညီလီၤ. ဒီးမ့ၢ်တၢ်နးတၢ်ဖှီၣ် ဘၣ်ဃးဒီး သူၣ် အဃိဒီး, ပှၤကညီ ဒုၣ်ဒွဲၣ် ယွၤလီၤ. အဂ့ၢ်ဒ်အံၤ, အတၢ်နးတၢ်ဖှီၣ်န့ၣ် ဒိၣ်မးလီၤ.

1 ဒီးကလူး အိၣ်လၢကလူး နွံဂၤ အကျါ လၢအအိၣ်ဒီး လီခီ နွံဖျၢၣ် တဂၤ, ဟဲဝဲ ဒီးကတိၤတၢ် ဒီးယၤ, ဒီးစံးဘၣ်ယၤ, ဟဲဃီၤ တက့ၢ်. ယကဒုးနဲၣ်နၤ လၢတၢ်စံၣ်ညီၣ် ဘၣ်ဃးဒီး ဃဲသဲမုၣ်ဖးဒိၣ် လၢအဆ့ၣ်နီၤ လၢထံအါ အဖီခိၣ်လီၤ. 2 ဟီၣ်ခိၣ် အစီၤပၤတဖၣ် မၤကမၣ်အသး ဒီးအီၤ, ဒီးပှၤအိၣ်ဝဲဆိးဝဲ လၢဟီၣ်ခိၣ်ချၢတဖၣ် အီမူၤအသး လၢအတၢ်မၤကမၣ်မုၣ်ကမၣ်ခွါ အစပံးထံလီၤ. 3 ဒီးလဲၤစိာ်ထီၣ်ယၤ လၢသးန့ၣ် အပူၤဆူ ပှၢ်မုၢ်ကနၢ, ဒီးယထံၣ် ပိာ်မုၣ်တဂၤ ဆ့ၣ်နီၤ လၢတၢ်ဒူတၢ်ဃိၤဂီၤ ဆှုၣ်ကလာ် တဒု အလိၤ လၢအလၢပှဲၤဝဲ ဒီးတၢ်အမံၤတဖၣ် ဘၣ်ဃးဒီး တၢ်ဒုၣ်ဒွဲၣ်ယွၤ အိၣ်ဒီး အခိၣ် နွံဖျၢၣ်, ဒီးအနၢၤ ဆံဆဲၣ်ဘိလီၤ. 4 ဒီးပိာ်မုၣ်န့ၣ် ကူသိးဝဲ လၢတၢ်လုး တကုာ်, ဒီးတၢ်အဂီၤဆှုၣ်ကလာ်, ဒီးကယၢကယဲ အသး ဒီးထူ ဒီးတၢ်မျၢ်, ဒီးတၢ်မျၢ်ပလဲ, အိၣ်ဒီး လီခီထူ လၢအစုပူၤ လၢပှဲၤဝဲ ဒီးတၢ်သးဘၣ်အၢတဖၣ်, ဒီးတၢ်မၤဘၣ်အၢ ဘၣ်ဃးဒီး အတၢ်မၤကမၣ်မုၣ်ကမၣ်ခွါလီၤ. 5 ဒီးအမံၤ ကွဲးအသး လၢအမဲာ်တူၢ်ခိၣ်, တၢ်ခူသူၣ်, ဘၤဘူၤလိၣ်ဖးဒိၣ်, ပှၤဃဲသဲမုၣ်, ဒီးဟီၣ်ခိၣ် အတၢ်သးဘၣ်အၢတဖၣ် အမိၢ်လီၤ. 6 ဒီးယထံၣ် ပိာ်မုၣ် အီမူၤအသး လၢပှၤစီဆှံ ဒီးပှၤ လၢအအုၣ်အသး လၢယ့ၣ်ၡူး အဂ့ၢ်အကျိၤတဖၣ် အသွံၣ်လီၤ. ဒီးယထံၣ်အီၤ, ဒီးယ ကမၢကမၣ် လၢတၢ်ကမၢကမၣ် ဒိၣ်မးလီၤ. 7 ဒီးကလူး အဂၤ စံးဘၣ်ယၤ, နပာ်နသး ကမၢကမၣ် ဘၣ်မနုၤလဲၣ်. ယကဒုးနဲၣ်နၤ လၢတၢ်ခူသူၣ် ဘၣ်ဃးဒီး ပိာ်မုၣ်, ဒီး လၢတၢ်ဒူတၢ်ဃိၤ လၢအစိာ်အီၤ အိၣ်ဒီး အခိၣ် နွံဖျၢၣ်, ဒီးအနၢၤ ဆံဆဲၣ်ဘိန့ၣ်လီၤ. 8 တၢ်ဒူတၢ်ဃိၤ လၢနထံၣ်အီၤ တဒုန့ၣ် အိၣ်တ့ၢ်ဝဲ ဒီးတအိၣ်ဘၣ် ဒီးကဟဲက့ၤထီၣ် လၢတၢ်ယိာ်ပူၤ, ဒီးကလဲၤဆူ တၢ်ဟးဂီၤ အပူၤလီၤ. ဒီးပှၤအိၣ်ဝဲ လၢဟီၣ်ခိၣ်ချၢ လၢအမံၤ တကွဲးဘၣ်အသး လၢလံာ်မူ အပူၤ လၢဟီၣ်ခိၣ် အခီၣ်ထံး လံၤလံၤတဖၣ်န့ၣ်, တုၤအထံၣ် တၢ်ဒူတၢ်ဃိၤ လၢအအိၣ်တ့ၢ်, ဒီးတအိၣ်ဘၣ်, ဒီး လၢအကအိၣ်က့ၤ တဒု ဒီး, ကပာ် အသး ကမၢကမၣ်လီၤ. 9 ဖဲအံၤမ့ၢ် သး အိၣ်ဒီး တၢ်ကူၣ်သ့ကူၣ်ဘၣ်လီၤ. အခိၣ် နွံဖျၢၣ်န့ၣ်, မ့ၢ်ကစၢၢ် နွံဖျၢၣ် လၢပိာ်မုၣ်ဆ့ၣ်နီၤ လၢအလိၤ လီၤ. 10 ဒီးစီၤပၤ နွံဂၤ အိၣ်ဝဲလီၤ. ယဲၢ်ဂၤ လီၤတဲာ်ကွံာ်လံ, ဒီးအဝဲတဂၤ အိၣ်ဝဲ, ဒီးအဝဲတဂၤ တဟဲဒံးဘၣ်. တုၤ အဟဲဒီး, ဘၣ်အိၣ်ဝဲ တစိၢ်လီၤ. 11 ဒီးတၢ်ဒူတၢ်ဃိၤ လၢအအိၣ်တ့ၢ်, ဒီးတအိၣ်ဘၣ် တဒုန့ၣ်, မ့ၢ်အပှဲၤထီၣ် ဃိးဂၤ တဂၤ, ဒီးအိၣ်ဝဲ လၢနွံဂၤ အကျါ, ဒီးကလဲၤဆူ တၢ်ဟးဂူာ်ဟးဂီၤ အပူၤလီၤ. 12 ဒီးအနၢၤ ဆံဆဲၣ်ဘိ လၢနထံၣ်အီၤန့ၣ်, မ့ၢ် စီၤပၤ ဆံဆဲၣ်ဂၤ လၢအတန့ၢ်ဒံးဘၣ် အဘီအမုၢ်ဘၣ်. မ့ၢ်အန့ၢ်ဘၣ် အစိအကမီၤ, ဒ်စီၤပၤ အသိး, အိၣ်ဒီး တၢ်ဒူတၢ်ဃိၤ တနၣ်ရံၣ်လီၤ. 13 အဝဲသ့ၣ်တဖၣ်န့ၣ်, အိၣ်အသး တဖျၢၣ်ဃီ, ဒီးဟ့ၣ်လီၤ အဂံၢ်အဘါ ဒီးအစိအကမီၤဒၣ်ဝဲ လၢတၢ်ဒူတၢ်ဃိၤလီၤ. 14 အဝဲသ့ၣ်တဖၣ်န့ၣ်, ကဒုးတၢ် ဒီးသိဖိ, ဒီး သိဖိ ကမၤနၢၤအီၤလီၤ. အဂ့ၢ်ဒ်အံၤ, အဝဲဒၣ်န့ၣ်, မ့ၢ်ကစၢ်တဖၣ် အကစၢ်, ဒီးစီၤပၤတဖၣ် အစီၤပၤ, ဒီးပှၤ အိၣ်ဒီးအီၤတဖၣ်န့ၣ်, မ့ၢ် ပှၤ လၢတၢ်ကိးက့ၤအီၤ, ဒီးတၢ်ဃုထၢအီၤ, ဒီးပှၤ လၢအကလုၢ်တီလီၤ. 15 ဒီးစံးဘၣ်ယၤ, ထံတဖၣ် လၢနထံၣ်အီၤ လၢဃဲသဲမုၣ် ဆ့ၣ်နီၤ လၢအဖီခိၣ်န့ၣ်, မ့ၢ် ပှၤကညီ အကလုာ်တဖၣ်, ဒီးပှၤဂီၢ်မုၢ်, ဒီးပှၤကလုာ်ကလုာ်, ဒီးပှၤကတိၤတၢ်အကျိာ်တဖၣ်လီၤ. 16 ဒီးအနၢၤ ဆံဆဲၣ်ဘိ လၢနထံၣ်အီၤ, ဒီးတၢ်ဒူတၢ်ဃိၤန့ၣ်, အဝဲသ့ၣ် ကသးဟ့ ဃဲသဲမုၣ်, ဒီးကမၤသယုၢ်အီၤ, ဒီးကဒုးအိၣ်ဘ့ၣ်ဆ့အီၤ, ဒီးကအီၣ် အညၣ်, ဒီး ကဆိၣ်ကဲၤအီၤ လၢမ့ၣ်အူလီၤ. 17 အဂ့ၢ်ဒ်အံၤ, ယွၤ ဒၢနုာ်တၢ် လၢအဝဲသ့ၣ် အသး, ဒ်သိး အကမၤ ဖဲယွၤအသး, ဒီး မၤ ဒီးအသး တဖျၢၣ်ဃီ, ဒီးဟ့ၣ်လီၤ အဘီအမုၢ် လၢတၢ်ဒူတၢ်ဃိၤ, တုၤလီၤ လၢယွၤအတၢ်ကတိၤတဖၣ် လၢထီၣ်ပှဲၤထီၣ်လီၤ. 18 ဒီးပိာ်မုၣ် လၢနထံၣ်အီၤန့ၣ်, မ့ၢ်ဝ့ၢ်ဖးဒိၣ် လၢအပၢဘၣ် ဟီၣ်ခိၣ် အစီၤပၤတဖၣ်လီၤ.

1 ဒီးတၢ်န့ၣ်တဖၣ် အလီၢ်ခံဒီး, ယထံၣ်ဘၣ် ကလူး အဂၤတဂၤ, အိၣ်ဒီး အစိဒိၣ်အကမီၤထီ ဟဲလီၤ လၢမူခိၣ်, ဒီး ဟီၣ်ခိၣ် ကပီၤထီၣ် လၢအတၢ်ကပြုၢ်ကပြီၤလီၤ. 2 ဒီးကိးပသူထီၣ် လၢအကလုၢ်ဆူၣ် ဒီးစံးဝဲဒၣ်, ဘၤဘူၤလိၣ်ဖးဒိၣ် လီၤပှီၢ်လံ, လီၤပှီၢ်လံ, ဒီးကဲထီၣ် တၢ်ဝံတၢ်နါ အလီၢ်, ဒီး ကယဲၢ် သး တကဆှီဘၣ် ခိးတၢ်အလီၢ်, ဒီးထိၣ် တကဆှီဘၣ် ဒီးဘၣ် တၢ်သးဟ့အီၤ ခဲလၢာ် ခိးတၢ်အလီၢ်လီၤ. 3 အဂ့ၢ်ဒ်အံၤ, ကယဲၢ် ပှၤကလုာ်ကလုာ် အီလံ တၢ်သးဒိၣ်ထီၣ် အစပံးထံ ဘၣ်ဃးဒီး အဝဲဒၣ် အတၢ်မၤကမၣ်မုၣ်ကမၣ်ခွါလီၤ. ဒီးဟီၣ်ခိၣ် အစီၤပၤတဖၣ် မၤကမၣ်အသး ဒီးအီၤ, ဒီးမ့ၢ်အတၢ်မုာ်တၢ်လၤ အါလုာ်ကွံာ် အဃိဒီး, ပှၤကၤတၢ်ဖိ လၢဟီၣ်ခိၣ်ချၢတဖၣ်န့ၣ်, ထူးထီၣ်တီၤထီၣ်ဝဲဒၣ်လီၤ. 4 ဒီးယနၢ်ဟူ တၢ်အကလုၢ်အဂၤတမံၤ သီၣ် လၢမူခိၣ် စံးဝဲဒၣ်, ယပှၤဂီၢ်မုၢ်သ့ၣ်ဧၢ, ဒ်သိး သုသု တဘၣ်ဃးဒီး အတၢ်ဒဲးဘး တဂ့ၤ, ဒီးဒ်သိး သုသု တဘၣ်ဃုာ် ဒီးအတၢ်နးတၢ်ဖှီၣ် တဂ့ၤ ဒီး, ဟးထီၣ် လၢအပူၤ တက့ၢ်. 5 အဂ့ၢ်ဒ်အံၤ, အတၢ်ဒဲးဘး ထီၣ်ဘး လၢမူခိၣ်, ဒီးယွၤ သ့ၣ်နီၣ်ထီၣ်က့ၤ အတၢ်တတီတလိၤဘၣ်လီၤ. 6 ဒ်အဟ့ၣ်တၢ် အသိးန့ၣ်, ဟ့ၣ်အီၤ တက့ၢ်, ဒီးဒ်အတၢ်မၤ အသိးန့ၣ်, ဟ့ၣ်အီၤ အါထီၣ် ခံစး တက့ၢ်. လီခီ လၢအမၤပှဲၤထီၣ်န့ၣ်, မၤပှဲၤန့ၢ်အီၤ ခံစး တက့ၢ်. 7 ဖဲဒၣ် အတၢ်စံးထီၣ်ပတြၢၤလီၤအသး, ဒီး အတၢ်မုာ်လၤဝဲန့ၣ်, ဟ့ၣ်လီၤအီၤ လၢတၢ်နးတၢ်ဖှီၣ်, ဒီး တၢ်သူၣ်အုးသးအုး ထဲသိးသိးန့ၣ် တက့ၢ်. အဂ့ၢ်ဒ်အံၤ, စံးလီၤအသး, ယဆ့ၣ်နီၤ နီၢ်ပၤမုၣ် ယဲ, ဒီးယတမ့ၢ်ဘၣ် ပှၤမုၣ်ကမဲဘၣ်, ဒီးယတထံၣ်ဘၣ် တၢ်သးအုး လ့ၤတက့ၤဘၣ်. 8 မၤသးဒ်န့ၣ်ဒီး အတၢ်နးတၢ်ဖှီၣ် ကဟဲ လၢမုၢ်တနံၤဃီ, တၢ်သံ, ဒီးတၢ်သူၣ်အုးသးအုး, ဒီးတၢ်သၣ်ဝံၤလီၤဒိတဖၣ်လီၤ. ဒီးမ့ၣ်အူ ကအီၣ်ကွံာ်အီၤလီၤ. အဂ့ၢ်ဒ်အံၤ, ယွၤ လၢအစံၣ်ညီၣ်အီၤန့ၣ်, အိၣ်ဒီး အစိအကမီၤလီၤ. 9 ဒီးဟီၣ်ခိၣ် အစီၤပၤ လၢအမၤကမၣ်တၢ် ဒီးအီၤ, ဒီးမုာ် လၤဃုာ် ဒီးအီၤတဖၣ်န့ၣ်, တုၤအထံၣ်ဘၣ် မ့ၣ်အူ လၢအအီၣ်ကွံာ်အီၤ အခုၣ်ထီၣ်ဒီး, ကဟီၣ်ဝဲ, ဒီးကဒဲလီၤ အသးနါပှၢ်, 10 ဒီးကဆၢထၢၣ် လၢအယံၤ လၢအပျံၤ အတၢ်နးတၢ်ဖှီၣ် အဃိ, ဒီးကစံးဝဲ, အၣ်လါ, အၣ်လါ, ဝ့ၢ်ဖးဒိၣ် ဘၤဘူၤလိၣ်, ဝ့ၢ် လၢအအိၣ်ဒီး အကဟုကညီၢ်ဧၢ. အဂ့ၢ်ဒ်အံၤ, တၢ်စံၣ်ညီၣ်ဃၣ်နၤ ဟဲ လၢတနၣ်ရံၣ် အတီၢ်ပူၤလီၤ. 11 ဒီးပှၤကၤတၢ်ဖိ လၢဟီၣ်ခိၣ်ချၢ, ကဟီၣ်ဝဲယၢၤဝဲ, ဒီးကဘၣ်မိၣ်ဘၣ်မး လၢအဃိလီၤ. အဂ့ၢ်ဒ်အံၤ, ပှၤတပှ့ၤ အတၢ်လဲာ်တၢ်ကၤ နီတဂၤဘၣ်. 12 အကၤတၢ် လၢထူ, ဒီးစ့, ဒီးတၢ်မျၢ်, ဒီးတၢ်မျၢ်ပလဲ, ဒီးတၢ်ဝါ, ဒီးတၢ်လုးတကုာ်, ဒီးသတိၢ်, ဒီးတၢ်ဂီၤ, ဒီး ကယဲၢ် သ့ၣ်နၢမူသွံနူး အကလုာ် ကလုာ်, ဒီးလီခီ ကဆီမဲ အကလုာ်ကလုာ်, ဒီးလီခီသ့ၣ် လၢအလုၢ်ဒိၣ်ပှ့ၤဒိၣ် အကလုာ်ကလုာ်, ဒီးလီခီတိၢ်, ဒီးလီခီထး, ဒီးလီခီ လၢၢ်ဝါ, 13 ဒီးသ့ၣ်ကဒါရၤ အဖံး, ဒီးတၢ်နၢမူဆိၣ်ကဲၤ ဒီးမူၣ်ရၣ်, ဒီးလီၢ်ဘၣ်, ဒီးစပံးထံ, ဒီးသိ, ဒီး ကိၣ်ကမူၣ်, ဒီးဘုကၠူၣ်, ဒီးဆၣ်ဖိကီၢ်ဖိ, ဒီးတၤသိ, ဒီးကသ့ၣ်, ဒီးလ့ၣ်ကဟၣ်, ဒီးပှၤကညီ အနီၢ်ခိ ဒီးအသးလီၤ. 14 ဒီးတၤသၣ် လၢနသးကွံအီၤတဖၣ်န့ၣ်, လဲၤသဒၣ်နၤလီၤ ဒီး ကယဲၢ် တၢ်ဝံၣ်သိ, ဒီးတၢ်ကတြ့ၣ်ကတြိၣ်, ဟါမၢ် လၢနအိၣ်လီၤ. ဒီးနတထံၣ်န့ၢ်လၢၤဘၣ်အီၤ နီတခီၣ်ဘၣ်. 15 ဒီးပှၤလဲၤကၤတၢ် လၢအထူးထီၣ်တီၤထီၣ် လၢအီၤန့ၣ်, ကဆၢထၢၣ် လၢအယံၤ လၢအပျံၤ အတၢ်နးတၢ်ဖှီၣ် အဃိ, ဒီးကဟီၣ်ဝဲယၢၤဝဲ, ဒီးကဘၣ်မိၣ်ဘၣ်မး, 16 ဒီးကစံး, အၣ်လါ, အၣ်လါ, ဝ့ၢ်ဖးဒိၣ် လၢအကူသိးဝဲ ဒီးတၢ်ဝါ, ဒီး တၢ်လုးတကုာ်, ဒီးတၢ်ဂီၤဆှုၣ်ကလာ် ဒီးကယၢအသး လၢထူ, ဒီးတၢ်မျၢ်, ဒီးတၢ်မျၢ်ပလဲ, 17 အဂ့ၢ်ဒ်အံၤ, တၢ်ထူးတၢ်တီၤဒိၣ် ထဲအံၤ, ဟးဂီၤ လၢတနၣ်ရံၣ် အတီၢ်ပူၤလီၤ. ဒီး ကယဲၢ် ကဘီအခိၣ်, ဒီး ကယဲၢ် ပှၤဒိးကဘီ, ဒီး ကယဲၢ် ကဘီဖိ, ဒီးဖဲဒၣ် ပှၤလၢအလဲၤကၤတၢ် လၢပီၣ်လဲၣ်ပူၤတဖၣ်န့ၣ်, ဆၢထၢၣ် လၢအယံၤ 18 ဒီးထံၣ်မ့ၣ်အူ အီၣ်ကွံာ်အီၤ အခုၣ်ထီၣ်, ဒီးကိးပသူထီၣ် ဒီးစံးဝဲဒၣ်, တၢ်လီၤဂာ် လၢဝ့ၢ်ဖးဒိၣ်အံၤ မ့ၢ်မနုၤလဲၣ်. 19 ဒီးဖှံထီၣ် ဟီၣ်ခိၣ် အကမူၣ် ဆူအခိၣ်, ဒီးဟီၣ်ထီၣ် ယၢၤထီၣ်, ဒီးဘၣ်မိၣ်ဘၣ်မး, ဒီးကိးပသူထီၣ် ဒီးစံးဝဲဒၣ်, အၣ်လါ, အၣ်လါ, ဝ့ၢ်ဖးဒိၣ် လၢကယဲၢ် ပှၤအိၣ်ဒီး ကဘီ လၢပီၣ်လဲၣ်ပူၤန့ၣ်, ထူးထီၣ်တီၤထီၣ် လၢအတၢ်လုၢ်ဒိၣ်ပှ့ၤဒိၣ် လၢအပူၤန့ၣ်, အဂ့ၢ်ဒ်အံၤ, တၢ်မၤသယုၢ်အီၤ လၢတနၣ်ရံၣ် အတီၢ်ပူၤလီၤ. 20 မူခိၣ်, ဒီးပှၤစီဆှံ, ဒီးပှၤတၢ်မၢဖိ, ဒီးဝံသ့ၣ်ဧၢ, သးခု လၢအဖီခိၣ် တက့ၢ်. အဂ့ၢ်ဒ်အံၤ, ယွၤ စံၣ်ညီၣ်အီၤ လၢသုတၢ်စံၣ်ညီၣ်လီၤ. 21 ဒီးကလူး လၢအဂံၢ်ဆူၣ်အဘါဆူၣ် တဂၤ, ဟံးန့ၢ် လၢၢ်ဖးဒိၣ်, ဒ်ဆၢၣ်ဂူာ်လၢၢ် အသိး တဖျၢၣ်, ဒီးတ့ၢ်လီၤကွံာ် အီၤဆူ ပီၣ်လဲၣ်ပူၤ, ဒီးစံးဝဲဒၣ်, တၢ်ကတ့ၢ်လီၤကွံာ် ဝ့ၢ်ဖးဒိၣ် ဘၤဘူၤလိၣ်ဒ်အံၤသိး, ဒီးတၢ်တထံၣ်န့ၢ်လၢၤဘၣ် အီၤဘၣ်. 22 ဒီးပှၤဒ့တနၢ်, ဒီးပှၤသးဝံၣ်တၢ်, ဒီးပှၤအူပံ, ဒီးပှၤအူကွဲၤသ့ၣ်တဖၣ် အသီၣ်, တၢ်တနၢ်ဟူလၢၤဘၣ် လၢနပူၤဘၣ်. ဒီး ကယဲၢ် ပှၤမၤတၢ်သ့ ဘၣ်ဃးဒီး ကယဲၢ် တၢ်မၤန့ၣ်, တၢ်တထံၣ်န့ၢ်လၢၤဘၣ် လၢနပူၤဘၣ်. ဒီးတၢ်ဂူာ် ဆၢၣ်ဂူာ်အသီၣ်န့ၣ်, တၢ်တနၢ်ဟူလၢၤဘၣ် လၢနပူၤဘၣ်. 23 ဒီးမ့ၣ်အူဒၢ တကပီၤလၢၤဘၣ် လၢနပူၤဘၣ်, ဒီး တလးမူးပိာ်ခွါ, ဒီးတလးမူးပိာ်မုၣ် အကလုၢ်န့ၣ်, တၢ်တနၢ်ဟူလၢၤဘၣ် လၢနပူၤဘၣ်. အဂ့ၢ်ဒ်အံၤ, နပှၤကၤတၢ်ဖိမ့ၢ် ပှၤအဒိၣ်အထီ လၢဟီၣ်ခိၣ်ချၢလီၤ. အဂ့ၢ်ဒ်အံၤ, လၢနမၤကဒါပမဲာ်န့ၣ်, ပှၤကိးကလုာ်ဒဲး ဘၣ်တၢ်လီန့ၢ် အီၤလီၤ. 24 ဒီးတၢ်ထံၣ်န့ၢ် လၢအပူၤဝံတဖၣ် ဒီးပှၤစီဆှံတဖၣ် အသွံၣ်, ဒီး ကယဲၢ် ပှၤလၢအဘၣ် တၢ်မၤသံအီၤ လၢဟီၣ်ခိၣ်ချၢ အသွံၣ်လီၤ.

1 တၢ်တဖၣ်န့ၣ် အလီၢ်ခံဒီး, ယနၢ်ဟူ ပှၤအါဂၤ အကလုၢ်သီၣ်ဖးဒိၣ် လၢမူခိၣ်, ဒီးစံးဝဲဒၣ်, စံးထီၣ်ပတြၢၤ ယွၤ တက့ၢ်. မ်တၢ်အုၣ်က့ၤခီၣ်က့ၤ, ဒီးတၢ်လၤတၢ်ကပီၤ, ဒီး တၢ်စိတၢ်ကမီၤတဖၣ်န့ၣ်, အိၣ်ဒီး ပကစၢ် တက့ၢ်. 2 အဂ့ၢ်ဒ်အံၤ, အတၢ်စံၣ်ညီၣ်တဖၣ်န့ၣ်, မ့ၢ်အမ့ၢ်အတီ, ဒီးအတီအလိၤလီၤ. အဂ့ၢ်ဒ်အံၤ, စံၣ်ညီၣ် ဃဲသဲမုၣ်ဖးဒိၣ် လၢအမၤဘၣ်အၢလီၤ ပှၤဟီၣ်ခိၣ်ဖိ လၢအတၢ်ကမၣ်မုၣ်ကမၣ်ခွါ, ဒီးမၤဆၢက့ၤ အခ့အပှၤ အသွံၣ် ဂၢ်လီၤအသး လၢအစုပူၤလီၤ. 3 ဒီးစံးကဒီးဝဲ တကူၢ်သ့ၣ်, စံးထီၣ်ပတြၢၤ ယွၤ တက့ၢ်. ဒီးအခုၣ် ထီၣ်ဝဲ အစိၤစိၤအဃၣ်ဃၣ်လီၤ. 4 ဒီးပှၤသူၣ်က့သးပှၢ် ခံဆံလွံၢ်ဂၤ, ဒီးတၢ်အသး လွံၢ်ဒု တီၤလီၤကဒွံကျိာ်, ဒီးဘူၣ်ထီၣ်ဘါထီၣ် ယွၤ လၢအဆ့ၣ်နီၤ လၢလီၢ်ပစိာ် အဖီခိၣ်, ဒီးစံးဝဲဒၣ်, အၤမ့ၣ်, စံးထီၣ်ပတြၢၤ ယွၤ တက့ၢ်. 5 ဒီးတၢ်ကလုၢ် သီၣ်ထီၣ် လၢလီၢ်ပစိာ် အပူၤန့ၣ် စံးဝဲဒၣ်, ယွၤအခ့အပှၤ ခဲလၢာ်, ဒီးပှၤ လၢအပျံၤအီၤ, ဒီးဒိၣ်ဒီးဆံးသ့ၣ်ဧၢ, သးဝံၣ်သးဆၢအီၤ တက့ၢ်. 6 ဒီးယနၢ်ဟူ တၢ်ကလုၢ်သီၣ်, ဒ်ပှၤဂီၢ်မုၢ်ဖးဒိၣ်အသီၣ် အသိး, ဒီးဒ်ထံအါသီၣ် အသိး, ဒီးဒ်လီသီၣ်ဆူၣ် အသိး, ဒီးစံးဝဲဒၣ်, စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, ယွၤ ပကစၢ် လၢအသ့တၢ်လၢာ်, ပၢဘၣ်တၢ်လီၤ. 7 သူၣ်ခုသးခု ဒီးသူၣ်ဖှံသးညီ, ဒီးဟ့ၣ် တၢ်လၤကပီၤ လၢအီၤ တက့ၢ်. အဂ့ၢ်ဒ်အံၤ, သိဖိ အတလးမူး အမူးဘၣ်ဝဲ, ဒီးအမါ ကတဲာ်ကတီၤအသးလီၤ. 8 ဒီးတၢ်ဒုးကူဒုးသိးအီၤ ဒီးတၢ်ဝါကဆှီ ဒီးကတြ့ၣ်ကတြိၣ်လီၤ. အဂ့ၢ်ဒ်အံၤ, တၢ်ဝါန့ၣ်မ့ၢ် ပှၤစီဆှံ အတၢ်တီတၢ်လိၤလီၤ. 9 ဒီးစံးဘၣ်ယၤ, ကွဲး, ပှၤ လၢတၢ်ကိးန့ၢ် အီၤ ဆူသိဖိ အမူးပူၤန့ၣ်, ဘၣ်ဆိၣ်ဂ့ၤဝဲလီၤ. ဒီးစံးဘၣ်ယၤ, တၢ်ကတိၤတဖၣ်အံၤ, မ့ၢ်ယွၤအကလုၢ် အမ့ၢ်အတီလီၤ. 10 ဒီးဒ်သိး ယကဘါထီၣ်အီၤ ဒီး, ယတီၤလီၤ လၢအခီၣ်ထံးလီၤ. ဒီးစံးဘၣ်ယၤ, ပလီၢ် နသး ဒ်သိး နသု တမၤ တဂ့ၤ. ယမ့ၢ်ကုၢ်သကိးကုၢ် ဒီးနၤ, ဒီးအိၣ်လၢနဒီပုၢ်ဝဲၢ် အကျါ လၢအအိၣ်ဒီး ယ့ၣ်ၡူး အတၢ်အုၣ်အသးတဖၣ်လီၤ. ဘါထီၣ် ယွၤ တက့ၢ်. အဂ့ၢ်ဒ်အံၤ, ယ့ၣ်ၡူး အတၢ်အုၣ်အသး မ့ၢ်ကတိၤတၢ် လၢဝံအကျိာ်အသးလီၤ. 11 ဒီးယထံၣ် မူခိၣ် အိးထီၣ်အသး, ဒီးကွၢ်ကွၢ်, ကသ့ၣ်ဝါ ဒီးပှၤဆ့ၣ်နီၤ လၢအလိၤ တဂၤ, ကိးဝဲအမံၤ လၢပှၤအကလုၢ်တီ, ဒီးပှၤအမ့ၢ်အတီလီၤ. ဒီးစံၣ်ညီၣ်တၢ်, ဒီးဒုးတၢ် လၢတၢ်တီတၢ်လိၤ အပူၤလီၤ. 12 ဒီးအမဲာ်သၣ်ကိၣ် မၤအသး ဒ်မ့ၣ်အူလၣ် အသိး, ဒီးခိၣ်သလုးဖိ အါဖျၢၣ် အိၣ်လၢအခိၣ်, ဒီးအမံၤ ကွဲးအသး လၢပှၤတသ့ၣ်ညါဘၣ် နီတဂၤဘၣ်, သ့ၣ်ညါထဲ အကစၢ်ဒၣ်ဝဲဧိၤလီၤ. 13 ဒီးကူသိးဝဲ ဒီးအဆ့ဘျၢအသး လၢတၢ်သွံၣ် အပူၤ, ဒီးအမံၤ ဘၣ်ကိးဝဲ လၢယွၤအကလုၢ်အကထါလီၤ. 14 ဒီးမူခိၣ် အသုးမုၢ် သံၣ်ဘိကူသိးဝဲ ဒီးတၢ်ဝါကဆှီန့ၣ်, ပိာ်ထီၣ်အခံ, လၢကသ့ၣ်ဝါတဖၣ် အလိၤလီၤ. 15 ဒီးနး လၢအကနၣ်အ့ၣ်တၢ် တဘ့ၣ်, ဟဲထီၣ် လၢအကိာ်ပူၤ, ဒ်သိး အကကျီ ပှၤအကလုာ် ကလုာ် လၢအီၤ, ဒီးကကွၢ် ပှၤအကလုာ်ကလုာ် ဒီးနီၣ်ထိးဘိထး, ဒီးကယီၢ်ဝဲ လၢယွၤ လၢအသ့တၢ်လၢာ် အသူၣ်ဒိၣ်သးထီၣ် အကျိး စပံးထံအလီၢ်လီၤ. 16 ဒီးအမံၤ ကွဲးအသး လၢအကူအသိး, ဒီးအကံၣ်ဒုၣ်လိၤ, စီၤပၤတဖၣ် အစီၤပၤ, ဒီးကစၢ်တဖၣ် အကစၢ်လီၤ. 17 ဒီးယထံၣ် ကလူးတဂၤ ဆၢထၢၣ် လၢမုၢ် အပူၤ, ဒီးကိးပသူထီၣ် လၢအကလုၢ်ဖးဒိၣ်, ဒီးစံးဘၣ် ထိၣ်ဧိၤလံၣ်ဧိၤ လၢအယူၤဝဲ လၢတၢ်ဖးဖီ ခဲလၢာ်, ဟဲက့ၤ အိၣ်ဖှိၣ်ရိဖှိၣ်ဆူ ကစၢ်ဖးဒိၣ် အတၢ်အီၣ် အပူၤ, 18 ဒ်သိး သုကအီၣ် စီၤပၤ အညၣ်, ဒီးပှၤသုးဖိ တကထိအခိၣ် အညၣ်, ဒီးပှၤ လၢအဂံၢ်ဆူၣ်ဘါဆူၣ် အညၣ်, ဒီးကသ့ၣ် အညၣ်, ဒီးပှၤဆ့ၣ်နီၤ လၢအလိၤ အညၣ်, ဒီး ကယဲၢ် ပှၤခဲလၢာ် အညၣ်, သဘျ့ဖိ ဒီးကုၢ်ဖိ ဒီးဒိၣ်ဒီးဆံးန့ၣ် တက့ၢ်. 19 ဒီးယထံၣ် တၢ်ဒူတၢ်ဃိၤ, ဒီးဟီၣ်ခိၣ် အစီၤပၤတဖၣ်, ဒီးအသုးဖိသ့ၣ်တဖၣ် အိၣ်ဖှိၣ်ရိဖှိၣ်, ဒ်သိး အကဒုးတၢ် ဒီးပှၤ လၢအဆ့ၣ်နီၤ လၢကသ့ၣ် အလိၤ ဒီးအသုးဖိန့ၣ်လီၤ. 20 ဒီးတၢ်ဖီၣ်ဃာ် တၢ်ဒူတၢ်ဃိၤ, ဒီးဝံအဘျၣ် အိၣ်ဒီး အီၤ လၢအမၤ တၢ်ပနီၣ်လီၤလး လၢအမဲာ်ညါ, ဒီးလီ ပှၤအိၣ်ဒီး တၢ်ဒူတၢ်ဃိၤ အတၢ်ပနီၣ် လၢအလိၤ, ဒီးဘါ အတၢ်ဂီၤတဖၣ်လီၤ. အဝဲ ခံဂၤ ဘၣ် တၢ်တ့ၢ်လီၤကွံာ်အီၤ မူဒံးဝဲ, ဆူနိၣ်မ့ၣ်အူ ဒီးကး အီၣ်ကွံာ်တၢ် အပူၤလီၤ. 21 ဒီးပှၤအိၣ်လီၤတဲာ်တဖၣ် ဘၣ်သံ လၢနး, လၢအဟဲထီၣ် လၢပှၤ လၢအဆ့ၣ်နီၤ လၢကသ့ၣ် အလိၤ အထးခိၣ်, ဒီးထိၣ်ဧိၤလံၣ်ဧိၤ ခဲလၢာ်, အီၣ်ဘျဲးအီၣ်အသး လၢအညၣ်လီၤ.

1 ဒီးယထံၣ် ကလူး ဟဲလီၤ လၢမူခိၣ် တဂၤ, အိၣ်ဒီး တၢ်ယိာ်ပူၤ အနီၣ်ဝံာ်, ဒီးထးသွဲဖးဒိၣ် လၢအစုပူၤလီၤ. 2 ဒီး ဖီၣ်န့ၢ် ပယိၤ, ဂုၢ် လၢသီ လၢအမ့ၢ် မုၣ်ကီၤလံၢ်, ဒီးစၤတၣ်, ဒီးစၢဃာ်အီၤ အနံၣ် တကထိလီၤ. 3 ဒီးအနံၣ် တကထိ တချုး ပှဲၤထီၣ်ဒံးဘၣ်ဒီး, ဒ်သိး အသု တလီန့ၢ် ပှၤအကလုာ် ကလုာ် တဂ့ၤဒီး, တ့ၢ်လီၤအီၤဆူ တၢ်ယိာ်ပူၤ, ဒီးကးတံာ်ဃာ်အီၤ, ဒီးပာ် တၢ်စဲပနီၣ်ဃာ် လၢအဖီခိၣ်လီၤ. တၢ်တဖၣ်န့ၣ် အလီၢ်ခံဒီး, ကဘၣ်ထူၣ်ဖျဲး တစိၢ်ဖိလီၤ. 4 ဒီးယထံၣ် လီၢ်ပစိာ်တဖၣ်, ဒီးပှၤဆ့ၣ်နီၤ လၢအဖီခိၣ်, ဒီးတၢ်ဟ့ၣ်အီၤ လၢတၢ်စံၣ်ညီၣ်, ဒီးပှၤ လၢအတဘါဘၣ် တၢ်ဒူတၢ်ဃိၤ ဒီးအတၢ်ဂီၤ, ဒီးတဒိးဘၣ် အတၢ်ပနီၣ် လၢအမဲာ်တူၢ်ခိၣ် ဒီးလၢအစုလိၤဘၣ်. ဒီးအုၣ်အသး လၢယ့ၣ်ၡူး, ဒီးယွၤအကလုၢ်အကထါ အဂ့ၢ်အကျိၤ သတးဒီး, ဒိးတၢ်ကျီကွံာ် အကိာ်တဖၣ်န့ၣ် ယထံၣ်ဘၣ် အသးတဖၣ်လီၤ. ဒီးမူဝဲ ဒီးပၢဘၣ်တၢ် ဒီးခရံာ်အနံၣ် တကထိ လီၤ. 5 ဘၣ်ဆၣ်ဒီး အနံၣ် တကထိ တချုး ပှဲၤထီၣ်ဒံးဘၣ်ဒီး, ပှၤသံအဂၤတဖၣ် တမူဘၣ်ဝဲဘၣ်. အဝဲအံၤမ့ၢ် တၢ်ဂဲၤဆၢထၢၣ်က့ၤ အခီၣ်ထံး တတီၤလီၤ. 6 ပှၤလၢအဂီၢ် အိၣ်လၢတၢ်ဂဲၤဆၢထၢၣ် အခီၣ်ထံး တတီၤအံၤ, စီဆှံဝဲ, ဒီး ဘၣ်ဆိၣ်ဂ့ၤလီၤ. ပှၤ ဒ်န့ၣ်အသိးတဖၣ် အဖီခိၣ်, တၢ်သံ ပှဲၤထီၣ် ခံစုတစုန့ၣ် အစိအကမီၤ တအိၣ်ဘၣ်, မ့မ့ၢ်ကကဲထီၣ် ပှၤလုၢ်တၢ်အခိၣ် ဘၣ်ဃးဒီး ယွၤ, ဒီးခရံာ်, ဒီးကပၢဘၣ်တၢ် ဒီးအီၤ အနံၣ် တကထိလီၤ. 7 ဒီးတုၤ အနံၣ် တကထိ ပူၤကွံာ်ဒီး, မုၣ်ကီၤလံၢ် ကထူၣ်ဖျဲးထီၣ် လၢအဃိာ်ပူၤ, 8 ဒီးကလဲၤထီၣ် လီန့ၢ် ပှၤကိးဖိ ဒီးပှၤမကိးဖိ, ဒီးပှၤကလုာ်ကလုာ် အိၣ်လၢဟီၣ်ခိၣ် အသနၢၣ် လွံၢ်သနၢၣ်, ဒ်သိး အကဒုးအိၣ်ဖှိၣ်ရိဖှိၣ်အီၤ လၢတၢ်ဒုးတၢ်ယၤ အဂီၢ်လီၤ. ဒီးအတၢ်ဂံၢ် အါ ထဲသိးဒီးမဲး လၢပီၣ်လဲၣ်နံၤန့ၣ်လီၤ. 9 ဒီးလဲၤထီၣ် လၢဟီၣ်ခိၣ်ချၢ ဒီဘ့ၣ်, ဒီးဝီၤဃာ် ပှၤစီဆှံ အသူၣ်ဒဲ အလီၢ် ဒီးဝ့ၢ် လၢတၢ်အဲၣ်အီၤ တဖျၢၣ်, ဒီးမ့ၣ်အူ ဟဲလီၤ လၢမူခိၣ်, ဒီးအီၣ်ကွံာ်အီၤလီၤ. 10 ဒီး မုၣ်ကီၤလံၢ် လၢအလီန့ၢ်အီၤန့ၣ်, ဘၣ်တၢ်တ့ၢ်လီၤကွံာ် အီၤဆူ မ့ၣ်အူ ဒီးကး အနိၣ်ပူၤ, ဖဲတၢ်ဒူတၢ်ဃိၤ, ဒီးဝံအဘျၣ် အိၣ်ဝဲလီၤ. ဒီးကဘၣ် တၢ်မၤနးမၤဖှီၣ်အီၤ လၢမုၢ်ဆါဆဲး လၢမုၢ်နၤ အစိၤစိၤအဃၣ်ဃၣ်လီၤ. 11 ဒီးယထံၣ်လီၢ် ပစိာ်ဝါဖးဒိၣ်, ဒီးပှၤ လၢအဆ့ၣ်နီၤ လၢအဖီခိၣ်လီၤ. ဒီးဟီၣ်ခိၣ်, ဒီးမူခိၣ် ဃ့ၢ်ကွံာ် လၢအမဲာ်ညါ, ဒီးတၢ်တထံၣ်န့ၢ်လၢၤဘၣ် အလီၢ်ဘၣ်. 12 ဒီးယထံၣ် ပှၤသံ, ဒီးဒိၣ်ဒီးဆံးတဖၣ်န့ၣ်, ဆၢထၢၣ် လၢလီၢ်ပစိာ် အမဲာ်ညါ, ဒီးတၢ်အိးထီၣ် လံာ်တဖၣ်, ဒီးလံာ် အဂၤ လၢအမ့ၢ် လံာ်မူ တကတြူၢ် ဘၣ်တၢ်အိးထီၣ်အသး, ဒီးပှၤအသံတဖၣ် ဘၣ် တၢ်စံၣ်ညီၣ်အီၤ ဒ်အတၢ်မၤတဖၣ် အသိး, ဒ်တၢ်ကွဲးအသး လၢလံာ်တဖၣ် အပူၤ အသိးလီၤ. 13 ဒီးပီၣ်လဲၣ် ဟ့ၣ်ထီၣ် ပှၤသံ အိၣ်လၢအပူၤ, ဒီး တၢ်သံ ဒီးပျုၤပူၤန့ၣ် ဟ့ၣ်ထီၣ် ပှၤသံ အိၣ်လၢအပူၤ, ဒီးအဝဲသ့ၣ် ဘၣ်တၢ်စံၣ်ညီၣ်အီၤ ဒ်အတၢ်မၤတဖၣ် အသိးန့ၣ်, တဂၤ ဒီးတဂၤလီၤ. 14 ဒီးတၢ်တ့ၢ်လီၤကွံာ် တၢ်သံ ဒီးပျုၤပူၤန့ၣ်, ဆူနိၣ်မ့ၣ်အူ အပူၤလီၤ. အဝဲန့ၣ်မ့ၢ် တၢ်သံ လၢအပှဲၤထီၣ် ခံစုတစု, နိၣ်မ့ၣ်အူန့ၣ်လီၤ. 15 ဒီးဖဲဒၣ် ပှၤ လၢတၢ်တထံၣ်န့ၢ် အမံၤ ကွဲးအသး လၢလံာ်မူ အပူၤဘၣ်, တၢ်တ့ၢ်လီၤကွံာ်အီၤဆူ နိၣ်မ့ၣ်အူ အပူၤလီၤ.

1 ဒီးယထံၣ် မူခိၣ်အသီ, ဒီးဟီၣ်ခိၣ်အသီလီၤ. အဂ့ၢ်ဒ်အံၤ, မူခိၣ် လၢအခီၣ်ထံး, ဒီးဟီၣ်ခိၣ် လၢအခီၣ်ထံးန့ၣ်, ပူၤကွံာ်လီၤ. ဒီးပီၣ်လဲၣ် တအိၣ်လၢၤဘၣ်. 2 ဒီးယထံၣ် ဝ့ၢ်စီဆှံ, ယရူၤၡလ့ၣ်အသီ, အိၣ်ကတဲာ်ကတီၤအသး ဒ်တလးမူးပိာ်မုၣ် ကယၢကယဲအသး လၢအဝၤ အဂီၢ် အသိးန့ၣ်, ဟဲလီၤ လၢယွၤအအိၣ် လၢမူခိၣ်လီၤ. 3 ဒီးယနၢ်ဟူ တၢ်ကလုၢ်သီၣ်ဖးဒိၣ် လၢမူခိၣ် စံးဝဲဒၣ်, ကွၢ်ကွၢ်, ယွၤအဒဲ အိၣ်ဒီး ပှၤကညီ, ဒီးကစၢ် ကအိၣ်ဝဲဆိးဝဲ ဒီးအီၤ, ဒီးအဝဲသ့ၣ် ကမ့ၢ် အပှၤဂီၢ်မုၢ်, ဒီးယွၤ အကစၢ်ဒၣ်ဝဲ ကအိၣ်ဒီးအီၤ, ဒီးကကဲထီၣ် အကစၢ်လီၤ. 4 ဒီးယွၤ ကထွါကွံာ် အမဲာ်ထံ ခဲလၢာ် လၢအမဲာ်, ဒီးတၢ်သံ တအိၣ်လၢၤဘၣ်, ဒီးတၢ်သူၣ်အုးသးအုး တအိၣ်လၢၤဘၣ်, ဒီးတၢ်ဟီၣ်တၢ်ယၢၤ တအိၣ်လၢၤဘၣ်, ဒီးတၢ်ဘှံးသူၣ်ဘှံးသး တအိၣ်လၢၤဘၣ်. အဂ့ၢ်ဒ်အံၤ, တၢ်အိၣ်လၢအခီၣ်ထံးတဖၣ် ပူၤကွံာ်လံ. 5 ဒီးပှၤဆ့ၣ်နီၤ လၢလီၢ်ပစိာ် အဖီခိၣ် တဂၤန့ၣ် စံးဝဲဒၣ်, ကွၢ်ကွၢ်, ယမၤ တၢ်အသီ ခဲလၢာ်လီၤ. ဒီးစံးဘၣ်ယၤ, ကွဲးတၢ် တက့ၢ်. အဂ့ၢ်ဒ်အံၤ, တၢ်ကတိၤအံၤ မ့ၢ်အမ့ၢ်အတီ, ဒီးအကလုၢ်တီလီၤ. 6 ဒီးစံးဘၣ်ယၤ, တၢ်မၤလံ အသးလံ. ယမ့ၢ်က, ဒီးဧ, အခိၣ်ထံး ဒီး အကတၢၢ်လီၤ. ပှၤ လၢတၢ်သူအသး လၢထံ, ယကဟ့ၣ်ကလီအီၤ လၢထံမူထီၣ်ပၢၢ်န့ၣ်လီၤ. 7 ပှၤလၢအမၤနၢၤတၢ်န့ၣ်, ကန့ၢ်ဘၣ်သါ တၢ်တဖၣ်အံၤ, ဒီးယကမ့ၢ် အကစၢ်, ဒီးအဝဲဒၣ် ကမ့ၢ် ယဖိခွါလီၤ. 8 မ့မ့ၢ် ပှၤပျံၤတၢ်, ဒီးပှၤတနာ်ဘၣ်တၢ်ဘၣ်, ဒီးပှၤမၤတၢ်သးဘၣ်အၢ ဒီးပှၤမၤသံပှၤကညီ, ဒီးပှၤမၤကမၣ်မုၣ်ကမၣ်ခွါ, ဒီးပှၤဟိၣ်တၢ်ယီတၢ်, ဒီးပှၤဘါတၢ်ဂီၤ, ဒီး ကယဲၢ် ပှၤလၢအကတိၤ တၢ်ကဘျံးကဘျၣ်တဖၣ်န့ၣ်, ကန့ၢ်ဘၣ် အဂီၢ် လၢနိၣ်မ့ၣ်အူ ဒီးကး အီၣ်တၢ် အပူၤလီၤ. အဝဲန့ၣ်မ့ၢ် တၢ်သံ ပှဲၤထီၣ် ခံစုတစုလီၤ. 9 ဒီးကလူး အိၣ်ဝဲ လၢနွံဂၤ အကျါ, လၢအအိၣ်ဒီး လီခီ နွံဖျၢၣ် ပှဲၤဝဲ ဒီးတၢ်နးတၢ်ဖှီၣ် အကတၢၢ် နွံမံၤ တဂၤ ဟဲဝဲ, ဒီး ကတိၤတၢ် ဒီးယၤ, ဒီးစံးဝဲဒၣ်, ဟဲဃီၤ တက့ၢ်. ယကဒုးနဲၣ်နၤ လၢတလးမူးပိာ်မုၣ်, သိဖိအမါန့ၣ်လီၤ. 10 ဒီးစိာ်ထီၣ်ယၤ လၢသးအပူၤ, ဆူကစၢၢ်ဖးဒိၣ်ဖးထီ အလိၤ, ဒီး ဒုးနဲၣ်ယၤ လၢဝ့ၢ်စီဆှံ ယရူၤၡလ့ၣ်, ဟဲလီၤ လၢယွၤအအိၣ် လၢမူခိၣ်, 11 အိၣ်ဝဲ ဒီးယွၤအလၤအကပီၤ, ဒီးအတၢ်ကပီၤ လီၤဂာ် လၢတၢ်မျၢ် လၢအလုၢ်ဒိၣ်ပှ့ၤဒိၣ် ကတၢၢ်, မၤသး ဒ်နကၤသွဲး, ဒ်တၢ်မျၢ် လၢအဆှံဝဲ ဒ် လၢၢ်ဖျါကလၤ အသိးန့ၣ်လီၤ. 12 ဒီးအိၣ်ဒီး အခိၣ်ဒူဖးဒိၣ်, ဒီးဖးထီ, ဒီးအတြဲၤ တဆံခံဘ့ၣ်, ဒီးကလူး တဆံခံဂၤ အိၣ်လၢတြဲၤ အခီၣ်ထံး, ဒီးတၢ်အမံၤ ကွဲးအသး လၢအလိၤ လၢအမ့ၢ် ပှၤအံၣ်စရ့လးဖိ တဆံခံဒူၣ် အမံၤလီၤ. 13 ဒီးတြဲၤ အိၣ်လၢမုၢ်ထီၣ်တခီ သၢဘ့ၣ်, ဒီးတြဲၤ အိၣ်လၢကလံၤစိးတခီ သၢဘ့ၣ်, ဒီးတြဲၤ အိၣ်လၢကလံၤထံးတခီ သၢဘ့ၣ်, ဒီးတြဲၤ အိၣ်လၢမုၢ်နုာ်တခီ သၢဘ့ၣ်လီၤ. 14 ဒီးဝ့ၢ်အခိၣ်ဒူန့ၣ်, အိၣ်ဒီး အခီၣ်ထံး တဆံခံတီၤ, ဒီးသိဖိ အပှၤတၢ်မၢဖိ တဆံခံဂၤ အမံၤ အိၣ်လၢအလိၤလီၤ. 15 ဒီးပှၤ လၢအကတိၤတၢ် ဒီးယၤ, အိၣ်ဒီး နီၣ်ထိၣ်ထူ တဘိ ဒ်သိး အကထိၣ် ဝ့ၢ်, ဒီးအတြဲၤ, ဒီးအခိၣ်ဒူလီၤ. 16 ဒီးဝ့ၢ် အိၣ် လွံၢ်ခီ, ဒီးအထီ, ဒီးအဒီၣ်ဃီၤန့ၣ်, အိၣ်ဝဲ တုၤသိးသိး လီၤ. ဒီးထိၣ်ဝ့ၢ် လၢနီၣ်ထိၣ်ဘိ, ဒီးအထီ, ဒီးအဒီၣ်ဃီၤ, ဒီး အကစီၤထီၣ် မ့ၢ်စတၤဒံအူၢ် တကလး ခံကထိ ဒ်သိးသိး လီၤ. 17 ဒီးထိၣ်ဝဲ လၢအခိၣ်ဒူ, ဒီးမ့ၢ်အပျၢ် တကယၤ လွံၢ်ဆံ လွံၢ်ပျၢ်လီၤ. အပျၢ်မ့ၢ် ပှၤကညီ အပျၢ်, ဒ်ပစံးတၢ် အသိး, ကလူးန့ၣ် အပျၢ်လီၤ. 18 ဒီးအခိၣ်ဒူန့ၣ် သူၣ်ထီၣ်ဝဲ လၢတၢ်မျၢ်နကၤသွဲး, ဒီးဝ့ၢ်န့ၣ်မ့ၢ် ထူအစီ, လီၤဂာ် လၢယွၤခၣ်စိး ဆှံဝဲ အသိးလီၤ. 19 ဒီးဝ့ၢ်ခိၣ်ဒူ အခီၣ်ထံးတဖၣ်, အိၣ်ကယၢ အသး လၢတၢ်မျၢ် အကလုာ်ကလုာ်လီၤ. အခီၣ်ထံးဆိ တတီၤန့ၣ်မ့ၢ် တၢ်မျၢ်နကၤသွဲး, ခံတီၤတတီၤ မ့ၢ်တၢ်မျၢ်နံၤလါ, သၢတီၤတတီၤ မ့ၢ်မဟူယၤဝါ, လွံၢ်တီၤတတီၤမ့ၢ် တၢ်မျၢ်မၠး, 20 ယဲၢ်တီၤတတီၤ မ့ၢ်မဟူယၤတိၤအသး, ဃုတီၤတတီၤ မ့ၢ်မဟူယၤဂီၤ, နွံတီၤတတီၤ မ့ၢ်တၢ်မျၢ်ဘီလါ ဃိးတီၤတတီၤ မ့ၢ်တၢ်မျၢ်လါဟ့, ခွံတီၤတတီၤ မ့ၢ်တၢ်မျၢ်ဘီအူးသပးယၢ်, တဆံတီၤတတီၤ မ့ၢ်တၢ်မျၢ်ဘီဟ့, တဆံတၢတီၤတတီၤ မ့ၢ်တၢ်မျၢ်လါဂီၤ, တဆံခံတီၤတတီၤ မ့ၢ်တၢ်မျၢ်သကီၤဖီလီၤ. 21 ဒီးတြဲၤ တဆံခံဘ့ၣ်န့ၣ်, မ့ၢ်တၢ်မျၢ်ပလဲ တဆံခံဘ့ၣ်လီၤ. တြဲၤတဘ့ၣ် တၢ်မျၢ်ပလဲတဘ့ၣ်, တြဲၤတဘ့ၣ် တၢ်မျၢ်ပလဲတဘ့ၣ်လီၤ. ဒီးဝ့ၢ်အကျဲန့ၣ်, မ့ၢ်ထူအစီ, ဒ်ယွၤခၣ်စိးဖျါကလၤ အသိးန့ၣ်လီၤ. 22 ဒီးယတထံၣ်ဘၣ် တၢ်လုၢ်ဟံၣ် လၢအပူၤဘၣ်. အဂ့ၢ်ဒ်အံၤ, ကစၢ်ယွၤ လၢအသ့တၢ်လၢာ်, ဒီးသိဖိန့ၣ်, မ့ၢ်အတၢ်လုၢ်ဟံၣ်လီၤ. 23 ဒီးမုၢ်မ့ၢ်ဂ့ၤ, လါမ့ၢ်ဂ့ၤ, ကပီၤထီၣ် လၢဝ့ၢ်ပူၤ အလီၢ် တအိၣ်ဘၣ်. အဂ့ၢ်ဒ်အံၤ, ယွၤအလၤအကပီၤန့ၣ်, ကပီၤထီၣ် န့ၢ်အီၤ, ဒီးအမ့ၣ်အူဒၢန့ၣ်မ့ၢ် သိဖိလီၤ. 24 ဒီးပှၤကလုာ်တဖၣ် ကလဲၤတၢ် လၢအတၢ်ကပီၤ အကျါ, ဒီးဟီၣ်ခိၣ် အစီၤပၤတဖၣ် ဟဲစိာ် အလၤကပီၤဆူ အပူၤလီၤ. 25 ဒီးတြဲၤ တကးတံာ်ဃာ်ဘၣ်အသး လၢမုၢ်ဆါခီဘၣ်. အဂ့ၢ်ဒ်အံၤ, ဖဲန့ၣ် မုၢ်နၤ တအိၣ်ဘၣ်ဝဲဘၣ်. 26 ဒီးကဟဲစိာ်ဝဲ ပှၤကလုာ်ကလုာ် အလၤကပီၤ, ဒီးအတၢ်ယူးတၢ်ယီၣ် ဆူအပူၤ လီၤ. 27 ဒီးတၢ်တကဆှီဘၣ်, ဒီးတၢ် လၢအမၤတၢ်သး ဘၣ်အၢ ဒီးတၢ်ကတိၤ ကဘျံးကဘျၣ်န့ၣ်, တလဲၤနုာ်ဘၣ်ဝဲ နီတမံၤဘၣ်. ကလဲၤနုာ်ထဲ ပှၤ လၢအမံၤကွဲးအသး လၢသိဖိ အလံာ်မူ အပူၤ တဖၣ်ဧိၤန့ၣ်လီၤ.

1 ဒီး ဒုးနဲၣ်ယၤ လၢထံမူ အကျိဆှံဝဲ ဒ် လၢၢ်ဖျါကလၤ အသိး, ဟဲထီၣ် လၢယွၤ ဒီးသိဖိ အလီၢ်ပစိာ် အပူၤလီၤ. 2 ဒီး လၢအကျဲ အသးကံၢ်ပူၤ ဒီး လၢထံကျိ ဝၢ်ယၢ်ခီန့ၣ် အိၣ်ဒီး သ့ၣ်တၢ်မူ လၢအသၣ်ထီၣ် တၤသၣ် တဆံခံကလုာ်, ဒီး သၣ်ထီၣ်ဝဲ တလါတဘျီ တလါတဘျီလီၤ. ဒီးသ့ၣ်အလၣ်န့ၣ်, မ့ၢ် လၢတၢ်မၤဘျါက့ၤ ပှၤကလုာ်ကလုာ် အဂီၢ် လီၤ. 3 ဒီးတၢ်ဆိၣ်အၢ တအိၣ်လၢၤဘၣ် နီတမံၤဘၣ်., ဒီးယွၤ ဒီးသိဖိ အလီၢ်ပစိာ် ကအိၣ်လၢအပူၤ, ဒီး အခ့အပှၤ ကမၤ အတၢ်လီၤ. 4 ဒီးအဝဲသ့ၣ် ကထံၣ်ဘၣ် အမဲာ်, ဒီးအမံၤ ကအိၣ်လၢအမဲာ်တူၢ်ခိၣ်လီၤ. 5 ဒီးမုၢ်နၤ တအိၣ်လၢၤဘၣ်, ဒီးမ့ၣ်အူဒၢ အကပီၤ, ဒီးမုၢ်အကပီၤန့ၣ်, မၤဝဲ အလီၢ် တအိၣ်လၢၤဘၣ်. အဂ့ၢ်ဒ်အံၤ, ကစၢ်ယွၤ ကမၤကပီၤထီၣ်တၢ် လၢအဝဲသ့ၣ် အဂီၢ်, ဒီးအဝဲသ့ၣ် ကပၢဘၣ်တၢ် အစိၤစိၤအဃၣ်ဃၣ်လီၤ. 6 ဒီးစံးဘၣ်ယၤ, တၢ်ကတိၤတဖၣ်အံၤ, မ့ၢ်အကလုၢ်တီ, ဒီးအမ့ၢ်အတီလီၤ. ဒီးဝံအသးတဖၣ် အကစၢ်ယွၤန့ၣ်, မၢလီၤ အကလူး တဂၤ, ဟဲ ဒုးနဲၣ် အခ့အပှၤတဖၣ် လၢတၢ် လၢအဘၣ်မၤအသး ချ့ချ့န့ၣ်လီၤ. 7 ကွၢ်ကွၢ်, ယဟဲ ချ့ချ့လီၤ. ပှၤလၢအတိၢ်န့ၢ် ဝံအကလုၢ် အိၣ်လၢလံာ်ပူၤအံၤ, ဘၣ်ဆိၣ်ဂ့ၤဝဲလီၤ. 8 ဒီးယၤ, စီၤယိၤဟၣ်, ထံၣ် ဒီးနၢ်ဟူ တၢ်တဖၣ်အံၤလီၤ. ဒီးတုၤ ယနၢ်ဟူ ဒီးထံၣ်တၢ် ဒီး, ယတီၤလီၤကဒွံကျိာ် ဒ်သိး ယကဘါတၢ် လၢကလူးတဂၤ လၢအဒုးနဲၣ်ယၤ လၢတၢ်တဖၣ်အံၤ အခီၣ် အမဲာ်ညါလီၤ. 9 ဒီးစံးဘၣ်ယၤ, ပလီၢ် နသး ဒ်သိး နသု တမၤ ဒ်န့ၣ် တဂ့ၤ, ယမ့ၢ်ကုၢ်သကိးကုၢ် ဒီးနၤ, ဒီးအိၣ်လၢနဒီပုၢ်ဝဲၢ်ဝံတဖၣ် ဒီးပှၤ လၢအတိၢ်န့ၢ်ဖံးဃာ် လံာ်အံၤ အကလုၢ်အကထါ အကျါလီၤ. ဘါထီၣ် ယွၤ တက့ၢ်. 10 ဒီးစံးဘၣ်ယၤ, ဝံအကလုၢ်အကထါ လၢလံာ်ပူၤအံၤ, စဲပနီၣ်ဃာ် တဂ့ၤ. အဂ့ၢ်ဒ်အံၤ, အမုၢ်အလါ ဘူးထီၣ် လီၤ. 11 ပှၤလၢအတတီတလိၤဘၣ်န့ၣ်, ကအိၣ်ဒၣ်ဝဲ လၢအတတီတလိၤဘၣ် တက့ၢ်. ဒီးပှၤ လၢအအၢအသီန့ၣ်, ကအိၣ်ဒၣ်ဝဲ လၢအအၢအသီ တက့ၢ်. ဒီးပှၤ လၢအတီအလိၤန့ၣ်, ကအိၣ်ဒၣ်ဝဲ လၢအတီအလိၤန့ၣ် တက့ၢ်. ဒီးပှၤ လၢအစီအဆှံန့ၣ်, ကအိၣ်ဒၣ်ဝဲ လၢအစီအဆှံ တက့ၢ်. 12 ကွၢ်ကွၢ်, ယဟဲ ချ့ချ့လီၤ. ဒီးယတၢ်အဘူးအလဲ အိၣ်ဒီးယၤ, ဒ်သိး ယကဟ့ၣ်လီၤ ပှၤကိးဂၤဒဲး, ဒ်အမၤတၢ် အသိးန့ၣ်လီၤ. 13 ယမ့ၢ်က, ဒီးဧ, အခီၣ်ထံး ဒီး အကတၢၢ်, တၢ်ဂံၢ်ခိၣ်ထံး, ဒီးတၢ်ခံကတၢၢ်လီၤ. 14 ပှၤလၢအဆှုၣ် အကူအသိး ဒ်သိး အကကြၢး ဒီး သ့ၣ်တၢ်မူ ဒီး တၢ်လဲၤနုာ်ဖျိ လၢတြဲၤတဖၣ် ဆူဝ့ၢ် အပူၤန့ၣ်, ဘၣ်ဆိၣ်ဂ့ၤဝဲလီၤ. 15 ထွံၣ်, ဒီးပှၤဟိၣ်တၢ်ယီတၢ်, ဒီးပှၤမၤကမၣ်မုၣ်ကမၣ်ခွါ, ဒီးပှၤမၤသံပှၤကညီ, ဒီးပှၤဘါတၢ်ဂီၤ, ဒီး ကယဲၢ် ပှၤလၢအအဲၣ် တၢ်ကဘျံးကဘျၣ် ဒီးမၤထီၣ် တၢ်ကဘျံးကဘျၣ်သ့ၣ်တဖၣ်, အိၣ်ဝဲ လၢခိလီၤ. 16 ယၤ, ယ့ၣ်ၡူး, မၢလီၤ ယကလူး ဟဲအုၣ်အသး လၢတၢ်န့ၣ်တဖၣ် လၢသု, လၢတၢ်အိၣ်ဖှိၣ်တဖၣ် အပူၤလီၤ. ယမ့ၢ် စီၤဒၤဝံး အဂံၢ်, ဒီးအစၢၤအသွဲၣ်, ဒီးယမ့ၢ် ဆၣ်တူၢ်ဂီၤ ကတြ့ၣ်ကတြိၣ်လီၤ. 17 ဒီးသးန့ၣ်, ဒီးတလးမူးပိာ်မုၣ် စံးဝဲဒၣ်, ဟဲ တက့ၢ်. ဒီးပှၤ လၢအနၢ်ဟူတၢ်န့ၣ်, မ်အစံး, ဟဲ တက့ၢ်. ဒီးပှၤ လၢတၢ်သူအသး လၢထံန့ၣ်, မ်အဟဲ တက့ၢ်. ဒီးဖဲဒၣ် ပှၤလၢအသးအိၣ်, မ်အဟံးန့ၢ် ကလီထံမူန့ၣ် တက့ၢ်. 18 ယအုၣ်ယသး လၢကယဲၢ် ပှၤလၢအနၢ်ဟူ ဝံအကလုၢ် လၢလံာ်တဘ့ၣ်အံၤ, ပှၤတဂၤဂၤ မ့ၢ်ပာ်အါထီၣ် တၢ်အံၤတဖၣ် ဒီး, ယွၤ ကပာ်အါထီၣ် တၢ်နးတၢ်ဖှီၣ်, အိၣ်ကွဲးအသး လၢလံာ်ပူၤအံၤ, လၢအလိၤလီၤ. 19 ဒီးပှၤတဂၤဂၤ မ့ၢ် ဟံးထီၣ်ကွံာ်တၢ် လၢဝံအကလုၢ် အိၣ်လၢလံာ်ပူၤအံၤ ဒီး, ယွၤ ကဟံးထီၣ်ကွံာ် အဂီၢ် လၢသ့ၣ်မူ အပူၤ, ဒီးဝ့ၢ်စီဆှံ အပူၤ, လၢအအိၣ်ကွဲးအသး လၢလံာ်ပူၤအံၤလီၤ. 20 ပှၤလၢအအုၣ်အသး လၢတၢ်အံၤတဖၣ်, စံးဝဲဒၣ်, မ့ၢ် လံ, ယဟဲ ချ့ချ့လီၤ. အၤမ့ၣ်. ဟဲ တက့ၢ်. ကစၢ် ယ့ၣ်ၡူးခရံာ်ဧၢ. 21 မ်ကစၢ် ယ့ၣ်ၡူးခရံာ် အဘျုးအဖှိၣ်, အိၣ် ဒီးပှၤစီဆှံ ခဲလၢာ် တက့ၢ်. ဝံၤလံ.